Dhauvaa libey2meehaku Yamin dhiriulhunu gein nikuithan fenunu: Hekkeh | Mihaaru\nދައުވާލިބޭ ދެ މީހަކު ޔާމީން ދިރިއުޅުނު ގެއިން ނުކުތް ތަން ފެނުނު: ހެއްކެއް\nޔާމީން ރަޝީދު މަރާލި ރޭގެ ސީސީޓީވީ ފުޓޭޖުން ނަގާފައިވާ ފޮޓޯއެއް؛ އޭނާ މަރާލުމުގެ ދައުވާލިބޭ ދެ މީހަކު އެގެއިން ނިކުތް މަންޒަރު ފެނުނު ކަމަށް މީހަކު ވަނީ ހެކިބަސް ދީފައި -- ފޮޓޯ/މިހާރު\n07 އޯގަސްޓް 2019 - 17:35\nއޭޕްރީލް، 2017 ގައި ޔާމީން ދިރިއުޅުނު ގޭގެ ސިޑިގޮޅި ތެރޭގައި ތޫނު އެއްޗެހިން ހަމަލާދީ އޭނާ މަރާލި މައްސަލާގައި ދައުލަތުން ދައުވާކުރަނީ ހ. އަންނާރުމާގޭ އިސްމާއިލް ހައިޝަމް ރަޝީދާއި މ. އިރަސްމިކުގޭ އަހުމަދު ޒިހާން އިސްމާއިލާއި ގދ. ގައްދޫ ސިންދުބާދުގޭ މުހައްމަދު ދިފްރާނާއި މ. ކުދެހިގޭ ހަސަން ޝިފާޒްގެ އިތުރުން މ. ތާއިފް އިސްމާއިލް ރަޝީދާއި މ. ކޮޅުފުށީ އީސްޓް ހުސައިން ޒިޔާދުގެ މައްޗަށެވެ. އެ ހަ މީހުންގެ މައްޗަށް ވެސް ކުރަނީ ތޫނު އެއްޗެއް ބޭނުން ކޮށްގެން ގަސްދުގައި މީހަކު މެރުމުގެ ދައުވާ އެވެ.\nކާކުކަން ނޭނގޭ ގޮތަށް އަޑު ބަދަލުކޮށްގެން ކޯޓުގައި މިއަދު ހެކިބަސް ދިން މީހާ ބުނިގޮތުގައި ޔާމީން މަރާލި ރޭ ދަންވަރު އެ ގެ ކައިރީގައި ހުއްޓާ ޔާމީން ދިިރިއުޅުނު ގޭގެ ތެރެއިން ހަޅޭކުގެ އަޑު އިވުނެވެ. އަނިޔާއެއް ލިބެމުންދާއިރު އިވޭ ފަދަ ހަޅޭކުގެ އަޑެއް އިވުމަށް ފަހު އެ އަޑު ކެނޑުނުތާ މިނެޓެއް ހާއިރު ފަހުން ދެ މީހަކު އެ ގެއިން ނުކުމެގެން ދިޔަ މަންޒަރު ފެނުނު ކަމަށް އޭނާ ބުންޏެވެ. އަދި ނުކުމެގެން ދިޔަ މީހުންގެ ތެރެއިން އެކަކު މަގުމަތީގައި ސައިކަލެއްގައި މަޑުކޮށްލައިގެން ހުރި މީހެއްގެ ފަހަތަށް އަރައިގެން ދިޔަ ކަމަށާއި ދެ ވަނަ މީހާ ގޮސް ޕާކް ކޮށްފައި ހުރި އެހެން ސައިކަލަކަށް އަރައިގެން ދިިޔައީ ކަމަށް ވެސް އެ ހެކިވެރިޔާ ބުންޏެވެ.\nވީޑިއޯ ކޮންފަރެންސް މެދުވެރިކޮށް، ދައުވާ ލިބޭ ހަ މީހުން ހެކިވެރިޔާ އަށް ދެއްކުމަށް ފަހު އޭގެ ތެރެއިން އެއްވެސް މީހަކު އެތަނުން ފެނުނުތޯ ސުވާލު ކުރުމުން އޭނާ ބުނިގޮތުގައި އެ ގެއިން ނުކުމެގެން ދިޔައީ ދައުވާ ލިބޭ ހައިޝަމާއި ދައުވާ ލިބޭ ޒިހާނެވެ. އަދި މަގުމަތީގައި ސައިކަލެއްގައި މަޑުކޮށްލައިގެން އިނީ ދައުވާ ލިބޭ އިސްމާއިލް ރަޝީދު ކަމަށާއި ހައިޝަމް އެތަނުން ދިޔައީ އެ ސައިކަލުގެ ފަހަތަށް އަރައިގެން ކަމަށް ވެސް އޭނާ ބުންޏެވެ.\nއެ ތިން މީހުން އޭރު ލައިގެން ތިބި ހެދުމާއި އެ މީހުން ތިބި ސިފަ ހެކިވެެރިޔާ ކިޔައިދިނަސް، އޭނާ ބުނިގޮތުގައި އެ ގެއިން ނުކުމެގެން ދިޔައިރު ހައިޝަމާއި ޒިހާން ތިބީ މޫނުގައި ސާޖިކަލް މާސްކެއް އަޅައިގެންނެވެ. ހެކިވެރިޔާއާ ދެތިން ފޫޓު ދުރުން ހިނގާފައި އެ ދެ މީހުން ދިޔައިރު މާސްކް އޮތީ އެ ދެ މީހުންގެ އަނގަމައްޗާ ހިސާބުގައި ކަމަށާއި އަދި އިސްމާއިލް ރަޝީދު ސައިކަލު މަތީގައި އިނީ ތޮއްޕެއް އަޅައިގެން ކަމަށް ވެސް އެ ހެކިވެރިޔާ ބުންޏެވެ.\nހައިޝަމާއި ޒިހާން އޭރު ތިބީ ބޯ ދިގު ކޮށްފައި ކަމަށާއި އެކަމަކު ސިފަ ބަދަލުކުރަން އިސްތަށިގަނޑެއް އަޅާފައި ހުރި ކަން ފާހަގަ ނުވާ ކަމަށް އޭނާ ބުންޏެވެ. އެކަމަކު އެ ތިން މީހުން ވެސް ސައިކަލުގައި އޭނާ ކުރިމަތިން ދިޔައީ ވެެސް، އެ މީހުން ފާހަގަކުރަން އެނގޭހާ ކައިރިން ކަމަށް ވެސް ހެކިވެރިޔާ ބުންޏެވެ.\nއެ މީހުން ދިޔަފަހުން، އެ ގޭގެ ތެރެއަށް ހެކިވެރިޔާ ވަދެ ވީގޮތް ބެލި ކަމަކަށް އޭނާ ނުބުނެ އެވެ. އެކަމާ ބެހޭގޮތުން އެއްވެސް ފަރާތަކުން އޭނާއާ ސުވާލެއް ވެސް ނުކުރެ އެވެ.\nހަޅޭކުގެ އަޑު އިވުނު ކަމަށް ހެކިވެރިޔާ ބުނާއިރު، އެ އަޑު އިވުމުން ފުލުހުންނަށް އެކަން އެންގިންތޯ ދިފާއީ ވަކީލުން ސުވާލު ކުރުމުން އޭނާ ބުނީ އެކަން ފުލުހުންނަށް އަންގާފައި ނުވާނެ ކަމަށެވެ.\nތަހުގީގު މަރުހަލާގައި ބަޔާން ދިންއިރު، އެތަނުން ފެނުނު މީހުން ދެނެގަތީ ކިހިނެއްތޯ ސުވާލު ކުރުމުން އޭނާ ބުނީ ފުލުހުން ތަހުގީގުގައި އެކި މީހުން ހިމެނޭ ފޮޓޯ ސެޓެއް ދެއްކި ކަމަށާއި އެ ތިން މީހުން ފާހަގަކުރި އެ ފޮޓޯތަކުން ކަމަށެވެ.\nހެކިބަސް ދިނުމުގެ ކުރިން ފުލުހުން ނުވަތަ ދައުލަތުގެ ވަކީލުންނާ ބައްދަލު ކުރިންތޯ ދިފާއީ ވަކީލުން ސުވާލު ކުރުމުން ހެކިވެރިޔާ ބުނިގޮތުގައި ފުލުހުންގެ އެދުމަކަށް ރޭގެ ވަގުތެއްގައި ފުލުހުންގެ އިދާރާގައި ދައުލަތުގެ ވަކީލުންނާ އެކު އޭނާ ވާނީ ބައްދަލުކޮށްފަ އެވެ. އެކަމަކު ތަހުގީގަށް ދީފައިވާ ބަޔާން ބެލުމުގެ ފުރުސަތު އޭނާ އަށް ލިބިފައި ނުވާ ކަމަށް ހެކިވެރިޔާ ބުންޏެވެ.\nރޭ ބައްދަލުކުރި ދައުލަތުގެ ވަކީލުން މިއަދުގެ ޝަރީއަތުގެ މަޖިލީހުގައި އެބަތިބިތޯ ދިފާއީ ވަކީލަކު ސުވާލު ކުރައްވައި، ދައުލަތުގެ ދެ ވަކީލުން ހެކިވެރިޔާ އަށް ދެއްކުމުން އޭގެ ތެރެއިން އެއް ވަކީލަކު ފާހަގަކޮށް، އޭނާ ބުނީ އެ ވަކީލް އެ ބައްދަލުވުމުގައި ބައިވެރިވި ކަމަށެވެ.\nސިޑި ގޮޅީގައި އެއްވެސް އަލިކަމެއް ނެތް\nމިއަދުގެ އަޑުއެހުމުގައި ސިއްރުން ހެކިބަސް ދިން ދެވަނަ މީހަކީ ޔާމީން މަރާލި ރޭ ދަންވަރު އޭނާ ދިރިއުޅުނު ގެއަށް އެކި ފަހަރުމަތިން ވަދެ ނިކުމެ ހެދި މީހެކެވެ. އެ ހެކިވެރިޔާ ބުނިގޮތުގައި އެރޭ ދަންވަރުގެ ވަގުތެއްގައި ދެ ފަހަރެއްގެ މަތިން އޭނާ އެ ގެއަށް ވަދެފައިިވާނެ ކަމަށާއި އޭގެ ތެރެއިން ފުރަތަމަ ފަހަރު ވަންއިރު އެ ގޭގެ ސިޑިގޮޅީގައި އަލިކަން ހުރި ކަމަށާއި އެކަމަކު ދެވަނަ ފަހަރު ވަންއިރު އަލިކަމެއް ނެތް ކަމަށެވެ.\nއެކަމަކު އިތުރު އާދަޔާ ޚިލާފް ކަމެއް އޭނާއަށް ފާހަގަނުވާ ކަމަށް އޭނާ ބުންޏެވެ. އަދި ދައުވާ ލިބޭ އެއްވެސް މީހަކު އެތަނުން ފެނުނު ކަމަކަށް ވެސް އޭނާ ނުބުނެ އެވެ.\nއެ މައްސަލާގައި ފިންގަޕްރިންޓް ކޮމްޕެރިސަން ރިޕޯޓް ހެދި ފުލުސް މީހާގެ ހެކިބަސް ވެސް މިއަދު ނަގާ ގޮތަށް ހަމަޖެއްސި އެވެ. އެކަމަކު ތައްޔާރުވާން ފުރުސަތު ނުލިބޭ ކަމަށް ވިދާޅުވެ، ބައެއް ދިފާއީ ވަކީލުން ކަންބޮޑުވުން ފާޅު ކުރެއްވުމުން އެހެން ދުވަހަކަށް އެ ބައި ވަނީ ފަސްކޮށްފަ އެވެ.\nމީގެ އިތުރުން ފިންގަޕްރިންޓް ނެގުމުގައި ސުވާލު އުފެދޭ ކަންތައްތަކެއް ލިޔުންތަކުން ފެންނަން ހުރި ކަމަށް ދިފާއީ ބައެއް ވަކީލުން ވިދާޅުވި އެވެ. އަދި ފޮރެންސިކް ހެއްކެއް ހޯދުމަށް ފަހު ތަހުލީލު ކުރަން ގެންދިއުމާ ހަމައަށް ފުރިހަމަވާން ޖެހޭ އިޖްރާއާތުތައް ފުރިހަމަ ނުވާ ނަމަ، އެފަދަ ހެއްކެއްގެ ސައްހަކަމާ މެދު ސުވާލު އުފެދޭނެ ކަމަށް ހައި ކޯޓުން ނިންމާފައިވާ ދެ މައްސަލައެއް އެ ވަކީލުން ފާހަގަ ކުރެއްވި އެވެ.\nއެގޮތުން، ހެކި ހޯދުމަށް ފަހު ތަހުލީލު ކުރުމާ ހަމައަށް ގެންދިއުމުގެ ކުރިން އެކަކު އަތުން އަނެކަކު އަތަށް އެ ތަކެތި ނަގުލުވަމުންދާ ގޮތް ބަޔާންކުރާ ޗެއިން އޮފް ކަސްޓަޑީ ފޯމްގައި ދިމާނުވާ ކަންތައްތަކެއް ހުރި މައްސަލައެއްގައި އެފަދަ ހެއްކަކަށް ބުރަދަން ނުދެވޭނެ ކަމަށް އެ ދެ މައްސަލާގައި ހައި ކޯޓުން ނިންމާފައިވާ ކަމަށް ވަކީލް ވިދާޅުވި އެވެ.\nއެކަމާ ގުޅިގެން، އެ މައްސަލަ ބައްލަވާ ގާޒީ އަލީ ރަޝީދު ހުސައިން ވިދާޅުވީ ހެކިތަކާ މެދު ވާހަކަ ދައްކަން ފަހުން ފުރުސަތު ލިބޭނެ ކަމަށާއި އެ ފުރުސަތުތައް އެ ވާހަކަތައް ދެއްކޭނެ ކަމަށެވެ.\nދައުލަތުން އަމަލުކުރާ ގޮތުން ދިފާއީ ވަކީލުންގެ ކަންބޮޑުވުން\nމިއަދުގެ އަޑުއެހުމުގައި ދިފާއީ ވަކީލުން ވަނީ ހެކިވެރިން ހާޒިރު ކުރުމުގައި ދައުލަތުން އަމަލުކުރާ ގޮތުން ދަތިތައް ކުރިމަތިވަމުންދާ ކަމަށް ވިދާޅުވެ، އެކަމުގެ ކަންބޮޑުވުން ފާޅު ކުރައްވައިފަ އެވެ. ދުރާލާ އަޑުއެހުންތައް ތާވަލް ކޮށްގެން ގެންދާއިރު ވެސް، ކޮންމެ އަޑުއެހުމަކަށް ހާޒިރު ކުރެވޭ ހެކިވެރިންގެ މައުލޫމާތު ދިފާއީ ވަކީލުންނަށް ލިބެނީ އެ އަޑުއެހުމަކަށް ވަގުތު ކުޑަތަން ވެފައި ވަނިކޮށް ކަމަށް ވަކީލުން ވިދާޅުވި އެވެ.\nއެ މައްސަލަ ލަސްވެގެން ދަނީ ދިިފާއީ ވަކީލުންގެ ސަބަބުން ނޫން ކަމަށާއި ދައުލަތުން އަމަލުކުރަމުންދާ ގޮތުން ކަމަށް ވިދާޅުވެ، ވަކީލުން ޝަކުވާ ކުރެއްވި އެވެ. އަދި ދައުލަތާއި ފުލުހުންނަށް ވަކި ޚާއްސަ އުސޫލުތަކެއް ހަމަޖައްސައި ނުދެވޭނެ ކަމަށް ވެސް އެ ވަކީލުން ވިދާޅުވި އެވެ.\nގާޒީ އަލީ ރަޝީދު ވިދާޅުވީ އެ މައްސަލަ ލަސްވުމުގައި ވަރަށް ގިނަ ސަބަބުތަކެއް އެބަހުރި ކަމަށެވެ. އަދި ހެކިވެރިން ހާޒިރުކޮށް ދެނީ ދައުލަތުން ކަމަށްވާތީ އެކަމުގައި ކޮންމެވެސް ވަރަކަށް ދަތިތަކެއް ވެސް އެބަހުރި ކަމަށެވެ. އެކަމަކު ދެން ހުރި އަޑުއެހުންތައް ބޭއްވުމުގެ ދެ ދުވަސް ކުރިން، ހާޒިރު ކުރެވޭނެ ހެކިންގެ މައުލޫމާތު ދައުލަތުން ކޯޓާ ހިއްސާ ކުރަން ޖެހޭނެ ކަމަށާއި އޭރުން އެ މައުލޫމާތު ދިފާއީ ވަކީލުންނަށް ދުރާލާ އަންގާނެ ކަމަށް ގާޒީ ވިދާޅުވި އެވެ.\nކުށްކުރުން ކްރިމިނަލް ކޯޓް މީހުން މެރުން ޔާމީން ރަޝީދު މަރާލުން ފުލުހުން\nފުލުހުން ތަންކޮޅެއް ހޭވެރިވާންވެއްޖެއެއްނު މި ދިފާއީ ވަކީލުން މިކުޅޭ ކުޅިގަނޑާ. ދިފާއީވަކީލުން ދިފާއުކުރަން އަބަދު ނަގާ ޕޮއިންޓްތައް ދިރާސާކޮށްލައިގެން އެމީހުން ކުށްވެރިން ދޫކުރަން ބޭނުންކުރާ ޗެއިން އޮފް ކަސްޓަޑީ ފޯމު ފުރިހަމަނުވާކަމުގެ ބަހަނާއާ ފުރިހަމަކުރަންވާ އިޖްރާއަތްތައް ފުރިހަމަނުވުމޭ ކިޔައި ދައްކާ ވާހަކަތައް ކަނުލައިގެން އަޑުއަހައި ކުށްވެރިންގެ މައްޗަށް ކުށް ސާބިތުވާ ވަރަށް ހެކިހޯދުމާމެދު ފަރުވާތެރިވާން އާދަކުރަންވެއްޖެއެއްނު ޕޮލިހުން.\nނުކުރާނެ. އެއީ އޮޅިގެން ވާ ކަންކަމެއް ނޫނޭ. ގަސްތުގައި ކުރާ ކަންކަން. ޑީލް ހަދަންވެގެން.\nޓަގުބުރޯ / ޓަގުލައިފް\nކޮބާހޭ އަނަސް މަރާލިމީހުންތަށް ވީޑިއޯ އާއި ހެކިތަކަށް ވީ ކިހިނެއްހޭ މިހާރު ދެއަހަރުވީ ކުރީގަ ޕޮލިހުން ބުނި ދިވެހިރާއްޖޭގަ މީހަކުމަރާލާގެން ހެކި ހުރެގެން ސާބިތުކުރެވޭވަރަށް ހެކިއެބަހުއްޓެ!!!! އެކަމަކު ސާބިތުނުކުރެވިގެން ތިޔަ އުޅެނީ ކީއްވެގެންބާ!!!!ކޮބާ އިންސާފް.....އަންދާގާނޫން\nއަދި މިއުޅެނީ 100 ދުވަސް ހަމަ ނުވެގެން 100 ވީމަ ތިކަންތައް ނިމެނޭ\nމިގައުމުގަ މަރާލި ހަމަ އެންމެ ދެމީހުން ،އިތުރުމަރެއް ނުހިގާ ... މިނިވަން ފިކުރުގެ ދެމީހުންގެ ތަހުގީ ފުރިހަމަ ކުރަން އެބަޖެހޭ ކޮންމެހެންވެސް...\nއަހަރުމެން މަގުމަތިންދާއިރު ދިމާވާ ރައްޓެހިން ލައިގެން ތިބޭ ހެދުމުގެ މަތިން އެއްވެސް ވަރަކަށް ހަނދާން ނުހުރޭ. އަމުދުން ނުދަންނަ މީހުންގެ އެއްވެސް ކަމެއް ހަނދާން ނުހުރޭ.\nޔާމިން ރަސީދަކީ މަރަށް މަރު ހިފުމާއި ދެކޮޅު އެކަމަށް ހަޖޫ ޖެހި މީހެއް. އެކަމު އޭނަ މަރާލީމަ އިންސާފަކަށް މިވަނީ އެއްކަލަ ހަޖޫ ޖެހި ހުކުމް.\nއެޔަށް ކިޔަނީ ﷲ އެންގެވި އިންސާފް! އަނިޔާވެރިވި މީހާއަށް ވެސް އަނިޔާވުމެއް ނެތް\nކޮންމެހެން އެމީހުން މަރަބް ޖެހޭތަ\nމިނިވަން ފިކުރު ވިީމާ ވާނީ އެހެން..\nއަމަތުއްﷲ އާދަމް / ބަހާރުގެ\nދެން ވާނެ ގޮތް ވަރަށް ރަނގަޅަށް އެބަ އިނގޭ... ކެޔޮގަނޑު ކެނޑީމަ ގަހުގެ ބޭނުން ދިޔައީތާ\nސާމިހް، ޕޮލިސް، މަވަރެއްނެތް\nހެޔޮ ކޮންމެ ގޮތެއް ވިޔަސް، ބޭނުންވި ކަންތައް މި ވީ\nކޮބާތޭ ހުރިހާބާރެއް އޮތް ކޮމިޓީ\nތިޔަހާ ދީންވެރި ބައެއް ވެއްޖިއްޔާ ދެން ތެދު ބުނެ އިއުތިރާފު ވާން ވީނުން. ކަލޭމެންނަށް ކަމެއް ނޫނެއްނޫން ﷲ މާތްކުރައްވާފައިވާ ފުރާނައެއް ނައްތާލުމަކީވެސް. ކިތެއްމެ 'ނުލަފާ' މިހަކަސް އެމީހާއަށް ތައުބާވުމަށް އޮތް ފުރުސަތު ޖަހައިގަތުމަކީ އަެނާގެ ބޮޑުވެގެންވާ ހައްގެއް ނިގުޅަިގަތުން ނޫންތޯ؟ ކަމޯމެން ހަމަ ދީންވެރި؟ ޤާތިލުން ދިފާއުކުރަން ދާ ވަކީލުންވެސް ދޯ. އަންތަރީސް\nޣަމީސް. ކިހިނެއް އިގުނނީ އެއީކަން ގާތިލުންނަކީ. އެތާގަ ހުރިންތަ އެކަން ހިނގިއިރު.\nޔާމީނަކީ އައްޑޫ މީހެއްވީމަތަ އެމް.ޑީ.ޕީ އިން މިވަރު އަރުވާލައިގެން މިއުޅެނީ؟ ބޮޑުތިލަދުންމަތީ މީހެއް ނަމަ ޔަގީން މިވަރެއް ނުކުރީސް ކަން ..\nމިކަން ފަންޑުކުރި މީހުންގެ ވާހަކަ ކީއްވެގެންތޯ ނުދައްކަނީ؟“ސީކްރަޓު ސޮސައިޓީ”އެއްގެ ވާހަކަ ތަހުގީގު ޓޭޕުތަކުގައި ބުނެފައިވާވާހަކަ ކީއްވެގެންތޯ ހާމަ ނުކުރަނީ؟ ކޮބައިތޯ އެ ޖަމާއަތުގެ އަޑީގައި ތިބިމީހުން؟ އެވާހަކަތައް ހާމަކުރީމަ ގައުމުގެ އަގު މުޅި ދުނިޔޭގެ ކުރިމަތީގައި ވެއްޓިދާނެތީތޯ ސިއްރުކޮށްފައި މިވަނީ؟ރާއްޖޭގައި ދީނުގެ ނަމުގައި ހިނގާ ބައިވަރު ގާނޫނާ ހިލާފުކަންތައްތަކުގެ ފަހަތުގަ ތިބިމީހުން ކީއްވެގެންތޯ މިތަހުގީގުގައި ބާކީވާންވީ!\nޑިމޮކުރަސީގެ ނަމުގާ ހިންގާ ގާނޫނާ ހިލާފު ކަންކަމުގެ ވާހަކަ ކީއްވެ ނުދައްކަނީ\nތިޔަބުނާ ހެއްކަކީ އެކަން ކުރި މީހެއް ނުވަތަ ސައިކަލުގަ އިންމީހާ.. ބޮޑަށް ވައްތަރީ ބޮރޯއާ ހެދިކަހަލަ ޑީލެއްގެ ދަށުން އޭނާ ދޭ މައުލޫމާތުހެން.. ގައިމުވެސް ތިޔަ ހެކިވެރިޔާއަށް ޔާމީނު މަރަން ވަޅިޖެހިތަނެއް ނުފެންނާނެ .. ވީމާ ވަޅި ހެރީ ކޮން ބައެއްކަމެއް ނޭގޭނެ އަދި ނިކުމެގެން ދިޔައީ ވަޅި ހެރިމީހުންކަންވެސް ޝައްކެއްނުވާ މިންވަރަކަށް ބުނެއެއް ނުދެވޭނެ


ADF negumu ge thahyaaree thah fashaifi, Gavaaidhu ninmai AG ge office ah\nއޭޑީއެފް ނަގަން ތައްޔާރީތައް ފަށައިފި، ގަވާއިދު ނިންމައި އޭޖީގެ އޮފީހަށް\nއޭޑީއެފް ނެގުމުގެ ކަންކަން ކުރާނީ މީރާއިން\nއެޕްރީލް މަހު މި ފީ ނަގަން ފަށަން ޖެހޭ\nއެއާޕޯޓް ސާވިސްޗާޖް ދެއްކުން ވެސް މީރާއަށް\nރާއްޖޭގެ އެއާޕޯޓްތަކުން ބޭރަށް ފުރާ ޕެސެންޖަރުންގެ އަތުން ނަގަން ނިންމާފައިވާ، އެއާޕޯޓް ޑިވަލޮޕްމަންޓް ފީ، އޭޑީއެފް ނަގާނެ ގޮތުގެ ގަވާއިދު ދައުލަތުގެ ޓެކްސް އިދާރާ، މީރާ އިން ނިންމުމަށް ފަހު އެޓާނީ ޖެނެރަލް އޮފީހުގެ ލަފަޔަކަށް އެ ގަވާއިދު ފޮނުވައިފި އެވެ.\nމިދިޔަ ޑިސެމްބަރު ހަތް ވަނަ ދުވަހު ރައީސް ތަސްދީގު ކުރެއްވި، އޭޑީއެފް ނެގުމުގެ ގާނޫނުގެ ދަށުން ބޭރަށް ފުރާ ބިދޭސީންގެ އަތުން 25 ޑޮލަރު އަދި ދިވެހިންގެ އަތުން 12 ޑޮލަރު އަންނަ އެޕްރީލް މަހުގެ އެއް ވަނަ ދުވަހުން ފެށިގެން ނަގަން ޖެހެ އެވެ. އެ ގާނޫނުގައި ބުނާ ގޮތުން މީރާ އިން ކަނޑައަޅާ އުސޫލެއްގެ ދަށުން ރާއްޖޭގައި އޮޕަރޭޓް ކުރާ ހުރިހާ އެއާލައިނަކުން އެ ފައިސާ ފަސިންޖަރުންގެ އަތުން ނަގައި މީރާއަށް ދައްކަން ޖެހެ އެވެ.\nމީރާގެ ސްޕޯކްސްޕާސަން މުހައްމަދު ޝާހިދު މިއަދު "އަވަސް"އަށް ވިދާޅުވީ އޭޑީއެފް ނެގުމާ ގުޅޭ ގޮތުން ހަދަން ޖެހޭ ގަވާއިދު މީގެ ދުވަސްކޮޅެއް ކުރިން ނިންމައި އެޓާނީ ޖެނެރަލްގެ ލަފާ ހޯދުމަށް ފޮނުވާފައިވާ ކަމަށެވެ. އޭނާ ވިދާޅުވީ މީރާ އިން ގަވާއިދު އެކުލަވާލާފައި ވާނީ އެއާލައިންތަކުން ޓިކެޓް ވިއްކާ އިރު އޭޑީއެފް ގެ ފައިސާ ޕެސެންޖަރުންގެ އަތުން ނަގައި ވީހާ ވެސް ފަސޭހަ އަދި ލުއިގޮތެއްގައި މީރާއަށް ދެއްކޭނެ އުސޫލުތަކެއްގެ މައްޗަށް ބަލައިގެން ކަމަށެވެ.\nއޭޖީގެ ލަފާ ލިބުނުހާ އަވަހަކަށް، އެ ގަވާއިދު ގެޒެޓްކުރުމާއި އޭޑީއެފް ނެގުމަށް ވާން ޖެހޭ އެހެން ތައްޔާރީތައް ކަމާ ގުޅޭ ފަރާތްތަކާ އެކު މީރާ އިން ފަށާނެ ކަމަށް ވެސް ވިދާޅުވި އެވެ.\nމިހާރު ވެސް ބޭރުގެ ފަސިންޖަރުން އަތުން 25 ޑޮލަރުގެ އެއާޕޯޓް ސާވިސް ޗާޖެއް ނަގާ އިރު، ދިވެހިންގެ އަތުން 12 ޑޮލަރު ނަގަ އެވެ. އެހެންކަމުން ކުރިއަށް އޮތް ތަނުގައި ދިވެހިން އަތުން 24 ޑޮލަރާއި ބޭރުގެ ފަސިންޖަރުން އަތުން ޖުމްލަ 50 ޑޮލަރު ނަގާނެ އެވެ.\nޝާހިދު ވިދާޅުވީ އެއާޕޯޓް ސާވިސް ޗާޖްގެ ގޮތުގައި އެއާލައިންތަކުން ނަގާ ފައިސާ މީރާއަށް މިހާރު ދައްކަނީ އެއާޕޯޓްސް ކޮމްޕެނީ އިން ކަމަށެވެ. އެހެން ނަމަވެސް، އޭޑީއެފްގެ ގަވާއިދުގެ ދަށުން އެއާޕޯޓް ސާވިސް ޗާޖް ވެސް އެއާލައިންތަކުން ދައްކަން ޖެހޭނީ ސީދާ މިރާއަށް ކަމަށް ވެސް އޭނާ ވިދާޅުވި އެވެ.\nސަރުކާރުން އޭޑީއެފް ނަގަނީ އެއާޕޯޓް ޑިވަލޮޕް ކުރުމަށް ހިންގާ، 800 މިލިއަން ޑޮލަރުގެ ބޮޑު މަޝްރޫއަށް ފަންޑު ހޯދުމުގެ ގޮތުންނެވެ. ސަރުކާރުން ލަފާކޮށްފައި އޮތީ އޭޑީއެފް ނަގައިގެން މިއަހަރު އަހަރު ބަޖެޓަށް، 565.8 މިލިއަން ރުފިޔާ މުޅިން އަލަށް ލިބޭނެ ކަމަށެވެ. އަދި އެ ފައިސާ އެއްވެސް ކަމަކަށް ހަރަދު ނުކޮށް ސޮވަރިން ފަންޑެއް އުފައްދައި އެ ފައިސާ އެ ފަންޑަށް ޖަމާކުރުމަށް ވަނީ ބަޖެޓްކޮށްފަ އެވެ.\nވެލާނާ އިންޓަނޭޝަނަލް އެއާޕޯޓް މީރާ\nއޭޑީއެފްގެ އާމްދަނީ 8 ޕަސެންޓް މައްޗަށް


Villa college Kulhudhuffushi campus: Postgraduate Diploma of teaching hedhumuge fahi furusatheh!\nވިލާ ކޮލެޖުގައި 2019 ވަނަ އަހަރު ސެޕްޓެމްބަރު އިންޓޭކްގައި ފެށުމަށް ހަމަޖެހިފައިވާ 80 އަށްވުރެ ގިނަ ކޯހުގައި ބައިވެރިވުމަށް ހުޅުވާލާފައިވާއިރު މި ކޯސްތައް މާލޭގެ ވިލާ ކޮލެޖްގެ އިތުރުން ކުޅުދުއްފުށީގައި ހުންނަ ވިލާ ކޮލެޖްގެ ކެމްޕަހުގައިވެސް ކުރިއަށްދާނެ އެވެ.\nމި ކޯސްތަކުގެ ތެރޭގައި ތަފާތު ދާއިރާތަކުގެ ގިނަ ކޯސްތައް ހުރިއިރު ޕޯސްޓްގުރެޖްއޭޓް ޑިޕޮލޮމާ އޮފް ޓީޗިންގ ހެދުމުގެ ފުރުސަތުވެސް އެބައޮތެވެ. މިއީ ހަމަ ޔަގީންވެސް ޓީޗިންގ ހަދަން ބޭނުންވާ ފަރާތްތަކަށް ލިބޭނެ އެންމެ ފަހި މިފަދަ ފުރުސަތު ކަން ޔަގީންނެވެ.\nމި ކޯހާ ބެހޭ މައުލޫމާތު ދެއްވަމުން ވިލާ ކޮލެޖް ކުޅުދުއްފުށީ ކެމްޕަހުން ބުނީ ޕޯސްޓް ގްރެޖުއޭޓް ޑިޕޮލޮމާ އޮފް ޓީޗިންގ އަކީ ކިޔަވައިދިނުމުގެ ދާއިރާއިން ސަނަދެއް ލިބިފައިނުވާ އެކަމަކު އެހެން ރޮނގަކުން ޑިގްރީއެއް ހާސިލްކޮށްފައިވާ ފަރާތްތައް ކިޔަވައިދިނުމަށް ތަމްރީން ކުރުމުގެ ގޮތުން އެއް އަހަރަށް ހިންގޭ ކޯހެއް ކަމަށެވެ.\nދެ ސެމިސްޓަރއަށް ހިންގާ މި ކޯހަކީ ކިޔަވައި ދިނުމުގައި އަމަލީ ގޮތުން ހަރަކާތްތެރިވުމުގައި ބޭނުންވާނެ ހުނަރު ލިއްބައިދީ، ފަހުގެ ދިރާސާތަކުގެ އަލީގައި ކިޔަވައިދިނުން ބައްޓަންކުރުމަށް ބޭނުންވާ ގާބިލިއްޔަތުކަން މި ކޯހުން ލިބިގެންދާނެ ކަމަށެވެ. މި ކޯސް ހިންގާނީ ދިވެހި ބަހުން ކަމަށްވެސް އެފަރާތުން މައުލޫމާތުދެ އެވެ.\nމި ކޯހަށް ވަނުމުގެ ޝަރުތަކީ އެމްކިޔުއޭ ލެވެލް7ގެ ބެޗެލާސް ޑިގްރީއެއް ހާސިލުކޮށްފައި އޮތުން ނުވަތަ އެ ފެންވަރުގެ ސަނަދެއް އޮތުމެވެ. އެކަށީގެންވާ ވަރަށް ކުދިން ހަމަވާނަމަ މި ކޯސްވެސް ވިލާ ކޮލެޖް ކުޅުދުއްފުށީ ކެމްޕަހުގައި ކުރިއަށް ގެންދެވޭނެ އެވެ.\nމި ކޯހުގައި ބައިވެރިވާން އެދޭ ފަރާތްތަކުން ކޯހުގައި ބައިވެރިވުމަށް ފޯމް ހުށަހަޅަން ޖެހޭ އެންމެ ފަހުގެ ތާރީހަކީ 01 އޮގަސްޓް 2019 އެވެ. ކޯސްތަކުގެ ކިޔެވުން ފެށުމަށް ހަމަޖެހިފައިވަނީ ސެޕްޓެމްބަރމަހުގެ ފުރަތަމަ ދެހަފްތާ ތެރޭގަ އެވެ.\nކޯސްތަކާ ބެހޭ އިތުރު މައުލޫމާތު ވިލާ ކޮލެޖް ވެބްސައިޓްގެ އިތުރުން ވިލާ ކޮލެޖް ކުޅުދުއްފުށީ ކެމްޕަހުގެ ނަންބަރު 7980611 ގުޅުއްވާ މައުލޫމާތު ސާފުކުރެވޭނެ އެވެ. އަދި ކޯހަށް އެދޭ ފޯމު އެ ކޮލެޖްގެ ވެބްސައިޓްގެ އިތުރުން ވިލާ ކޮލެޖްގެ ކުޅުދުއްފުށީ ކެމްޕަހުންވެސް ލިބެން ހުންނާނެ އެވެ


Chairperson kamun Hassan Latheef vakikoh dhinumah edhi Raees Solih ah sitee fulheh\nރައީސް ނަޝީދާއި ހަސަން ލަތީފް--\nޗެއާޕާސަން ކަމުން ހަސަން ލަތީފް ވަކިކޮށްދިނުމަށް އެދި ރައީސް ސޯލިހަށް ސިޓީފުޅެއް\n14 ސެޕްޓެމްބަރ 2020 - 14:02:59\nމޯލްޑިވިއަން ޑިމޮކްރެޓިކް ޕާޓީ (އެމްޑީޕީ) ގެ ޗެއާޕާސަންކަމުން ހަސަން ލަތީފް ވަކިކޮށްދިނުމަށް އެ ޕާޓީގެ އެންމެ އިސް ލީޑަރު، ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހަށް ސިޓީފުޅެއް ފޮނުއްވައިފި އެވެ.\nއެމްޑީޕީގެ ފިޔަވަޅު އަޅާ ކޮމިޓީގެ ނައިބު މުގައްރިރު ޝުއައިބް އަލީ ފޮނުއްވި އެ ސިޓީފުޅުގައި ހަސަން ލަތީފަށް ތުހުމަތު ކުރައްވާފައި ވަނީ ރައީސް ސޯލިހްއާ ދެކޮޅަށް ބަގާވާތެއް ކުރާ ކަމަށެވެ.\nއެ ސިޓީގައި ވިދާޅުވެފައި ވަނީ ޕާޓީގެ އެންމެ އިސް ފަރާތަކީ އެ ޕާޓީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ކަމަށް ހަސަން ލަތީފް ވިދާޅުވެފައި ވަނީ ޕާޓީގެ އަސާސީ ގަވާއިދާ ހިލާފަށް ކަމަށެވެ.\nޝުއައިބް އިޝާރާތް ކުރައްވާފައި ވަނީ ނަޝީދުއާ މެދު ފިޔަވަޅު އަޅައިދިނުމަށް އެދި ފޮނުއްވި ސިޓީއެއްގެ ޖަވާބުގައި ހަސަން ލަތީފް ވިދާޅުވި ވާހަކައަކަށެވެ.\nއެ ސިޓީގައި ހަސަން ލަތީފް ވިދާޅުވެފައި ވަނީ ޕާޓީގެ އެންމެ އިސް މަގާމަކީ ޕާޓީގެ ރައީސްގެ މަގާމު ކަމަށެވެ. އަސާސީ ގަވާއިދުގައި ވެސް ވަނީ އެގޮތަށެވެ.\nއެމްޑިޕީގެ އަސާސީ ގަވައިދުގެ 75 ވަނަ މާއްދާގެ (ހ) ގައި ބުނެފައި ވަނީ ޕާޓީ މެމްބަރަކު ރައީސުލްޖުމްހޫރިއްޔާ ކަމުގެ މަގާމުގައި ހުންނަ ނަމަ ޕާޓީގެ އެންމެ އިސް ފަރާތަކީ އެމީހަކު ކަމަށެވެ. އަދި އިދިކޮޅު ޕާޓީއެއްގެ ގޮތުގައި އޮންނަ އިރު ޕާޓީގެ އެންމެ އިސް ފަރާތަކީ ޕާޓީގެ ރައީސް ކަމަށް ވެސް އެ މާއްދާގައި ވެއެވެ.\nނަމަވެސް ޕާޓީގެ އެންމް އިސް މަގާމަކީ ރައީސުލްޖުމްހޫރިއްޔާ ކަމަށް ކަނޑައަޅާފައެއް ނުވެ އެވެ. އަސާސީ ގަވާއިދުގެ 78 ވަނަ މާއްދާގައިވާ ގޮތުން އެންމެ އިސް މަގާމަކީ ޕާޓީގެ ރައީސް އެވެ.\nއެމްޑީޕީ އެތެރޭގެ މައްސަލަތަކެއް ފެންމަތިވެފައި ވާއިރު، ނަޝީދު ވަނީ އިކޮނޮމިކް މިނިސްޓަރުގެ މަގާމުން ފައްޔާޒް އިސްމާއިލް އެކަހެރިވެވަޑައިގެންނެވުމަށް އޭނާއަށް އަންގަވައިދިނުމަށް އެދި ހަސަން ލަތީފަށް ސިޓީއެއް ފޮނުއްވާފަ އެވެ.\nނަމަވެސް ފައްޔާޒް ވިދާޅުވެފައި ވަނީ މަގާމުން އެކަހެރިވުމުގެ ވިސްނުމެއް ނެތް ކަމަށް ވިދާޅުވެ، ކޮރަޕްޝަނުގެ ތުހުމަތުތައް ދޮގުކުރައްވާފަ އެވެ.\nއެމްޑީޕީރައީސް ނަޝީދުރައީސް ޞާލިޙްހަސަން ލަތީފުމިނިސްޓަރު ފައްޔާޒު


SunOnline: Thauleemee Bill majileehah balaigenfi\nތައުލީމީ ބިލު މަޖިލީހަށް ބަލައިގެންފި\n1 އަހަރު2މަސް ކުރިން - 15 ފެބްރުއަރީ 2017 1\nޕްރީސުކޫލް ތައުލީމާއި ސާނަވީ އަދި މަތީ ސާނަވީ ތައުލީމު ލާޒިމުކޮށް ފުރަތަމަ ފަހަރަށް ރައްޔިތުންގެ މަޖިލީހަށް ހުށަހެޅި ތައުލީމާ ބެހޭ ބިލު މަޖިލީހަށް ބަލައިގެންފި އެވެ.\nބިލު ހުށަހެޅުއްވީ މަޖިލީހުގެ ފުނަދޫ ދާއިރާގެ މެމްބަރު އަލީ ސަލީމް އެވެ.\nމިއަދު އިބްތިދާއި ބަހުސަށް ފަހު މަޖިލީހަށް ބިލު ބަލައިގަންނަން ފާސްވީ 69 މެމްބަރުންގެ ތާއީދާ އެކު އެވެ. އަދި އެއްވެސް ކޮޅަށް ވޯޓު ނުދެ އެއް މެމްބަރަކު ހިމެނޭ އިރު ބިލު ބަލައިގަންނަން ނުފެންނަ ކަމަށް ވެސް އެއް މެމްބަރަކު ވަނީ ވޯޓު ދެއްވައިފަ އެވެ.\nތައުލީމީ ދާއިރާގެ ގިނަ ކަންކަމަށް އަލިއަޅުވާލާފައިވާ އެބިލާ ބެހޭ ގޮތުން ގިނަ މެމްބަރުންތަކެއް ވަނީ ބަހުސް މަރުހަލާގައި ވާހަކަފުޅުދައްކަވައިފަ އެވެ. އެގޮތުން ބިލަށް ބައެއް ބަދަލުތައް ގެންނަން ފެންނަ ކަމަށް ބުނެ ބައެއް މެމްބަރުން ވަނީ ހިޔާލު ހުށަހަޅުއްވައިފަ އެވެ. އޭގެ ތެރޭގައި ސަރުކާރު މެމްބަރުންނާއި އިދިކޮޅު މެމްބަރުން ވެސް ހިމެނެ އެވެ.\nބިލު މިހާރު އޮތްގޮތަށް ފާސްވެގެން ގާނޫނަކަށް ވެއްޖެ ނަމަ ރާއްޖޭގައި މަސައްކަތް ކުރާ ހުރިހާ ޓީޗަރުން "ޓީޗާސް ރެޖިސްޓްރޭޝަން ކައުންސިލް"ގައި ރެޖިސްޓްރީ ވާން ޖެހޭނެ އެވެ.\nބިލުގެ 41 އެއް ވަނަ މާއްދާގައި ބުނެފައި ވަނީ ރާއްޖޭގެ އެއްވެސް ސްކޫލެއްގައި ވެސް އަދި ކިޔަވައިދޭ ތަނެއްގައި ވެސް ރެޖިސްޓްރީ ނުކޮށް ކިޔަވައި ނުދެވޭނެ ކަމަށެވެ. އަދި އެ ކައުންސިލުގައި ރެޖިސްޓްރީ ނުވާ އެއްވެސް ޓީޗަރަކަށް ސުކޫލަކުން ވަޒީފާ ދީގެން ނުވާނެ ކަމަށް ވެސް ބިލުގައި ވަނީ ބަޔާންކޮށްފަ އެވެ.\nމިތަންތަނުގައި ޓީޗަރެއްގެ ގޮތުން ލައިސަންސް ހޯދަން ޖެހޭ\nބޭބީ ނާސަރީ އަދި ނާސަރީ\nޕްރީ ސްކޫލް އަދި ޅަފަތުގެ ތައުލީމުގެ ބޭނުމަށް ހިންގާ ތަންތަން\nރެޖިސްޓްރީކޮށްގެން ހިންގާ ޓިއުޝަން ކްލާސްތައް\nދަަރިވަރުންނަށް ތަމްރީނާއި ކަސްރަތު ދޭން ހިންގޭ ތަންތަން\nތައުލީމީ ބިލު މަޖިލީހުން ފާސްވާތާ މަސްދުވަހުގެ ތެރޭގައި "ޓީޗާސް ރެޖިސްޓްރޭޝަން ކައުންސިލް"ގެ ނަމުގައި ކައުންސިލެއް އުފައްދަންވާނެ ކަމަށް ބިލުގައި ވަނީ ބުނެފަ އެވެ. އަދި ކައުންސިލް އެކުލަވައިލާތާ މަސްދުވަހުގެ ތެރޭގައި ޓީޗަރުންނަށް ލައިސަންސް ދިނުމުގެ އުސޫލެއް އެކުލަވާލައި އާންމުކުރަން ވާނެ ކަމަށް ވެސް ބިލުގައި ވަނީ ބުނެފަ އެވެ.\nމަޖިލިސް ތައުލީމީ ދާއިރާ\nއިދިކޮޅު މެމްބަރުންގެ ސަބަބުން މަޖިލިސް ހިންގަން އުނދަގޫ ވާހަކަ އައިޕީޔޫގައި ބުނިން: މޫސަ3ހަފްތާ 19 ގަޑި ކުރިން\nހިދުމަތްދިނުމަށް ކުރާ ހުވައަކީ ފަހު ދުވަހާ ހަމައަށް އަމާނާތެއް!4ހަފްތާ7ދުވަސް ކުރިން\n"އެންޓި ޑިފެކްޝަން ގާނޫނާއި ފަނޑިޔާރުންގެ ގާނޫނަށް އިސްލާހު ގެނެވޭނީ ގާނޫނުއަސާސީ ބަދަލުކޮށްގެން" 1 މަސް5ދުވަސް ކުރިން


Neh nukuraaka kameh madharinney, dhen ves kiyanee islaamunney\nރިޕޯޓު - ދެންވެސް ކިޔަނީ އިސްލާމުންނޭ\nނެތް ނުކުރާކަ ކަމެއް މަދަރިންނޭ، ދެންވެސް ކިޔަނީ އިސްލާމުންނޭ\nހެޔޮ ގޮތް ބުނެދޭ މީހުންގެ އަމަލުތައް ގޯސްނަމަ ބޮޑެތި އަދަބު ލިބޭނެ\nއިސްލާމްދީން ބޭނުންކުރަނީ ސިޔާސީ ހަތިޔާރަކަށް\nއިސްލާމްދީނުގެ ވާހަކަ ދައްކާ ބައެއް މީހުން ފަތިފުން މުޑުދާރުވެފައި\nކ. މާލެ 22 އޭޕުރިލް 2018 | އާދީއްތަ 19:01 9,067\nދިވެހިރާއްޖޭގައި ހުރި އެންމެ ބޮޑު އިސްލާމީ ބިނާކަމުގައިވާ އިސްލާމީ މަރުކަޒު: މުންކަރާތްތަކަށް އަރައި ނުގަތުމަށް ގޮވާލާ ބައެއް މީހުން ދަނީ މުންކަރާތްތަކަށް އަރައި ގަންނަމުން - ގޫގުލް\nބޭރުގެ ޖަމާއަތްތަކުންނާއި ގައުމުތަކުން ރާއްޖޭގައި ދީނީ މިނިވަންކަން އޮތުމަށް ގޮވާނުލާ އިރެއް ނެތެވެ. ނަމަވެސް، ރާއްޖޭގައި އިސްލާމްދީން ގާއިމުވި ފަހުން، މިއަދާ ހަމައަށް އެހެން ދީނެއްގެ ބިންގަލެއް އެޅިފައެއް ނެތެވެ. ސަބަބަކީ ދިވެހިން އެކަމަށް ނޭދޭތީ އެވެ. ބޭނުން ވެސް ނުވާތީ އެވެ.\nރަސްކަމުން ފެށިގެން ޖުމްހޫރީ ވެރިކަން ގާއިމުކުރި ފަހުން މިކަން އޮތީ މިގޮތަށެވެ. ރައީސް މައުމޫނުގެ ވެރިކަމުގައި ވެސް، ރައީސް ނަޝީދުގެ ވެރިކަމުގައި ވެސް، ރައީސް ވަހީދުގެ ވެރިކަމުގައި ވެސް އަދި މިހާރު ހިންގަމުން މިދާ ރައީސް ޔާމީންގެ ވެރިކަމުގައި ވެސް ރާއްޖޭގައި ދީނީ މިނިވަންކަން އޮތުމަށް ބޭރުގެ އެކި ފަރާތްތަކުން ގޮވާލާފައިވެ އެވެ. އެކަމަށް އެއްވެސް އިރެއްގައި ފުރުސަތެއް ދީފައެއް ނެތެވެ. ނަމަވެސް، ސިޔާސީ ޕާޓީތައް ވުޖޫދުވި ފަހުން، މިފަދަ ގޮވާލުންތަކާ ގުޅިގެން ސަރުކާރުން ފޫޅުގަނޑާފައި ވަނީ ސިޔާސީ ވާދަވެރިންގެ ބޮލަށެވެ. އެހެން ދީންތަކަށް ފުރުސަތު ދިނުމަށް ގޮވާލާ އަޑަކީ މިހާރު ދިވެހިންނަށް ބައު އަޑެކެވެ. އެ ސުވާލަށް ޖަވާބުދީ ނިމިފައިވާ ގޮވެއްޔެކެވެ. އިސްލާމްދީން މިއަދާ ހަމައަށް ފެތުރިގެން ގޮސްފައި ވަނީ ގައުމުތަކުގެ ރައްޔިތުންގެ އައިޑީ ކާޑުގައި ގަދަކަމުން "މުސްލިމް" ޖަހައިގެނެއް ނޫނެވެ. ކަނޑިބަނޑިންނެއް ނޫނެވެ. އިސްލާމީ އުސޫލްތަކާއި ރިވެތި އަޚްލާގުގެ މަތިވެރިކަމުގެ ސަބަބުންނެވެ. ނަމަވެސް ދީނީ މިނިވަންކަމުގެ ވާހަކަ ދައްކާއިރު، އެކަން ބޭނުން ކުރަމުންދާ މަގުސަދަށާއި، ސައްތައިން ސައްތަ މުސްލިމް މި ދިވެހި އުއްމަތު ހާލަތާމެދު ވިސްނާލަން ހިނގާށެވެ. އެވާހަކަ ވަރަށް ކުރުކޮށް ވަރަށް ފޮނި ކޮށް ބަޔާން ކޮށްދެއްވާފައިވާ ކުޅަދާނަ ދިވެހި އަދީބެއްގެ ބަސްކޮޅެއް މިހާ ހިސާބުން ހަނދާނަށް އާދެއެވެ.\nއެންމެން ކިޔެވީ އެއްފޮތަކުންނޭ ފެންނަގޮތުން ދިހަބާރަ ފޮތުންނޭ\nނެއް ނުކުރާކަ ކަމެއް މަދަރިންނޭ ދެންވެސް ކިޔަނީ އިސްލާމުންނޭ\nބަދު އަޙްލާޤުން ހޯދާ ޝުހުރަތު ލަދުތަދު ފިސްކޮއް ނައްތާ ޣީރަތު\nމަދުއެތިކޮޅަކަށް ވިއްކާ ޢިސްމަތު ދެންވެސް ކިޔަނީ އިސްލާމުންނޭ\nދީނުގެ އަސްލެއްނޭގި އުސޫލެއް އީމާންވާނޭ ނޭގި ރަސޫލެއް\nސީދާމަގުނުމެ ކޮންމެ ޤަބޫލެއް ދެންވެސް ކިޔަނީ އިސްލާމުންނޭ\nތަރުހީބު ދެނީ އޮތްލަޢުނަތަކަށް މަރުދީބަލަނީ އޮތް ބިދުޢަތަކަށް\nކަރުމަރު ހިފަނީނަމަ ރިޝްވަތަކަށް ދެންވެސް ކިޔަނީ އިސްލާމުންނޭ\nނިވަލެއް ނެތި ތިބެ ދޭދޭ ޖިންސުން ނިވަނީ ހިތުގެ އެދުންތައް މީހުން\nދުވަނީ މިކަމާމެދު ތެޅި ފޮޅެމުން ދެންވެސް ކިޔަނީ އިސްލާމުންނޭ\nހެޔޮނެތެ ކުރެވޭ އެއްވެސް ޢަމަލެއް ހެޔޮކަމަކަށް ނަމަ ކުރަނީ ޖަދަލެއް\nއެއުރެނަކަށް ނެތެ ހަމަވުން އަޖަލެއް ދެންވެސް ކިޔަނީ އިސްލާމުންނޭ\nއުދަގޫ ކަމެކޭ އަޅުކަން ކުރުމީ މުދަލުން ދޭންވާ ސަދަޤާތް ދިނުމީ\nނުދަތުމުގައިވެސް ޒިިކުރެއް ކުރުމީ ދެންވެސް ކިޔަނީ އިސްލާމުންނޭ\nފަސް ވަގުތޭ ތޯ ކޮންފަސްވަގުތެއް އަސްތާނުލިބޭ ގޮސްލަންވަގުތެއް\nމަސްއޫލިއްޔަތަކީ ބޮޑުމަސްތެއް ދެންވެސް ކިޔަނީ އިސްލާމުންނޭ\nހޭގާ ތިބެ ފޮށެނީ މާތްދީނާ ދެންވެސް ކިޔަނީ އިސްލާމުންނޭ\nޝާއިރުގެ މި ފުރިހަމަ ބަސްތަކުން އަޅުގަނޑުމެންގެ ހާލަތު ވަރަށް ރަނގަޅަށް އެނގެ އެވެ. ހަގީގަތުގައި ވެސް ދެން ވެސް ކިޔަންވީ އިސްލާމުންތޯ އެވެ. އިސްލާމަކަށް ވަނީ އައިޑީކާޑުގައި އެގޮތަށް ޖެހުމުން ހެއްޔެވެ. ނޫނެކެވެ. އިސްލާމީ އުސޫލްތަކާއި އަޚްލާގާއެއްގޮތަށް އަޅުކަންކުރަންޖެހެ އެވެ. ދުނިޔެ ޖާހިލުކަމުގެ އަނދިރީގައި އޮތްވައި ހަތް އުޑުގެ މަތިން އިސްލާމްދީން ބާވާލެއްވީ އިންސާނުންނަށް ތެދުމަތު ދައްކަވައި، މި ދުނިޔޭގެ ބިމުގައި އިންސާފު ގާއިމުކުރުމަށެވެ.\nއިސްލާމްދީނުގެ އެންމެ ބޮޑު އެއް އަސާސަކީ އަދުލްއިންސާފާއި ހަމަހަމަކަމެވެ. ނަމަވެސް އަޅުގަނޑުމެންގެ މި ސައްތައިން ސައްތަ މުސްލިމް ދިވެހި އުއްމަތުގައި އަދުލް އިންސާފު އެބަ އޮތްތޯ އެވެ. އަދުލް އިންސާފް ގާއިމުކުރުމުގެ އެންމެ މަތީ ބާރުކަމުގައިވާ ސުޕްރީމް ކޯޓްގެ ދެ ފަނޑިޔާރުން މިހާރު ވެސް އެ ތިއްބެވީ ހިފައި ހައްޔަރުކޮށްފަ އެވެ. މި ހިސާބުން އިންސާފު އޮތް މިންވަރު އެނގޭނެ އެވެ. މިވަރުން ވެސް ކިޔަވަންވީ އިސްލާމުންތޯ އެވެ. ޝާއިރު ވިދާޅުވެފައިވާ ފަދައިން ނަމުގައި އިސްލާމްވިޔަސް، އަމަލުން ފެންނަމުން ދަނީ މުޅިން ތަފާތު މަންޒަރުތަކެވެ. ދައުލަތުގެ މަގާމުގައި ހުންނަ މީހަކު، ހަދިޔާގައި ހިފުމަކީ އިސްލާމީ ޝަރީއަތުގައި އޮންނަ އުސޫލަކަށް ނުވިޔަސް، މިހާރު މިރާއްޖެއިން ފެންނަމުން ދަނީ އެކަމަށް ވެރިން ހިތްވަރު ދޭ ތަނެވެ. ކަނޑެއް ފަޅެއް ބެލުމެއް ނެތި މޭޒު ދަށުން ދިއްކޮއްކާ ސިޓީ އުރައިގައި ހިފުމަކީ މިހާރު ރީތި ކަމެކެވެ. ކުރަންޖެހިފައި އޮންނަ ކަމެކެވެ. ހަލާލެއް ހަރާމެއް ބެލުމެއް ނެތެވެ. ކަދުރު ކޮޅެއް އަތުޖެހުނަސް، ހައްޖުކޯޓާ އެއް ލޮލުކޮޅަށް ފެނުނަސް ފެންނަނީ އެއިން ނެގޭނެ ނާޖާއިޒް ފައިދާ ހޯދުމަށް އަވަސް ވާތަނެވެ. އަމާނާތެއް، ޒިންމާއެއް ދަންނަ މީހަކު ހުރި ކަމަކަކަށް ނުވެއެވެ. ހެއްދެވި ފަރާތެއް، އާޚިރަތެއް ދަންނަ މީހަކު ހުރި ކަމަކަށް ނުވެއެވެ. ރައްޔިތުންގެ ތިޖޫރީ ބޮޑުތަނުން ފޫގޮސް، ޚުދު އިސްލާމީ ކަންކަން ބަލަހައްޓަން މަތިކޮށްފައިވާ ވުޒާރާގައިވެސް ފަސާދައެވެ. ސިހުރުހާހޫރަ ހެދުމާއި ބަރަހަނާކޮށް ތިބެ ނެށުމާއި ރާބުއިމާއި ޒިނޭކުރުން މި ފަސްގަނޑުގައި ވަނީ ގިނަވެފަ އެވެ. މީހުން މެރުމާއި އެ މަރުތަކަށް އިންސާފު ނުހޯދުމަކީ މި ދިވެހިރާއްޖޭގައި މާބޮޑު ކަމަކަށް ނުދެކެ އެވެ. ދެންވެސް ކިޔަންވީ އިސްލާމުންނޭ ހެއްޔެވެ؟\nބަދަލު ހިފުމަކީ މާތް ރަސޫލާ ދައްކުވައި ދެއްވ އަޚްލާގެއް ނޫނެވެ. އެކަލޭގެފާނު ޒަހަމްވަންދެން ޠާއިފްގެ ރައްޔިތުންގެ އަނިޔާކުރި އެވެ. ނަމަވެސް ބަދަލު ހިތްބެވުމުގެ ބަދަލުގައި ﷲގެ ހަޟްރަތުގައި ދުއާ ދެންނެވީ، އެ ބައިމީހުންގެ ބުރަކަށިތަކުން ﷲއަށް އަޅުކަންކުރާނެ ދަރިންތަކެއް ނެރެދެއްވުމަށެވެ. ކިހައި މަތިވެރިތޯ އެވެ. ނަމަވެސް މި ދިވެހި އިސްލާމީ އުއްމަތުން ފެނިގެން ދަނީ ވައިއެޅިލިޔަސް، ނުވަތަ ވައި އެޅެން އުޅޭހެން ހީވިޔަސް، ނުވަތަ ކަހީނަކު ބުނާ ބަހަކަށް ވިޔަސް ފްރޭމްކޮށް މީހުން ނުހައްގުން ޖަލަށްލާ ތަނެވެ. ގާނޫނެއް، އިސްލާމީ ޝަރީއަތެއް ބެލުމެއް އެބަ އޮތްތޯ އެވެ. މިފަދަ މީހުންނަށް ވެސް އިސްލާމުންނޭ ކިޔަންވީ ހެއްޔެވެ؟\nދިވެހި ބިމުގައި ހަރާފާތްތަކަށް ތަބާވެ އަމަލުތައް ކުރުން އިތުރުވެފައިވާއިރު، ދުނިޔޭގެ މަޖަލުގައި މިސްކިތްތައް ނަގައި އެތަންތަނުގައި ކުޅިވަރުކުޅޭ ތަންތަން އަޅަމުންދާއިރު ވެސް ކިޔަންވީ މުސްލިމުންނޭ ހެއްޔެވެ. މި ދަރަޖައަށް ގައުމުގެ ހާލަތު ގޮސްފައިވާއިރު، ދީނީ މިނިވަންކަމޭ ބުނާއިރަށް މިފަހަކަށް އައިސް އެންމެ އަޑުހަރުކޮށް ތެދުވާ ބައެއްމީހުންގެ ހާލަތަށް ވިސްނާލަންޖެހެ އެވެ. އަލީއެއް، އަހްމަދެއް، ރަހީމެއް ކާސިމުގެ އިތުރުން އެތައް ބައެކެވެ. އެ މީހުން ނުހައްގު މުއްސަނދިކަން ހޯދި އެވެ. ލަގްޒަރީ ފްލެޓްތަކާއި ބޯޓް ފަހަރާއި މާލެއިން ފިހާރަތަކާއި ވިޔަފާރިތައް ހޯދި ގޮތެއް ނޭނގެ އެވެ. ފައިސާ ގޯނި ހިފައިގެން ބެހި މީހާއަށް ވީކަމެއް ނެތެވެ. ސަރުކާރު މުވައްޒަފުންނާއި ވެހިކަލް ބޭނުންކޮށްގެން ސިޔާސީ ބޭނުންތައް ކޮށްދިން މީހާއަށް ދެމުންދަނީ ތަރުހީބެވެ. ފައިސާ ހޯދުމައި ހަރާމެއް ހަލާލެއް ބަލަނީ ކާކުތޯ ބުނި މީހާ އަށް ވެސް ދެނީ ހޫނުތަރުހީބެވެ. މުޅި ދައުލަތުގައި ހިޔާނާތެވެ. އިސްލާމީ އުސޫލްތައް ދަމަހައްޓަން އޮތް މުއައްސަސާގައި ވެސް ވަނީ ހިޔާނާތުގެ ފަނި އަޅައި ދަނީ ކަމުންނެވެ.\nރަނގަޅު ގޮތް ރައްޔިތުންނަށް ބުނެދޭން ތިބި މިފަދަ މީހުންގެ ހާލަތު އިސްރާއާއި މިއުރާޖުގެ ދަތުރުފުޅުގައި ރަސޫލާ އަށް ދެއްކެވި އެވެ. އެ ދަތުރުފުޅުގައި، އަލިފާނުގެ ކަތުރުތަކަކުން އެބައިމީހުންގެ ތުންފަތްތައް ކޮށައި ކުދިކުރަމުންދާ ބަޔަކު ރަސޫލާއަށް ދެއްކެވި އެވެ. އެއީ މީސްތަކުންނަށް ހެޔޮ ކަންތައްތައް ކުރުމަށް އަމުރުކޮށް މުންކަރާތްތައް ނަހީކުރާއިރު އެ މީހުންގެ އަމިއްލަ ނަފުސުގެ މަތިން ހަނދާން ނައްތާލައިފައިވާ މީހުންނެވެ.\nވިސްނާށެވެ. އާހިރަތަށް ބިރު ގަންނާށެވެ. އިސްލާމް ދީނޭ އިސްލާމް ދީނޭ ކިޔަކަސް މާ ތަގުވާވެރި މުސްލިމަކަށް ވީކަމަށް ހެދިގެން ނޫޅޭށެވެ. ނަމުގައި އިސްލާމުންނަށް ވެގެން ނުތިބެ، ހަގީގީ އިސްލާމީ އަޤީދާއާ އެއްގޮތަށް އުޅޭށެވެ.


ފަޤީރުވެދާނެކަމުގެ ބިރު ޝައިޠާނާ ދައްކައެވެ. – Ilm\nފަޤީރުވެދާނެކަމުގެ ބިރު ޝައިޠާނާ ދައްކައެވެ.\nﷲ ސުބުޙާނަހޫ ވަތަޢާލާ މީސްތަކުންނަށް ހިދާޔަތެއްގެ ގޮތުގައި ބާވާލެއްވި އިސްލާމްދީނަކީ މީސްތަކުންގެ ދުނިޔެވީ ޙަޔާތާއި އުޚުރަވީ ޙަޔާތް ބާއްޖަވެރިކުރުމަށްޓަކައި ﷲ ބާވާލެއްވި ދީނެކެވެ. އެދީނުގައި މީސްތަކުން އުޅެންވީގޮތާއި ނޫޅެންވީގޮތް، ކުރަންވީ ކަންތައްތަކާއި ނުކުރަންވީ ކަންތައްތައް ވަރަށް ތަފްޞީލުކޮށް ދައްކަވާދެއްވާފައިވެއެވެ. ނޭނގެއޭ ބުނެގެންއުޅޭ ބަޔަކަށް ނޭނގިގެން އުޅުނަސް އެކަންއޮތީ އެގޮތަށެވެ.\nއެދީނުގައި ﷲ ސުބުޙާނަހޫ ވަތަޢާލާ ނުކުރުމަށް އަންގަވައި ޙަރާމްކުރައްވާފައިވާ ކަންކަމަކީ އޭގެ ޒާތުގައި ފައިދާއެއް ހުރެދާނެކަންކަމެވެ. ނަމަވެސް އެއިލާހު އެކަން ޙަރާމްކުރެއްވުމުގެ އެންމެ ބޮޑު އެއްމަޤްޞަދަކީ އެފަދަ އެއްޗަކުން ލިބޭ ފައިދާއަށްވުރެ، ތިމާއަށާއި މުޖުތަމަޢުއަށް ގެއްލުން ބޮޑުވުމެވެ. މިގޮތުން މީގެ މިސާލަކީ ބަނގުރަލާއި ޖުވާކުޅުމެވެ. ﷲ ސުބުޙާނަހޫ ވަތަޢާލާ ވަޙީ ކުރައްވާފައިވެއެވެ. ((يَسْأَلُونَكَ عَنْ الْخَمْرِ وَالْمَيْسِرِ قُلْ فِيهِمَا إِثْمٌ كَبِيرٌ وَمَنَافِعُ لِلنَّاسِ وَإِثْمُهُمَا أَكْبَرُ مِنْ نَفْعِهِمَا)) البقرة: 219 މާނައީ: “ރާއާއި ޖުވާކުޅުމާމެދު އެބައިމީހުން ކަލޭގެފާނާ ސުވާލު سؤالކުރެތެވެ. ކަލޭގެފާނު ވިދާޅުވާށެވެ! އެ ދެކަމުގައި ބޮޑުވެގެންވާ ފާފަވެރިވުމަކާއި މީސްތަކުންނަށް ނަފާ ލިބެނިވި ގޮތްތަކެއްވެސް ވެއެވެ. އެ ދެކަމުގެ މަންފާއަށްވުރެ، އެ ދެކަމުގެ ފާފަވެރިކަން މާބޮޑެވެ.” ވިސްނަވާ ލައްވާށެވެ! މިއީ ﷲ ސުބުޙާނަހޫ ވަތަޢާލާ ޙަރާމްކުރެއްވި ކޮންމެ އެއްޗެއްގެވެސް ޙަޤީޤަތެވެ. ވައްކަންކުރުމާއި، ޒިނޭކުރުމާއި، މަގުފޭރުމާއި، ރިބާކެއުމާއި، ދެބައޮޑުވުމާއި، ދޭތެރެޖެއްސުން ފަދަ އެންމެހާ ކަމަކީ މިފަދަ ކަންކަމެވެ. އެއްގޮތުން ބަލާއިރު އެކަންކުރާމީހާއަށް ފައިދާއެއް އޮވެދާނެއެވެ. ނަމަވެސް އަނެއްގޮތުން ބަލާލައިފިނަމަ އެކަންކުރާމީހާއަށާއި މުޅިމުޖުތަމަޢުއަށް އޭގެ ނުރައްކާތެރިކަން ބޮޑެވެ. އަޅުގަނޑުމެންގެ ދުނިޔެވީ ޙަޔާތުގައި އަޅުގަނޑުމެން ޢަމަލުކުރަނީވެސް މިބީދައިންނެވެ. މިސާލެއްގެގޮތުން ޑޮކްޓަރުން ދޭ ބައެއް ބޭސްތަކަކީ އަޅުގަނޑުމެން އެއްގޮތުން ބަލާލައިފިނަމަ ސައިޑްއިފެކްޓް އާއި އެހެން ގޮތްގޮތުން ނުރައްކާވެ، ހަށިގަނޑުގެ އެހެން ގުނަވަންތަކަށް އޭގެ ނުބައި އަސަރުކުރުވާ ބޭސްތަކެކެވެ. ނަމަވެސް އަޅުގަނޑުމެންނަށް އެވަގުތަކު ޖެހިފައިވާ ބަލި ފިލުވާލުމަށްޓަކައި އެބޭސްކަނީއެވެ. އާދެ، ލިބޭ ގެއްލުމަށްވުރެ ފައިދާ ބޮޑުވީމައެވެ.\nﷲއަށް އިޚްލާޞްތެރިވެ، އެއިލާހަށް އީމާންވެގެންވާ މީހުން ޤަބޫލުކުރާގޮތުގައި، ﷲ ކަމެއް ނުވަތަ އެއްޗެއް ޙަރާމްކުރައްވައިފިނަމަ، އެކަމަކީ އިންސާނާއަށް ގެއްލުން ބޮޑު ކަމެއް ނުވަތަ އެއްޗެކެވެ. އެކަމުގެ ގެއްލުން އަޅުގަނޑުމެނަށް ވިސްނުނުކަމުގައިވީނަމަވެސް ނުވަތަ ނުވިސްނުނުކަމުގައިވީނަމަވެސް މެއެވެ. އަދި އެބައިމީހުން ޤަބޫލުކުރާގޮތުގައި ﷲ އެފަދަ ކަންކަމާއި އެއްޗެހި ޙަރާމްކުރައްވާފައިވަނީ އެއްވެސްޙާލެއްގައި އަޅުގަނޑުމެންނަށް އުނދަގޫ ކުރިމަތިކުރުވައި، ފަޤީރުކޮށް، ބަނޑަށްޖެއްސުމަކަށް ނޫނެވެ. ﷲ ވަޙީ ކުރައްވާފައިވާ ފަދައިންނެވެ. ((يُرِيدُ اللَّهُ بِكُمْ الْيُسْرَ وَلا يُرِيدُ بِكُمْ الْعُسْرَ)) البقرة: 185 މާނައީ: “ﷲ، ތިޔަބައިމީހުންނަށް ލުއިފަސޭހަގޮތް އިރާދަކުރައްވަތެވެ. އަދި ދަތި އުނދަގޫގޮތް ތިޔަބައިމީހުންނަކަށް އިރާދައެއް ނުކުރައްވަތެވެ.”އަދިވެސް ވަޙީކުރައްވާފައިވެއެވެ. ((يُرِيدُ اللَّهُ أَنْ يُخَفِّفَ عَنْكُمْ وَخُلِقَ الإِنسَانُ ضَعِيفاً)) النساء: 28 މާނައީ: “ﷲ އިރާދަކުރައްވަނީ، ތިޔަބައިމީހުންނަށް ލުއިކޮށް ދެއްވުމަށެވެ. އަދި، އިންސާނާ ހައްދަވާފައިވަނީ، (އެދުންތަކުގެ ކުރިމަތީގައި) ނިކަމެތިވެގެންވާ މީހެއް ކަމުގައެވެ.” އަދިވެސް ވަޙީކުރައްވާފައިވެއެވެ. ((مَا يُرِيدُ اللَّهُ لِيَجْعَلَ عَلَيْكُمْ مِنْ حَرَجٍ وَلَكِنْ يُرِيدُ لِيُطَهِّرَكُمْ وَلِيُتِمَّ نِعْمَتَهُ عَلَيْكُمْ لَعَلَّكُمْ تَشْكُرُونَ)) المائدة:6މާނައީ: “ތިޔަބައިމީހުންގެ މައްޗަށް ދަތިކަމެއް ލެއްވުމަކަށް ﷲ އިރާދައެއް ނުކުރައްވަތެވެ. އެހެނެއްކަމަކު އެކަލާނގެ އިރާދަކުރައްވަނީ ތިޔަބައިމީހުން ޠާހިރުކުރެއްވުމަށާއި، ތިޔަބައިމީހުންގެ މައްޗަށް އެކަލާނގެ ނިޢުމަތް ފުރިހަމަ ކުރެއްވުމަށެވެ. (އެއީ) ތިޔަބައިމީހުން ޝުކުރުކުޅައުމަށްޓަކައެވެ.” ކަންއޮތީ ﷲ ސުބުޙާނަހޫ ވަތަޢާލާ ވަޙީ ކުރައްވާފައިވާ ފަދައިންނެވެ. ކަންމިހެންހުރިއިރު، އެއިލާހުގެ ޙުކުމްފުޅުތަކާމެދު ފަރުވާކުޑަކޮށް، އެޙުކުމްފުޅުތަކަށް ކުޑައިމީސްކޮށް ހެދުމަކީ އެއިލާހުގެ ޙުކުމްފުޅުތައް ދައްކޮށްލުމެވެ. އެއިލާހުގެ ޙުކުމްފުޅުތަކަށް ފާޑުކިޔުމަކީ އެއިލާހަށް ފާޑުކިޔުމެވެ. ކަމަކީ ބިރުހުރިކަމެކެވެ.\nއަޅުގަނޑުމެން ބަލާލައިފިނަމަ، ﷲ ޙަރާމްކުރައްވާފައިވާ ތަކެއްޗަށްވުރެ އެއިލާހު އަޅުގަނޑުމެންނަށް ޙަލާލުކުރައްވާފައިވާ ތަކެތި ގިނަގުނައެވެ. ކެއުމަށާއި ބުއިމަށް ބޭނުންކުރާ ތަކެއްޗެވެ. ޙާއްޖަތްތައް ފުއްދުމަށްޓަކައި ބޭނުންކުރާ ތަފާތު އާލަތްތަކެވެ. މުޢާމަލާތާއި، އިޖުތިމާޢީ ގުޅުންތަކެވެ. މީގެތެރެއިން މަދުކަމެއް ނުވަތަ މަދުއެއްޗެއް ފިޔަވައި ދެންހުރީ ހައްތަހާވެސް ﷲ ޙަލާލުކުރައްވާފައިވާ ކަންކަމާއި ތަކެއްޗެވެ. މިއީ އެއިލާހުގެ އަޅުތަކުންނަށް އެއިލާހުގެ ރަޙްމަތާއި އޯގާވަންތަވެރިކަމެވެ. ހިތާމައަކީ ﷲ ޙަލާލުކުރެއްވި ގިނަގުނަ ކަންތައްތަކާއި އެއްޗެހި ދޫކޮށް ޙަރާމް ކަންތައްތަކާއި އެއްޗެއްސަށް ބައެއް މީހުން ލޯބިޖެހޭކަމެވެ. ﷲއަށް އޮޅުވާލުމަށްޓަކައި އަމިއްލަ އެދުން އިސްކޮށް އުޅެތެވެ. ޙަޤީޤަތުގައި އެބައިމީހުންނަށް އޮޅުވާލެވެނީ ހަމައެބައިމީހުންގެ އަމިއްލަ ނަފްސުތަކުގެ މައްޗަށެވެ.\nޖާބިރު ރަޟިޔަﷲ ޢަންހު ކިބައިން ރިވާވެފައިވާ ޙަދީޘެއްގެ މާނައިގައިވެއެވެ. މައްކާ ފަތަޙަކުރެއްވި ދުވަހު، ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘްކުރައްވަނިކޮށް ތިމަން އެހީމެވެ. “ހަމަކަށަވަރުން ﷲ އާއި އެއިލާހުގެ ރަސޫލާ ވަނީ ބަނގުރަލާއި، މުޅަތަކެއްޗާއި، އޫރާއި، އަޅުކަންކުރަން ގެންގުޅޭ ބުދު ވިއްކުން ޙަރާމްކުރައްވާފައެވެ.” އެހިނދު އެކަލޭގެފާނަށް ދެންނެވުނެވެ.“މުޅަތަކެތީގެ ސަރުބީ (ގަނެވިއްކުން ހުއްދަކަމަށް) ކަލޭގެފާނު ދެކިލައްވަމުތޯއެވެ؟ ފަހެ، އެއީ (އެބަހީ ސަރުބީން ހަދާ ތެލަކީ) ނާތަކުގައި ލައި، އަދި ހަމުގައި ލައި، މީސްތަކުން ބައްތިތައް ދިއްލާ އެއްޗެކެވެ.” ފަހެ، އެކަލޭގެފާނު ޙަދީޘްކުރެއްވިއެވެ. “ނޫނެކެވެ. އެ ޙަރާމެވެ. (އެބަހީ މުޅަތަކެތީގެ ސަރުބީ ގަނެވިއްކުން ޙަރާމެވެ.)” ދެން އެއަށްފަހު އެކަލޭގެފާނު ޙަދީޘްކުރެއްވިއެވެ. “ﷲ ޔަހޫދީން ޤަތުލުކުރައްވާށިއެވެ! ހަމަކަށަވަރުން ﷲ އެބައިމީހުންގެ މައްޗަށް މުޅަތަކެތީގެ ސަރުބީ ޙަރާމްކުރެއްވުމުން، އެސަރުބީ ހާނައިގެން އެވިއްކައިގެން އެއިންލިބޭ ފައިދާ ކެއެވެ.” (ބުޚާރީ: 2236، މުސްލިމް: 1581)\nމިއީ ﷲ ޙަރާމްކުރައްވާފައިވާ ތަކެއްޗާމެދު މީހުން، ﷲއަށް އޮޅުވާލުމަށްޓަކައި ޖަހާ މަކަރެވެ. އެބައިމީހުންގެ މަކަރުވެރިކަން ވަނީ އެބައިމީހުންގެ މައްޗަށެވެ. މިގޮތަށް އެންމެ ބޮޑަށް ހީލަތް ހެދިބަޔަކީ ޔަހޫދީންނެވެ. މުސްލިމުންގެ ނަމުގައި ތިބެގެން މިފަދަ ޙީލަތް ހަދަންމީހުން އުޅެއެވެ. ތިމާމެން އޭގެ ބޭނުންނުކޮށް އެހެން މީހުންނަށް ބަނގުރަލާއި، އޫރުމަސް ފަދަ ތަކެތި ވިއްކައިގެން އޭގެފައިދާ ކައިއުޅޭ ބަޔަކު މުސްލިމުންގެ ނަމުގައި އުޅެމުން ދެއެވެ. މިބައިމީހުންގެ އަމިއްލައެދުން ވަނީ އެބައިމީހުންގެ އަމިއްލަ ނަފްސުތަކަށް ވެރިވެގެންފައެވެ. ތިމާމެންނަށް އަރާމާއި އުފަލުގައި މިއުޅެވެނީ މިތަކެތި ވިއްކައިގެން ކަމުގައި ހީކުރެއެވެ. މިތަކެއްޗާއި ނުލައި ތިމާމެން ބަނޑަށްޖެހި، ފަޤީރުވެދާނެކަމަށް ހީވެއެވެ. ބައެއްމީހުން އޭގެ ނަން ބަދަލުކޮށްގެންނެވެ. ޒިނޭކުރުމުގެ މާނަ މަސާޖުކުރުމަށް ބަދަލުކޮށްގެންނެވެ. ޒިނޭ ޚާނާތައް ސްޕާތަކުގެ މާނައަށް ބަދަލުކޮށްގެންނެވެ. މިއެންމެހާ ކަމަކީ ޝައިޠާނާ އިންސާނާ މަގުފުރެއްދުމަށްޓަކައި ޖަހާ މަކަރުވެރި މަޅިތަކެވެ. އެކަންބަޔާންކުރައްވައި ﷲ ވަޙީ ކުރައްވާފައިވެއެވެ. ((الشَّيْطَانُ يَعِدُكُمْ الْفَقْرَ وَيَأْمُرُكُمْ بِالْفَحْشَاءِ وَاللَّهُ يَعِدُكُمْ مَغْفِرَةً مِنْهُ وَفَضْلاً وَاللَّهُ وَاسِعٌ عَلِيمٌ)) البقرة: 268 މާނައީ: “ފަޤީރު ވެދާނޭ ކަމުގެ ބިރުން، ތިޔަބައިމީހުންނަށް ޝައިޠާނާ ބިރުދައްކަތެވެ. އަދި، އެ ޝައިޠާނާ ތިޔަބައިމީހުންނަށް ނުބައިކަންތަކަށް އަމުރު ކުރެތެވެ. ﷲ، ތިޔަބައިމީހުންނަށް ވަޢުދުކުރައްވަނީ، އެކަލާނގެ ޙަޟްރަތުން ތިޔަބައިމީހުންނަށް ފާފަފުއްސެވުމާއި، ފަޟްލަވަންތަ ކަމަށެވެ. ﷲއީ، ތަނަވަސްވަންތަ، މޮޅަށް ދެނެވޮޑިގެންވާ ރަސްކަލާނގެއެވެ.” ފަޤީރުވެދާނޭކަމުގެ ބިރަކީ ޝައިޠާނާ މީސްތަކުން މަގުފުރެއްދުމަށްޓަކައި ވިސްނައިދޭ ނުބައިވިސްނުމެއްކަން މިއާޔަތުން ސާބިތުވެއެވެ. ވީއިރު، އެކަމުގެ މަޅީގައި ޖެހި ﷲ ޙަރާމްކުރައްވާފައިވާ ތަކެތި ވިއްކުމަކީ ތިމަންމެން ރޯދިކަމުގައިދައްކައި، އެތަކެތި ވިއްކުމުން ބަރީޢަވުމަކީ ފަޤީރުވެދާނެކަމެއްކަމުގައި ދެއްކުމަކީ ޝައިޠާނާގެ މަގަށް މީސްތަކުން ގެނެސް، ﷲ ޙަރާމްކުރެއްވި ތަކެތި ފެތުރުމުގައި ޖަހާ ކެހިވެރި މަޅިއެކެވެ.\nއަދިވެސް ﷲ ވަޙީ ކުރައްވާފައިވެއެވެ. ((وَلأضِلَّنَّهُمْ وَلأمَنِّيَنَّهُمْ وَلآمُرَنَّهُمْ فَلَيُبَتِّكُنَّ آذَانَ الأَنْعَامِ وَلآمُرَنَّهُمْ فَلَيُغَيِّرُنَّ خَلْقَ اللَّهِ وَمَنْ يَتَّخِذْ الشَّيْطَانَ وَلِيّاً مِنْ دُونِ اللَّهِ فَقَدْ خَسِرَ خُسْرَاناً مُبِيناً)) النساء: 119 މާނައީ: “(ޝައިޠާނާ ބުންޏެވެ.) އަދި، ތިމަން ހަމަކަށަވަރުން، އެބައިމީހުން މަގުފުރައްދާހުށީމެވެ. އަދި، ތިމަން އެބައިމީހުން ލައްވައި، ޙަޤީޤަތެއްނެތް އުންމީދު ތަކެއްވެސް ކުރުވާހުށީމެވެ. (އެބަހީ، އެބައިމީހުންގެ އެމަގުފުރެދުމަކީ ތެދުމަގުކަމުގެ އުއްމީދު ކުރުވާހުށީމެވެ.) އަދި، ގެރި، ބަކަރި، ޖަމަލުގެ ކަންފަތްތައް ކެނޑުމަށްވެސް އެބައިމީހުންނަށް ތިމަން އަމުރުކުރާހުށީމެވެ. (އެބަހީ ﷲ ޙަރާމްކުރައްވާފައިވާ ތަކެތި ޙަރާމްކަރުމަށް، އަދި ޙަރާމްކުރައްވާފައިވާތަކެތި ޙަރާމްކުރުމަށް އަމުރުކުރާހުށީމެވެ.) އަދި، ﷲގެ ޚަލްޤުކުރެއްވުން ބަދަލުކުރުމަށްވެސް އެބައިމީހުންނަށް ތިމަން އަމުރުކުރާހުށީމެވެ. ﷲ ފިޔަވައި ޝައިޠާނާ އެއީ އެހީތެރިޔަކު ކަމުގައި ހަދައިފިމީހާ (ދަންނާށެވެ!) ފަހެ، ބަޔާންވެގެންވާ ގެއްލެނިވުމަކުން އެމީހާ ގެއްލެނިވެއްޖެކަން ކަށަވަރެވެ.” ހައްތަހާވެސް ޝައިޠާނާގެ ދަންތުރަތަކެވެ. ހަމައެފަދައިން، ނުބައިކަންކަމާއި، ތަކެތި ރީތިކޮށް ޒީނަތްތެރިކޮށް މީސްތަކުންނަށް އޭނާ ދައްކައިދެއެވެ. އިންސާނުންގެ ނަޞްލުފެށިފައިވާ އާދަމްގެފާނާއި ޙައްވާގެފާނަށް އޭނާ ޒީނަތްތެރިކޮށްދިނީ މިގޮތެވެ. ﷲ ކެއުން ޙަރާމްކުރެއްވި ގަސް، އެދެކަނބަލުންނަށް އޭނާ ޞިފަކޮށްދިނީ އެގަހުން ކެއުމަކީ އަބަދަށް ދެމިހުންނާނެ ކަމެއް ގޮތުގައެވެ. އަދި ނަމެއްގެ ގޮތުގައި އެގަހަށް شجرة الخُلدކިޔެވެ. ((فَوَسْوَسَ إِلَيْهِ الشَّيْطَانُ قَالَ يَا آدَمُ هَلْ أَدُلُّكَ عَلَى شَجَرَةِ الْخُلْدِ وَمُلْكٍ لا يَبْلَى)) طه: 120 މާނައީ: “ފަހެ، ޝައިޠާނާ އެކަލޭގެފާނަށް ވަސްވާސްދީ ބުންޏެވެ. އޭ އާދަމްގެފާނެވެ! (އެ ގަހުން ފަރިއްކުޅުއްވައިފިނަމަ، ކަލޭގެފާނު އަބަދަށް ދެމިހުންނަވާނެ) شجرة الخُلد ގަހާއި، ފަނާވެގެންނުދާނޭ ވެރިކަމެއް، ކަލޭގެފާނަށް ތިމަން ދައްކަންތޯއެވެ؟” އިބްނު ޤައްޔިމު ރަޙިމަހުﷲ ވިދާޅުވެފައިވެއެވެ. “އިބްލީހުގެ ފަރާތުން އޭނާގެ ބައިވެރިންނަށް ވާރުތަވެފައިވާ އެއްވާރުތައަކީ، ޙަރާމްކުރެއްވި ކަންކަމަށް ނަފްސުތައް ހިތްކިޔާ ނަންތަކުން ނަންދިނުމެވެ. ފަހެ، އެޝައިޠާނުން ބަނގުރަލަށް ‘އުފާތަކުގެ މަންމަ’ގެ ނަންކިޔައެވެ.” ހަމަމިފަދައިން، މިހާރު ރިބާއަށް ފައިދާއާއި، ލޯނު އިންޓަރެސްޓް ނަންދީފައިވެއެވެ. ޒިނޭޚާނާ ތަކަކީ މަސާޖުކުރާ ސްޕާތައް ކަމުގެ ނަންދީފައިވެއެވެ. އަންހެން ކަނބަލުން މީސްތަކުންގެ ކުރިމައްޗަށް ނެރެ ބަރަހަނާކޮށް، ނައްޓުވާ، ކުޅިވަރުކުޅުވުމަކީ ހުނަރުވެރިކަމާއި، ކެރުމާއި، އަންހެނުންގެ ޙައްޤުތައްކަމުގައާއި، ތަހްޒީބުކަމުގެ ނަން ދީފައިވެއެވެ. ހުރިހާ ނުބައި ފާޙިސް ކަންކަމަކީ ފަންނުތައް ކަމުގެ ނަން ދީފައިވެއެވެ. އިސްލާމްދީނުގެ އެއްބަޔަށް ޢަމަލުކުރުމަކީ މެދުމިންކަމުގެ ނަން ދީފައިވެއެވެ. ހަމައެފަދައިން، ﷲ ޙަލާލުކުރެއްވި ކަންކަމާއި، ތަކެތީގެ ނަން ހުތުރުކުރުމަށް ޝައިޠާނާ އަންގައެވެ. މިގޮތުން އިސްލާމްދީނުގައި އަންގަވާ ދެއްވާފައިވާގޮތަށް ޢަމަލުކުރުމަކީ ނާތަހުޒީބު ކަމުގެ ނަންދީ، ﷲގެ ޙުކުމްފުޅުތަކަކީ ހަރުކަށި، ޒަމާނާނުގުޅޭ ޙުކުމްތަކެއް ކަމުގެ ނަންދެއެވެ. މިލިސްޓަކީ ދިގު ލިސްޓެކެވެ. މިއީ ޝައިޠާނާގެ ރޭވުމާއި، މަކަރުވެރިކަމެވެ. އެއީ ހަމައެކަނި އޭނަކޮށްފައިވާ ވަޢުދު ފުރިހަމަކުރުމަށެވެ. އިންސާނުންނަށް އޭނާ ވާ ޙަސަދައެއްގެ ބޮޑުކަމުންނެވެ. ((قَالَ فَبِعِزَّتِكَ لأغْوِيَنَّهُمْ أَجْمَعِينَ * إِلاَّ عِبَادَكَ مِنْهُمْ الْمُخْلَصِينَ)) ص: 82-83 މާނައީ: “ޝައިޠާނާ ދެންނެވިއެވެ. ފަހެ، އިބަރަސްކަލާނގެ ޢިއްޒަތްތެރިވަންތަކަން ގަންދީ ބުނަމެވެ. ހަމަކަށަވަރުން، އެބައިމީހުންގެ އެންމެން މަގުފުރައްދާހުށީމެވެ. އެބައިމީހުންކުރެ، އިޚްލާޞްތެރިވި އިބައިލާހުގެ އަޅުން މެނުވީއެވެ.”\nﷲ ޙަރާމްކުރެއްވި ކަންތައްތަކުން ދުރުހެލިވުމަކީ ފަޤީރުކަމަށާއި، ބިރުހުރިކަމެއްކަމަށް ޝައިޠާނާ އަބަދުވެސް ވަސްވާސްދޭނެއެވެ. ޙައްޤުގޮތުގައި ﷲ އަށް އީމާންވާމީހުންގެ ގޮތަކީ ﷲ އަށް ކިޔަމަންތެރިވެ، އެއިލާހު ޙަރާމްކުރެއްވިކަންތައްތަކުން ކިޔަމަންތެރިކަމާއެކު ދުރުހެލިވުމެވެ. އެބައިމީހުން ﷲއަށް ވަކީލުކުރާނެއެވެ. އަދި ރިޒްޤުދެއްވާ ފަރާތަކީ އެއިލާހުކަން އެބައިމީހުން ދަންނާނެތެވެ. އެބައިމީހުން ތެދުހިތުން ޤަބޫލުކުރަނީ އަންނަނިވި އާޔަތެވެ. ﷲ، އެއިލާހުގެ ބަސްފުޅާ ޚިލާފުވެވޮޑިގެން ނުވާނެކަން އެބައިމީހުން ދަނެއެވެ. ((وَمَنْ يَتَّقِ اللَّهَ يَجْعَلْ لَهُ مَخْرَجاً * وَيَرْزُقْهُ مِنْ حَيْثُ لا يَحْتَسِبُ وَمَنْ يَتَوَكَّلْ عَلَى اللَّهِ فَهُوَ حَسْبُهُ إِنَّ اللَّهَ بَالِغُ أَمْرِهِ قَدْ جَعَلَ اللَّهُ لِكُلِّ شَيْءٍ قَدْراً)) الطلاق: 2-3 މާނައީ: “އަދި ﷲއަށް ތަޤްވާވެރިވާމީހާ (ދަންނާށެވެ!) އެކަލާނގެ އޭނާޔަށް (ދުނިޔެއާއި އާޚިރަތްދުވަހުގެ މުޞީބާތްތަކުން) ނުކުންނާނެ މަގެއް ދައްކަވާނެތެވެ. އަދި ހީވެސްނުކުރާފަދަ ގޮތްގޮތުން އެކަލާނގެ އޭނާޔަށް ރިޒްޤު ދެއްވާނެތެވެ. އަދި ﷲއަށް ވަކީލުކުރާމީހާ (ދަންނާށެވެ!) ފަހެ، އޭނާޔަށް އެކަލާނގެ ފުދެއެވެ. ހަމަކަށަވަރުން، ﷲއީ، އެކަލާނގެ އަމުރުފުޅު ހިންގަވައި، ފުރިހަމަކުރައްވާ ރަސްކަލާނގެއެވެ. ހަމަކަށަވަރުން، ﷲ ކޮންމެ އެއްޗަކަށް މިންވަރެއް ކަނޑައަޅުއްވާފައިވެއެވެ.”


Germany: Lockdown lui kurumun anekkaaves bali fethurenee\nޖަރުމަނު: ލޮކްޑައުން ލުއި ކުރުމުން އަނެއްކާ ބަލި ފެތުރެނީ\nލޮކްޑައުން ލުއި ކުރުމުން ޖަރުމަނުގައި އަނެއްކާވެސް ބަލި ފެތުރޭ މިންވަރު އަވަސްވެފައިވާ ކަމަށް ދިރާސާއަކުން ވަނީ ބުނެފައި. -- ފޮޓޯ: ގެޓީ އިމެޖަސް\nބާލިން (މެއި 11) - ކޮވިޑް-19 އާ ގުޅިގެން ޖަރުމަނުގައި އަޅާފައިވާ ލޮކްޑައުން ލުއި ކުރުމާއެކު، އެ ބަލި ފެތުރޭ މިންވަރު އަނެއްކާ ވެސް އިތުރުވަމުންދާ ކަމަށް ރަސްމީ ތަފާސް ހިސާބުތަކުން ދައްކައިފި އެވެ.\nލޮކްޑައުން އުވާލުމަށް ގިނަ ބައަކު ގޮވާލަމުން ދަނިކޮށް، ޖަރުމަނު ޗާންސެލާ އެންޖެލާ މާކަލް ވަނީ އެ ގައުމުގެ 16 ސްޓޭޓުގެ ވެރިންނާއެކު ބޭއްވުނު މަޝްވަރާތަކަށް ފަހު މިދިއަ ބުދަ ދުވަހުން ފެށިގެން ލޮކްޑައުނަށް ބޮޑެތި ލުއިތަކެއް ދޭން ނިންމަވައިފަ އެވެ.\nއެގޮތުން، ފިހާރަތައް އަލުން ހުޅުވުމުގެ ހުއްދަ ދިނުމުގެ އިތުރުން ބައެއް ކްލާސްތައް ފެށުމަށް އަންނަނީ ތައްޔާރު ވަމުންނެވެ. އަދި ޖަރުމަނުގެ ފުޓުބޯޅަ ލީގު ވެސް ހަފުތާ ބަންދުގައި އަލުން ފެށުމުގެ ހުއްދަ ވަނީ ދީފަ އެވެ.\nނަމަވެސް، ދިރާސާއަކުން ދައްކާ ގޮތުގައި، އެކަކު އަނެކަކު ކިބައިން ބަލި ފެތުރޭ މިންވަރު މިހާރު ވަނީ އެކަކަށް އިތުރުވެފަ އެވެ. އޭގެ މާނައަކީ، ބަލި ޖެހިފައިވާ މީހެއްގެ ކިބައިން އިތުރު މީހަކަށް އެ ބަލި މިހާރު ފެތުރެމުންދާ ކަމަށެވެ.\nމުޅި ދުނިޔެއަށް ބަލާއިރު ޖަރުމަނަކީ، އެންމެ ގިނަ މީހުނަށް އެ ބަލި ޖެހުނު ހަތް ވަނަ ގައުމެވެ. އެގޮތުން، ކޮވިޑް-19 ޖެހުނު މީހުންގެ އަދަދު 169،000 އަށް ވުރެ މައްޗަށް އަރާފައިވާއިރު، މިހާތަނަށް އެ ބަލީގައި 7،300 އަށް ވުރެ ގިނަ މީހުން ވަނީ މަރުވެފަ އެވެ.\nޑަބްލިޔޫއެޗްއޯ ޖަރުމަން ކޮރޯނާ ވައިރަސް + ކޮވިޑް-19 ކޮވިޑް-19 އިގެ ބަލާއާފާތް


Rodahamahaa Roajjaa: Meeru hedhikaa hoadhan miskiyidhoshugai thelhifolhenee!\nމީރު ހެދިކާ ހޯދަން މިސްކިތްދޮށުގައި ތެޅިފޮޅެނީ!\nމިސްކިތް ދޮށަށް ޖަމާވެ ރޯދަވީއްލަން ތިބޭ ބިދޭސީންގެ އަމަލުތައް ހުންނަ ގޮތް ފެންނާނެހެން އަވަސް އިން ތައްޔާރުކޮށްފައިވާ ވީޑިއޯއެއް\nއިއްޔެ އޮފީހުން ނިކުމެވުނީ ބަންގި އިރު ފޮހޭން ދަނިކޮށެވެ. މާލޭގެ ވަރުގަދަ ޓްރެފިކްުގައި ބަންގި ގޮވުމުގެ ކުރިޔަށް ގެއާ ހަމައަށް ނުފޯރާނެތީ ދެން ބެލީ މިސްކިތުން ކޯ ދޮވެލައި މަޣްުރިބު ކޮށްލައިގެން ގެއަށްދާށެ. އެހެންނާ މަޣުރިބަށް އަރަނީ ގެއިން ރޯދަ ވީއްލައިގެނެވެ. އިއްޔެ އެގޮތް އެކޮޅުކޮޅުން ޖެހުނީ އެވެ. މިސްކިތާ ދިމާއަށް ބެހެއްޓީ މިސްކިދޮށުން ރޯދަ ވީއްލަން ގޮސް ތިބޭނެ މީހުންނާ ސަލާންކޮށްލައި އެ މީހުންނާއެކު އިށީނދެލައި ހިތް ހަމަޖެހިލައިގެން ރޯދަ ވީއްލަން ވެސް ހިތުލައިގެނެވެ. އަދި މިސްކިތު ރޯދަވީއްލުމެއްގެ ތަޖުރިބާ ލިޔެލާ ވެސް ހިތުންނެވެ. މި ހިޔާލުތަކުގައި ގޮސް ސޯސަން މަގު އިބްރާހިމް މިސްކިތާ ހަމަކޮށްފީމެވެ.\nއެންމެ ފުރަތަމަ ވެސް ލޮލުގައި އަޅައިގަތީ މިސްކިތު ގޯތި ތެރެއިން ފެށިގެން ގޮސް ބޭރުން ދުވާހާރާ ހަމަޔަށް ދަމާލާފައި އޮތް ދިގުު ކިއޫ އެކެވެ. އެ ސަފުގެ އެއްކޮޅުން އަނެއްކޮޅަށް ތިބީ ހުސް ބިދޭސީންނެވެ. ބައެއް މީހުން ތިބީ ހުސްއަތާ، ރޯދަ ވީއްލާނެ އެއްޗެއް ހޯދަން މަޑުކޮށްގެނެވެ. އަނެއްބައި މީހުންގެ އަތުގައި ހުރި ކޮތަޅުތަކުގައި ހެދިކާ އާއި ކަދުރާއި ޖޫސް ޕެކެޓްތަކާއި ފެންފުޅިތައް ހުއްޓެވެ. އެކަމަކު ވެސް ތިބީ ކިއޫގެ ފަހަތުގައި ވިއްދައިގެނެވެ.\nމިސްކިތު ހަރިންމެ ތެރެއަށް ވަދެ ތަންކޮޅެއް ކުރިޔަށް ޖެހިލުމުން އެ ކިއޫގެ ކޮޅު ފެނެ އެވެ. އެންމެ ކުރީގައި ހުންނަނީ އުމުރުން ދުވަސްވީ ދިވެއްސެކެވެ. އޭނާއަކީ ހެދިކާއާ ޖޫހާއި އެކި ފަރާތްތަކުން މިސްކިތަށް ހަަދިޔާކޮށްފައި ހުންނަ ފެނާއި އެހެނިހެން ގިނަ އަދަދެއްގެ ތަކެތި ބަހާ މީހާ އެވެ. ކިއޫގެ ކުރީގައި ހުންނަ މީހާ އަތް އުފުލާލުމުން މުސްކުޅި މީހާ ކައިރީ ހުރި ހެދިކާ ފޮށިން ހެދިކާ މުށަކާއި ކަދުރުކޮޅެއް އަތަށް ލައިދެ އެވެ. އަދި ފެންފުޅިއެއް ވެސް ދިއްކޮށްލަ އެވެ.\nމިސްކިތުގައި ބިދޭސީން ރޯދަ ވީއްލަން ތައްޔާރު ވަނީ\nނަމަވެސް މިއިން އެއްވެސް ކަަމެއް މިތާނގައި މި ހިނގަނީ އެހާ އޮމާންކޮށެއް ނޫނެވެ. މިސްކިތުގެ މުޅި ގޯތި ތެރޭ ފުރާ ބިދޭސީން އޮންނަ އިރު މުޅި އެ ސަރަހައްދުގައި އޮންނަނީ އެ މީހުންގެ ގަދަބާރާއި ކޮއްޕާ ގެޅުވުމާއި ތަޅާ ފޮޅުމާއި ބާރު އަޑެވެ. ބިދޭސީ ލޭބާ ކްއާޓަރަކަށް ވުރެ މިތާނގެ ހާލު މާ ގޯހެވެ.\nމި ކިއޫއިން އެހެން މީހަކު ކުރިޔަށް އަރާފާނެ ހެން ހީވިޔަސް ހަޅޭއްލަވައިގަނެ އެވެ. ޖޫސް ކޭސްތަކަށާއި މިސްކިތަށް ހެދިކާ އާއި ތައްޔާރީ ބާވަތްތައް ހަދިޔާ ކުރާ ގޭގެއިން ގެނެސްފައި ހުންނަ ތަކެއްޗަށް ބިދޭސީން ބައެއް ފަހަރު އަރައިގަނެ އެވެ. މިސްކިތަކަށް ރޯދަ ވީއްލަން އައިސް ތިބި ބަޔަކަށް ވުރެ ބޮޑަށް ސިފަ ވަނީ ބޭރު ގައުމުތަކުގައި ފަގީރުން ތިބޭ ސަރަހައްދަކަށް ރެޑްކްރޮސް ކަހަލަ ޖަމާއަތަކުން ކާބޯތަކެތީގެ ސަޕްލައި ހިފައިގެން ދިއުމުން އަރައިގަނެގެން އުޅޭހެނެވެ. މީހަކަށް މިސްކިިތަކަށް މަގުމައްޗަކަށް ބެލުމެއް ނެތެވެ. އެންމެ ގިނައިން އެންމެ މީރު އެއްޗެހި ހޯދަން ބިދޭސީންގަނޑު ތެޅި ފޮޅެނީ އެވެ.\nބިދޭސީންގެ އަޑުގަދަ ކުރުމާއި ކިއޫގައި ތިބި މީހުން އެކަކު އަނެކަކު ކޮއްޕާ ގަޅުވާ ހެދުމުގެ އިތުރުން ޖޫސް ޕެކެޓުތަކާއި ފެންފުޅިތައް ބަހާ މީހަކު އެއިން ކިއޫއާ ކައިރިވެލައިފި ނަމަ ވަނީ އެ މީހަކުވެސް ވެސް ރޮލައި ކާލައިފާނެ ހެންނެވެ. ޖޫސް ޕެކެޓުތައް ހޯދުމަށް ބިދޭސީން އަރައިގަނެ އެ ހުސްކޮށްލި އެވެ. ނުލިބުނު މީހުން ފަހަތުން ހަޅޭއްލަވައި ޝަަކުވާ ކުރެ އެވެ.\nކާ އެއްޗެއްސަށް ކެތް މަދުވެފައި ތިބި ބިދޭސީންގެ އިއްޔެ އިބްރާހިމް މިސްކިތުގެ ހަރިންމައިގެ ތެރޭގައި އުޅުނު ގޮތުން ހެދި ހެދިކާ ބަހަން ހުރި ދުވަސްވީ މީހާ ވެސް ހުރީ ވަރަށް ޕްރެޝަރުގަ އެވެ. ކިއޫ ފަޅާފައި އައިހެން ހީވާ މީހެއް ވެއްޖެއާ ބަވާލާފައި އަނބުރާ ފޮނުވާލެވޭތޯ ބެލިއަސް ރުޅި ގަދަ ވެގެން ގޮސް ގޮވާ ހުތުރު އެއްޗެހީން އެ ބޭބެގެ ރޯދައަށް ގެއްލުވާނެއޭ ވެސް ހިތަށް އެރި އެވެ.\n"މިއީ އާ ކަމެއް ނޫން، މިހާރު ކޮންމެ މިސްކިތެއްގައި ވެސް ރޯދަ ވީއްލާ ވަގުތު ރަސްކަން ކުރާނީ މި މީހުން, އަދަބެއް އަހުލާގެއް ވެސް ނޯވޭ،" ބިދޭސީން އުޅޭ ގޮތް ބަލަހައްޓައިގެން ހުރި ދިވެއްސަކު ބުނެލި އެވެ. އަދި މިސްކިތް ތެރެއަށް ވަނތް ކުރު ސޯޓެއް ލައިގެން ހުރި ބިދޭސީއަކު ދެއްކުމަށް ފަހު އޭނާ އިތުރުކޮށްލި އެވެ "މި ހުރީ ހަމަ ނަމާދު ކުރުމުގެ ނިޔަތުގައި އަންނަ މީހުންބާއޭ ވެސް ހިތަށް އަރާ. މި މީހުންގެ އަރާރުންވުންތަކާއި ކާއެއްޗެއްސާ ހެދި ކޯޅުން ވަރަށް ބޮޑު. މުޅި މިސްކިތް ހަރާބުކޮށްފާ ދާނެ، މިކަން ބަލާނެ ބަޔަކު ނެތް. މި ސަގާފާތް ހުއްޓުވަން އިސްލާމިކް މިނިސްޓްރީން ކޮންމެވެސް ކަމެއް ކުރަންޖެހޭ، މިހެން ނޫޅުނަސް ރޯދަ ވީއްލޭނެ"\nކާ އެތިކޮޅު ލިބުމުން ކިއޫއިން ނެއްޓިގެން ދާ މީހުން ދެން ދުއްވައިގަންނަނީ މިސްކިތު ގޯތި ތެރެއިން އިށީންނާނެ ޖާގައެއް ހޯދާށެވެ. މިސްކިތުގެ ކަންކަނުގަ އާއި ސިޑި ބަރީގެ އެތަން މިތާ ގްރޫޕު ހަދައިގެން ތިބެ އެވެ. ބައެއް މީހުން ކާ އެއްޗެހި ބަހައްޓަނީ ފެން ކޭސް ހުސްކުރި ކަރުދާސް ފޮށިގަނޑު މަތީގަ އެވެ. އޭގެ މަތީގައި ކާ އެއްޗެހި އަތުރައިގެން އެ ވަށާލައިގެން ބިދޭސީންތައް ބަންގީގެ އިންތިޒާރުގައި މަޑުކޮށްގެން ހަރު އަޑުން އޮލަކޮށް ވާހަކައި މެހި ފޮޅާލަ ފޮޅާލައި ތިބެ އެވެ. ޖާގައެއް ނުލިބޭ ނުވަތަ އެކަނި މިތަނަށް އުޅޭ ބައެއް މީހުން އަތް މައްޗަށް ދެތިން ހެދިކާ ލައިގެން ކޮޅަށް ވެސް ތިބެ އެވެ.\nހަމައެކަނި ދިވެއްސެއްގެ ވާހަކަ އަޑު އަހައިގެން މިކަން ނިންމާލެވޭކަށް ނެތެވެ. ސިޑި ބަރީގައި ތިބި ބިދޭސީންތަކެއް ކައިރީ އަހަރެން އިށީންދެލައި ނިތް އަރުވާލައިފީމެވެ. އަދި މިސްކިތަށް ރޯދަ ވީއްލަން އަންނަނީ ކީއްވެތޯ ވެސް އަހާލީމެވެ.\n"ގެސްޓް ހައުސްގައި ވެސް ކާން ހުރޭ އެކަމަކު ކާ ނިންމާލައިގެން ސީދާ ނަމާދު ކުރަން އަންނަނީ. އެކަމަކު ބައެއް މީހުން މިތަނަށް އަންނަނީ،" ވަރަށް ކުރުކޮށް ބިދޭސީއަކު ޖަވާބު ދިނެވެ. ނަމަވެސް މީގެ ބޮޑު މަންޒަރު ރަނގަޅަށް އޮޅުން ފިލީ ދިނީ ޖެހިގެން ހުރި ވަރަށް ފަރިތަކޮށް ދިވެހި ބަހުން ވާހަކަ ދައްކާ ބިދޭސީ މީހާ އެވެ.\n"މިތަނަށް އަންނަ ގިނަ މީހުން އެހާ ރަނގަޅެއް ނޫން އުޅޭ ގޮތެއް. ގިނަ ވާނީ ވިސާ ނެތް މީހުން. އެ މީހުން އަތުގައި މާ ގިނަ ލާރި ނެތީމަ ގިނަ ފަހަރަށް ހިލޭ ލިބޭ ތަނަކުން ކާން އަންނާނީ، އައިސް އުޅެނީ މިގޮތަށް. އެކަމަކު އެ މީހުން ވެސް ރޯދަ ވީއްލާނެ ރަނގަޅު މީރު ކާ އެއްޗެހި ބޭނުންވާނެ ދޯ. އެހެންވެ އެ އަންނަނީ،" އޭނާ ބުންޏެވެ.\nވާހަކަ އަޑު އަހަން އިނދާ ބަންގި ގޮވަން ދެތިން މިނެޓަށް ވެއްޖެ އެވެ. އޭރު އަދި އަހަރެން ރޯދަ ވީއްލާނެ ގޮތަކާ މެދު ވިސްނާ ވެސް ނުލެވެ އެވެ. ޔަގީނުން ވެސް ކިއޫއަށް އެރުމަކީ އޮޕްޝަނެއް ނޫނެވެ. އެއަށް ވުރެ އެތަން ހަލަަބޮއްޔެވެ. ކިއޫއަށް އަރައިގެން ރޯދަ "އަނގައި ބޭރުވާކަށް" ބޭނުމެއް ނުވި އެވެ. އެހެންވެ ވުލޫކޮށްލައިގެން ވަނީ މިސްކިތުގެ ނަމާދު ކުރާ ބައިގެ ތެރެއަށެވެ. ބޭރުގައި ހުރި ގަދަ އަޑުފަށްގަނޑު މިސްކިތް ތެރެއަށް ވެސް އިވެ އެވެ. އެތެރޭގައި އެންމެން ތިބީ ވަރަށް މަޑު މަައިތިރި ކަމާއެކު އަޅުކަމާއި ދުއާ ކުރުމުގަ އެވެ. މުޅީން ވެސް ދިވެހިންނެވެ، ކޮންމެ މީހެއް ކައިރީ ފެންފުޅިއެއް ހުއްޓެވެ. އަހަރެން ވެސް ސަފުގައި އިށީންދެލުމުން މީހަކު އައިސް ހިނިތުންވުމަކާއެކު ތިން ކަދުރާއި ފެންފުޅިއެއް ދިއްކޮށްލި އެވެ.\nރޯދަ ވީއްލުމަށް ފަހު ކުނިތައް އުކާލާފައި\nބަންގި ގޮވުންވީ އަޖައިބަކަށެވެ. ބޭރުގައި ހުރި އަޑުފަށްގަނޑު އެކަށް އެ ކެނޑުނީ އެވެ. އެންމެން ކެއުމަަށް ގޮސް ހުސްވެފަ އެވެ. އަރާރުންވުމާއި ހަލަބޮލިކަމެއް ނެތެވެ. ވަރަށް ވެސް ހަމަހިމޭން ވެއްޖެ އެވެ. މިސްކިތް ތެރޭގެ މާހަައުލު ފެނި ވަރަށް ވެސް ހިތް ހަމަޖެހުނެވެ. އެންމެން ވެސް ކަަދުރުކޮަޅަކާއި ފެންފޮދަކުން ރޯދަ ވީއްލާލަަނީ އެވެ. ބައެއް މީހުން ތެދުވެ ފަހަތު ސަފުތަކުގައި ތިބި މީހުންނަށް ކަަދުރު ބަހާ ހަަދަ އެވެ. ސަލާމްކޮށްލައި ވެސް ހަދަ އެވެ. އުންމީދުކޮށްގެން ހުރި އަމާން މަންޒަރު ފެނުނީ އަދި ކިރިޔާ އެވެ. ކާ ނިމުމަށް ފަހު އިރުކޮޅެއްގެ ތެރޭގައި ބޭރުގައި ތިބި ބިދޭސީންތައް ވެސް މިސްކިތަށް ވަދެ، ސަފުތައް ފުރާލި އެވެ. އެއަށް ޖަމާއަތުގައި ނަމާދު ކުރަން ފެށި އެވެ.\nނަމާދަށް ފަހު މިސްކިތުން ނިކުތް އިރު ފެނުނީ ވަރަށް ހިތާމަވެރި މަންޒަރެކެވެ. ބިދޭސީންތައް ކައި ހެދުމަށް ފަހު ކުނިތައް މިސްކިތު ގޯތި ތެރެއަށް އުކާލައިފަ އެވެ. ފެންފުޅި ހުސްކުރި ފޮށިތަކާއި ކަރުދާސްތަށިތަކާއި ޕްލާސްޓިކް ފެންތަށިތަކެވެ. މިނޫން ގޮތެއް ހޯދައިދޭން އިސްލާމިކް މިނިސްޓްރީން ބާރެއް އަަޅަން އެބަޖެހެ އެވެ.\nރޯދަ މަހާ ރޯއްޖާ ބިދޭސީން\nބިދޭސީން ރަށުތެރެއަށް ދިވެހިން ކުޑަގޮޅިއަށް!\nމައްސަލަ ސާފުވެއްޖެ، ހައްލު ކުރަން ކެރޭނެ؟


Dhiyana ai mahaaz ayyan kurumu ge report maadhama ah agenda kohfi\nދިޔާނާއި މަހާޒް އައްޔަން ކުރުމުގެ ރިޕޯޓް މާދަމާއަށް އެޖެންޑާކޮށްފި\nޑްރަގް ކޯޓުގެ ގާޒީ މަހާޒް އަލީ ޒާހިރާއި ކުރީގެ ބަންޑާރަ ނައިބު ފާތުމަތު ދިޔާނާ\nސުޕްރީމް ކޯޓުން ހުސްވެފައިވާ ފަނޑިޔާރު ކަމުގެ މަގާމަށް އައްޔަން ކުރުމަށް ޑްރަގް ކޯޓުގެ ގާޒީ މަހާޒް އަލީ ޒާހިރާއި ކުރީގެ ބަންޑާރަ ނައިބު ފާތުމަތު ދިޔާނާގެ ތެރެއިން ބޭފުޅަކު އައްޔަން ކުރުމާ ގުޅޭ ގޮތުން މަޖިލީހުގެ ޖުޑިޝަރީ ކޮމިޓީން އެކުލަވާލި ރިޕޯޓް ރައްޔިތުންގެ މަޖިލީހުގެ މާދަމާގެ ޖަލްސާއަށް އެޖެންޑާކޮށްފި އެވެ.\nރައްޔިތުންގެ މަޖިލީހުގެ މާދަމާގެ ޖަލްސާގެ އެޖެންޑާގައި ވަނީ ސުޕްރީމް ކޯޓުގައި ހުސްވެފައިވާ ފަނޑިޔާރު ކަމުގެ މަގާމަށް އައްޔަން ކުރަން ރައީސް އިބްރާހިމް މުހައްމަދު ސޯލިހް ފޮނުއްވި ނަންތައް ދިރާސާކޮށް މަޖިލީހުގެ ޖުޑިޝަރީ ކޮމިޓީގެ ރިޕޯޓެވެ. އެހެންކަމުން މާދަމާގެ ޖަލްސާގައި އެ ރިޕޯޓް ތަޅުމަށް އިއްވައި ވޯޓަށް އަހާނެ ކަމަށް ބެލެވެ އެވެ.\nމަހާޒް އާއި ދިޔާނާގެ ނަން ދިރާސާ ކުރުމަށް ޖުޑިޝަރީ ކޮމިޓީން ތަޅުމަށް ފޮނުވި ރިޕޯޓްގައި ވަކި ބޭފުޅަކު އައްޔަން ކުރުމަށް ލަފާ ދީފައެއް ނުވެ އެވެ. އެހެންކަމުން އަލުން އެ ކޮމިޓީއަށް ރިޕޯޓް ފޮނުވަން މަޖިލީހުގެ ރައީސް މުހައްމަދު ނަޝީދު ފުރަތަމަ ނިންމެވި އެވެ.\nނަމަވެސް މަޖިލީހުގެ ޖުޑިޝަރީ ކޮމިޓީގެ މަސްއޫލިއްޔަތުތަކުގެ ތެރޭގައި ހިމެނެނީ ފަނޑިޔާރުން އިންޓަވިއު ކުރުމުގައި ޖުޑިޝަލް ސާވިސް ކޮމިޝަން (ޖޭއެސްސީ) އިން އިޖުރާއަތްތައް ފުރިހަމަ ކުރިތޯ ބެލުން ކަމަށް މަޖިލީހުގެ ބައެއް މެންބަރުން ފާހަގަ ކުރެއްވުމުން ރައީސް ނަޝީދު ފަހުން ވަނީ ނިންމުން ބަދަލު ކުރައްވައި އެ ރިޕޯޓް އެޖެންޑާ ކުރުމަށް ނިންމަވައިފަ އެވެ.\nސުޕްރީމް ކޯޓުން އައްޔަން ކުރަން ދެ ނަމެއް ފޮނުވާފައިވީ ނަމަވެސް އެ ކޯޓުގައި ހުސްވެފައި ވަނީ އެއް ޖާގަ އެވެ. އެއީ އެ ކޯޓުގެ ފަނޑިޔާރު ކަަމުގައި ހުންނެވި އަބްދުﷲ ދީދީ މަގާމުން ވަކި ކުރުމާ ގުޅިގެން ހުސްވި މަގާމެވެ. އެހެންކަމުން ދިރާސާ ކުރުމަށް ފަހު މަަޖިލީހުން ރުހުން ދޭނީ ވެސް އެއް ބޭފުޅަކަށެވެ.\nސުޕްރީމް ކޯޓުގެ ފަނޑިޔާރު ކަމަށް ބޭފުޅުން އައްޔަން ކުރާނީ އެ ކަމަަށް ކުރިމަތިލާ ބޭފުޅުންނާ ޖުޑިޝަލް ސާވިސް ކޮމިޝަން (ޖޭއެސްސީ) އިން އިންޓަވިއުކޮށް، އެ ކޮމިޝަނުން ދޭ ލަފާގެ މަތިން ރައްޔިތުންގެ މަޖިލީހަށް ރައީސުލްޖުމްހޫރިއްޔާ ފޮނުއްވާ ނަންތަކުގެ ތެރެއިންނެވެ.\nކުރީ ސަރުކާރު އޮތް އިރު ސުޕްރީމް ކޯޓުގެ ފަނޑިޔާރުންގެ ބެންޗު ވަނީ ފަހަކަށް ބަދަލުކޮށްފަ އެވެ. ނަމަވެސް ނަވާރަވަނަ މަޖިލީހުން އަނެއްކާ ވެސް ވަނީ ވަނީ އެ އަދަދު ހަތަކަށް ބަދަލުކޮށްފަ އެވެ. ސުޕްރީމް ކޯޓުގެ ބެންޗަށް އިތުރުވި ދެ މަގާމަށް ޑރ. އަޒްމިލަދާ ޒާހިރާއި އައިޝާ ޝުޖޫން ވަނީ އައްޔަން ކުރައްވައިފަ އެވެ.\nފަހުން އައްޔަން ކުރެއްވި އަންހެން ދެ ފަނޑިޔާރުން ފިޔަވައި ސުޕްރީމް ކޯޓުގެ ބެންޗުގައި ދެން ތިއްބެވި ހަތަރު ފަނޑިޔާރުންގެ މައްސަލައެއް ވެސް ޖޭއެސްސީން ދަނީ ބަލަމުންނެވެ.\nރައްޔިތުންގެ މަޖިލިސް ސުޕްރީމް ކޯޓް ޖޭއެސްސީ + ޝަރުއީ ދާއިރާ ޝަރުއީ ދާއިރާ ރިފޯމް ކުރުން ދިޔާނާ ސައީދު މަހާޒް އަލީ ޒާހިރު\nސުޕްރީމް ކޯޓަށް ފަނޑިޔާރުންލުން އަންނަ ހަފުތާއަށް\nދިޔާނާއި މަހާޒްގެ ނަން އަނެއްކާ ވެސް ކޮމިޓީއަށް ފޮނުވައިފި\nމަހާޒާއި ދިޔާނާ އައްޔަން ކުރުން އެޖެންޑާކޮށްފި


Bill gates adhi Melinda: Kaivenyyah 25 aharu, konme reyaku key thashi thah dhonnanee eky gai - One Online\nބިލްގޭޓްސް އަދި މެލިންޑާ: ކައިވެންޏަށް 25 އަހަރު، ކޮންމެ ރެޔަކު ކޭތަށިތައް ދޮންނަނީ އެކީގައި\nދުނިޔޭގެ ހުރި އެންމެ މުއްސަނދި މީހާއާ ކައިވެނި ކޮށްގެން އުޅޭއިރު ދިރިއުޅުން ވަރަށް ފަސޭހަ ވާނެއެވެ. ހާއްސަކޮށް ގޭގެ އެއްވެސް ކަމަކާ ވިސްނަން ނުޖެހޭނެ ކަމަށް ހީކޮށްފާނެ އެވެ. ކޮންމެ އިނގިއްޔަކަށް 10 ނޯކަރުން ވެސް ބޭތިއްބިދާނެ އެވެ.\nނަމަވެސް ދުނިޔޭގެ ހުރި އެންމެ މުއްސަނދި މީހާ، ބިލިޔަނަރު ބިލް ގޭޓްސް އަދި އޭނާގެ އަންހެނުން މެލިންޑާ ގޭޓްސް އެ ވިސްނުމާ މުޅިން ތަފާތެވެ. މިދެމަފިރިން ވަގުތު ހޭދަކުރަނީ އެކީގައި ރޭގަނޑު ބަދިގޭގައެވެ. ރޭގަނޑު އެންމެން ކެއުމުން އެ ތަށިތައް ދޮންނަން އެކީ ހޭދަ ކުރާ ވަގުތަކީ ދެމަފިރިންނަށްވެސް ހާއްސަ ވަގުތެކެވެ. މިއީ އެތައް އަހަރެއް ވާންދެން ބިލް އާއި މެލިންޑާ ކުރާ ކަމެއް ކަމުން މިހާރު އެކަން ވަނީ އެއާއިލާގެ ސަގާފަތަކަށް ވެފައެވެ. އަދި އެމީހުން ބުނާ ގޮތުގައި އެއީ އެ ބަަދަހި ގުޅުމުގެ އެއް ސިއްރުވެސް މެއެވެ.\nބިޒްނަސް އިންސައިޑާ އަށް ދިން އިންޓަވިއެއްގައި މިލިންޑާ ބުނި ގޮތުގައި، އޭނާ އާއި ބިލް ދިމާވީ 1987 ގައި މައިކްރޯސޮފްޓްގައި އޭނާ ވަޒީފާ އަދާކުރަން އުޅުނު އިރު އެވެ. ލޯބީގެ ގޮތުން ދެމީހުން ގުޅި މާގިނަ ދުވަހެއް ނުވެ ކައިވެނި ކުރެވިގެން ދިޔައެވެ. އެ ކައިވެންޏަށް މިހާރު 25 އަހަރު ވެފައިވާއިރު ތިން ކުދިންވެސް ވަނީ ލިބިފައެވެ. ބިލް އަދި މެލިންޑާ އަކީ ދުނިޔޭގެ އެންމެ ބޮޑު ޗެރިޓީ އޯގަނައިޒޭޝަން ކަމުގައިވާ "ބިލް އެންޑް މެލިންޑާ ގޭޓްސް ފައުންޑޭޝަން" ގެ ވެސް ވެރީންނެވެ.\nމެލިންޑާ ބުނި ގޮތުގައި ފުރަތަމަ ދަރިފުޅަށް ބަނޑުބޮޑު އިރު ވަރަށް އެކަނިވެރި ދުވަސްތައް ހޭދަކުރަން ޖެހުނެވެ. ބިލް އެދުވަސްވަރު މައިކްރޯސޮފްޓްގެ ސީއީއޯގެ ހައިސިއްޔަތުން އުޅުނީ ވަރަށް ބިޒީކޮށްކަމުން މެލިންޑާ ގިނަ ވަގުތު ހޭދަކުރަންޖެހުނީ އެކަންޏެވެ.\nނަމަވެސް ދެމީހުނަށް ދިމާވާ ކަންކަން އެކަކު އަނެކަކާ ހިއްސާކޮށް ވާހަކަދައްކަން ފެށުމުން ގިނަ މައްސަލަތަކަށް ހައްލު ލިބެން ފެށި ކަމަށް މެލިންޑާ ބުންޏެވެ. މިއީ އެކީގައި ތަށި ދޮންނަން ވެސް ފެށުނު ގޮތެވެ.\nމެލިންޑާ ކިޔައިދިން ގޮތުގައި ކޮންމެ ރެޔަކު އެންމެން ކައިގެން ދިޔުމުން އޭނާ އެކަނި 15 ވަރަކަށް މިނެޓް ބަދިގޭގައި ތަށިދޮވެ ސާފު ކުރުމަށް ހޭދަކުރެއެވެ. އެހެން އެންމެން އަރާމު ކުރަން ދާއިރު އޭނާ ހުންނަން ޖެހެނީ އެކަނި މާއެކަނި މަސައްކަތުގައެވެ. އެހެން ކަމުން އެއްރޭ އޭނާ ބަދިގެއިން ނުދަނީސް އެހެން އެކަކަށްވެސް ނުދެވޭނެ ކަމަށް އޭނާ އަމުރު ކުރިއެވެ.\nމެލިންޑާ ބުނި ގޮތުގައި ގޭތެރޭގެ ކުދި ކުދި ކަންކަން ދެމަފިރިންގެ މެދުގައި ބަހާލުމަކީ ދެމީހުންގެ ގުޅުން ބަދަހިވެ އުފާވެރިވާ ކަމެކެވެ.\nއެދުވަހު ބިލް އޭނާ އެންގި އެންގުމަށް ބަދިގޭގައި މަޑުކޮށް އޭނާއަށް ބަދިގޭގައި އެހީވެދޭން ފެށިފެށުން އަދި އަދާ ހަމައަށްވެސް ކުރިއަށް ދާކަމަށް މެލިންޑާ ބުންޏެވެ. އަދި އޭނާގެ އުންމީދަކީ ކުރިއަށް އޮތް ތާނގައިވެސް އެގުޅުން އެގޮތުގައި ދެމި އޮތުމެވެ.\nގުޅޭ ޓެގު އަންހެނުން\n"ޓައިފޫން ހާގިބިސް" ތޫފާނުގައި ޖަޕާނުން ފަސް މީހުން މަރުވެ އެތައް ބަޔަކު ހާލުގައި ޖެހިއްޖެ\nވޮއިސްމެއިލްތަކެއް ހެކްކުރި ކަމަށްބުނެ ދެ ޓެބްލޮއިޑް ނޫހެއް ގޮވައިގެން ޕްރިންސް ހެރީ ކޯޓަށް\nފޮރެވާ 21 ބަނގުރޫޓުވެ 178 ފިހާރައެއް ބަންދު ކުރަނީ\nޗާޖަށް ޖަހާފައި އޮތް ފޯނެއް ގޮވައި، 14 އަހަރުގެ އަންހެން ކުއްޖަކު މަރުވެއްޖެ


ފ.މަގޫދޫގައި ބާއްވާ ޖަލްސާ\n8 ޑިސެންބަރ 2017 | ހުކުރު 21:54\nޝިފާޒް:- މި ސަރުކާރުގައި ވައްކަމާ ކޮރަޕްޝަނާއި ނުލައި އެއްވެސް ކަމެއް ކޮށްފައި ނެތް. މިވެރިކަމުގެ ކޮށްފައިވާ ވައްކަމުގެ ވާހަކަތައް ދައްކާނަން. ރައީސް ނަޝީދު ވެރިކަމުގައި ވައްކަން ކޮށްފައި އޮތް ނަމަ އެކަން ދެއްކުނީސް. އެމަނިކުފާނުގެ ވެރިކަމުގައި ކުރެއްވި ކަންކަމުގައި ވައްކަމެއް ނެތް. ދަތުރުފަތުރުގެ ނިޒާމުން ގުޅާލިއިރު އެކަމުގައިވެސް ނެތް ވައްކަމެއް. ލޯނު ނެގުން ނޫން ކަމެއް ރައީސް ޔާމިން ނުކުރައްވާ. އަޅުގަނޑުމެން ނެރޭނީ އެއް ކެންޑިޑޭޓެއް. އެކަމަށް ރައީސް ނަޝީދު އެވަނީ ޝައުގުވެރިކަން ފާޅުކުރައްވާފަ\nމިރޭ ބޭއްވި ޖަލްސާ ނިންމާލައިފި\n8 ޑިސެންބަރ 2017 | ހުކުރު 23:43\nމެމްބަރު ނާޒިމް:- އަޅުގަނޑުމެން މި މަސައްކަތްކުރަނީ ރައީސް ޔާމިން ބަލިކުރެވޭނެ ކެންޑިޑޭޓެއް ނެރުމަށް. އެ ފަދަ ބޭފުޅެއް އެބަ ފެނޭ. ރައީސް ނަޝީދު ވެރިކަމަށް ކުރިމަތިލައްވައިގެން ރައީސް ޔާމިން ބަލިކުރާނެ. ގުޅިފައިވާ ސިޔާސީ ޕާޓީތަކުގެ ލީޑަރެއް 2018ގެ ނޮވެމްބަރު މަހުގެ ރައީސް ކަމުގެ ހުވާ ކުރައްވާނެ.\n8 ޑިސެންބަރ 2017 | ހުކުރު 23:31\nއަލީ ޒާހިރު:- މިއަދު ހަވީރު ބިލެތްދޫގައި ކުއްލި ގޮތަކަށް ނިޔާވި އިބްރާހިމް ނާހިދުގެ މަރާ ގުޅިގެން ސަރުކާރަށް ނިސްބަތްވާ މީހުން ދައްކާ ހަގީގަތާ ހިލާފު ވާހަކަ ހުއްޓާލުމަށް ގޮވާލަން.\nއަލީ ޒާހިރު:- ފެންނަނީ ރާއްޖެއިން ބޭރުގައި ރާއްޖެ ވިއްކުމަށް ސަރުކާރުން މަސައްކަތްކުރާތަން. މިއަދު އެ ކުރާ މަސައްކަތަކީ ގައުމުގެ އިސްތިގުލާލު ވިއްކާލުން. މި ކަން ހުއްޓުވުމަށް އެންމެ މުހިންމު ބަޔަކީ ރައްޔިތުން. ރައްޔިތުންގެ ބަސް ބުނުމަށް ތިބި ރައްޔިތުންގެ މަޖިލީހުގެ މެމްބަރުންނަށް ވަނީ ހުރަސްއަޅާފައި. ރައްޔިތުންގެ މަޖިލިސްވަނީ ހައިޖެކްކޮށް މަޖިލީހުގެ މަސައްކަތްތައްވެސް ހުއްޓުވާފައި. ގައުމަށް ހިޔާނަތްތެރިވަމުންދާއިރު ފުލުހުންނާއި ސިފައިންނަށް އެމަންޒަރު ފެންނަ ކަމަކަށް ނުހަދާ. ގުޅިފައިވާ ސިޔާސީ ޕާޓީތައް އެކުގައި މަސައްކަތްނުކުރެވޭ ހާލަތެއް އަޔަސް ރައީސް ޔާމިންގެ ވެރިކަން ބަދަލުވާނެ. އަޅުގަނޑުމެން އުއްމީދު ކުރަނީ މި ހުދުމުހްތާރު ވެރިކަން ނިމުމަކަށް ގެނައުމަށް އިތުރަށް މަސައްކަތް ކުރެވިގެން ދިއުން.\nނޮޅިވަރަމް ދާއިރާގެ މެމްބަރު ހުސެއިން އަރީފު\nމެމްބަރު އަރީފު:- މި ސަރުކާރުން ދަނީ ޓެކްސްތަކުގެ ނަމުގައި ރައްޔިތުންގެ އަތުން ފޭރެމުން. އެދެނީ ރައީސް ޔާމިނަށް އިތުރު ފުރުސަތެއް ނުދިނުން. ތަރައްގީއަކީ ވައްކަން ކުރުމެއް ނޫން.\n8 ޑިސެންބަރ 2017 | ހުކުރު 23:08\nހިތަދޫ ދެކުނު ދާއިރާގެ މެމްބަރު މުހައްމަދު އަސްލަމް\nމެމްބަރު އަސްލަމް:- މަގޫދޫ އަކީ ފިސާރަ ހިތްވަރު ގަދަ ރަށެއް. އިވެނީ މި ސަރުކާރުން އަބަދުވެސް ކޮންމެވެސް ތަނެއް ވިއްކުމުގެ ވާހަކަ. ފ.އަތޮޅު ވިއްކުމުގެ މަސައްކަތުގެ ވޭތުވި އަހަރުދުވަސް ނިމިގެން ދިޔައީ. މިހާރު މި ސަރުކާރުން މަސައްކަތްކުރަނީ މުޅި ރާއްޖެ ވިއްކާލުމަށް. އެމްޑީޕީ ސަރުކާރުގައި މިނިވަން ކަމާއެކު އުޅެވިދާނެ ކަމަށް އުއްމީދު ކުރެވުނު. އެކަމު އެ ނަސީބު ނުލިބުނު.\nއަސްލަމް:- މިނިވަން ތަންތަނުގެ މިނިވަންކަން އެވަނީ ނަގާލާފައި. ފުލުހުންގެ މަދު ބަޔަކު ބޭނުން ކޮށްގެން ޖަރީމާތައް ހިންގަނީ. ފުލުހުންނާއި ސިފައިން ބޭނުން ނުކުރޭ. ކޯޓުތަކުގެ އިންސާފެއް ނެތް. ރައްޔިތުންގެ މަޖިލީގެ މަސައްކަތް ނުކުރޭ. ރައީސް ޔާމިން ވެރިކަން ބަދަލުކުރުމަކީ ގައުމީ ވާޖިބެއް.\n8 ޑިސެންބަރ 2017 | ހުކުރު 23:00\nއަމީތު:- މިހާރުގެ ވަޒީރުންނަށް ބޭރުގެ ގައުމަކުންވެސް ހިމާޔަތައް ނުދޭން. ރައީސް ނަޝީދަށް ދެއްވި ފަދަ ސިޔާސީ ހިމާޔަތެއް މިހާރުގެ ވަޒީރުންނަށް ނުދޭނެ. ރައްޔިތުންގެ މަޖިލީހުގެ މެމްބަރުން ލަދު ގަންނަން ޖެހޭނެ ރައީސް ޔާމިންގެ ދެމަފިރިކަނބަލުންނަށް މަސައްކަތްކޮށްދޭން ތިބެން. ފ.އަތޮޅުގައި ރައީސް ނަޝީދަށް، ރައީސް މައުމޫނަށް، ގާސިމް އިބްރާހިމަށް އިންތިހާއަށް ތާއިދު އޮތްކަން ރައީސް ޔާމިން ދަންނަން ޖެހޭ. ރައީސް ޔާމިނަށް މިއަތޮޅުން ދެދުންކުރަންވީ ސުންޕަސެންޓްގެ ތާއީދު.\n8 ޑިސެންބަރ 2017 | ހުކުރު 22:46\nމެމްބަރު އަމީތު:- ރައީސް ޔާމިން ހީފުޅުކުރެއްވީ 15 ބިލިއަނުގެ ޑޮލަރުގެ ހުވަފެން ދައްކައިގެން ފ.އަތޮޅު ވިއްކާލެވޭނެ ކަމަށް. އެހެން ނަމަވެސް ފ.އަތޮޅު ރައްޔިތުން ހިތްވަރު ދައްކާލާފައިވަނީ. އަނެއްކާވެސް މި އޮތީ އެ މަސައްކަތް ކުރާން ޖެހިފައި. ރައީސް ޔާމިނަށް ތާއީދެއް ނެތް. މިއަދު އެ ކުރައްވާ މަސައްކަތަކީ ބޭރުގެ ނުފޫޒުގެ ދަށަށް ރާއްޖެ ދޫކޮށްލުން. އެއީ ވޯރާވިޔަފާރިވެރިން އަނބުރާ ގެނައުން ގެނައުން ކަހަލަ ކަމެއް. ނުރައްކާތެރި އެއްބަސްވުންތަކުގައި ސޮއި ކުރަނީ ރައީސް ޔާމިނަށް ތާއީދު ނެތީމަ. ފ.އަތޮޅުގެ ރައްޔިތުން ދެއްކި މިސާލު ނަގައިގެން މި ތިބީ އެކަމާ ދެކޮޅަށް.\nކުޅުދުއްފުށީ އުތުރު ދާއިރާގެ މެމްބަރު އަބްދުލް ގަފޫރު މޫސާ\nއަބްދުލް ގަފޫރު މޫސާ:- ރާއްޖޭގައި އޮތީ ވައްކަން. މި ސަރުކާރުގެ ނެތް ގައުމު ތަރައްގީކުރެވޭނެ ބައެއް. ރާއްޖޭގެ އިގުތިސާދު ރަނގަޅެއް ނެތް. ރާއްޖޭގައި 94000 ވަޒީފާ އުފެއްދިފައިނެތް. މި ގައުމުގެ ދަރަނި ހުރީ 200 މިލިއަން ރުފިޔާއަށްވުރެ މަތީގައި. ރައްޔިތުންނަށް އިނގޭ ރެއާދުވާލު ކުރަނީ ވައްކަން ކަން. ވައްކަން ކޮށްގެން ހޯދާފައި ހުރި ތަންތަން އަނބުރާ ދައުލަތައް ނަގާނަން. ރައްޔިތުންނަށް ދެނީ އަނިޔާ.\nޝިދާތާ ޝަރީފު:- ރާއްޖެއާ ޗައިނާ އާ މެދުމެދު ސޮއި ކުރެވުނު އެއްބަސްވުމަކީ ރައްޔިތުން ލޯހުޅުވަން ޖެހޭ މައްސަލައެއް. ގައުމުން އެއްވެސް އިންޗިއެއް އެހެން ގައުމަކަށްދޭން އަޅުގަނޑުމެން ޖާގައެއް ނުދޭނަން. އެއީ ބޭރުގެ ގައުމުތަކާއެކު ވިޔަފާރީގެ ގުޅުން ބަދަހި ކުރުމަށް ދެކޮޅު ހެދުން. ދުނިޔޭގެ ގައުމެއް ނުހުންނާނެ ރާއްޖެހާ ގައުމުގެ ކަންކަން ދެނެތިބި ބައެއް. ރަށްރަށުގަ އާއި ރާއްޖޭގެ އެކި ހިސާބުން ފެންނަނީ ތަރައްގީގެ ނަމުގައި ވައްކަން ކުރާ މަންޒަރު. ރައީސް ޔާމިންގެ ވިސްނުމާ އަރާރުންވާ ކޮންމެ މީހަކަށްވެސް މި ސަރުކާރުން އަނިޔާދޭ.\n8 ޑިސެންބަރ 2017 | ހުކުރު 22:29\nތިމަރަފުށީ ދާއިރާގެ މެމްބަރު މުހައްމަދު މުސްތަފާ\nތިމަރަފުށީ މުސްތަފާ:- އަޅުގަނޑު ނަމޫނާއަކަށް ބަލައިގެން އެހެން ރަށްތަކުން މެމްބަރުން އިންތިހާބުކުރީ. އެކަމު އެމީހުން ކުރި އުއްމީދު ދިޔައީ ފަނޑުފުލުން. މި ދާއިރާގެ މެމްބަރު ރައްޔިތުންގެ ހައްގުގައި މަސައްކަތެއް ނުކުރޭ. ރައީސް ޔާމިނަށް ރައްޔިތުންގެ ތާއީދެއް ނެތް. ރައްޔިތުން ދުއާ ކުރަންވީ މި ވެރިކަމުން ސަލާމަތްވޭތޯ. ސަރުކާރުން ބޭނުންވި ގޮތައް ވޯޓުދީފައިވާނީ ރަށަށް ކަމެއް ކޮށްދޭތޯ.\nރާއްޖޭގެ ކަނޑުތައްވެސް ވިއްކާލައިފި. ރައީސް ޔާމިން ވެރިކަން ނިމޭއިރު އެއްވެސް ފަޅެއް ނޯންނާނެ. ޗައިނާގެ އަޅުވެތިކަމަށް ދާން ދިވެހިން ބޭނުމެއް ނުވޭ. ރައީސް ޔާމިނަށް ތާއީދުކުރާނީ ކޮރަޕްޓް މީހުން.\n8 ޑިސެންބަރ 2017 | ހުކުރު 22:18\nއަލީ ނިޒާރު :- ރައީސް ޔާމިނަށް ތާއީދެއް ނެތް. މި ހަގީގަތް އެންމެން ގަބޫލުކުރޭ.ރައީސް ޔާމިންގެ އަތޮޅު ތެރެ ތަރައްގީ ކުރުމުގެ ވިސްނުމެއް ނެތް. އެމްޑީޕީގެ ތިން އަހަރު ވެރިކަން ކުރަން ޖެހުނީ މުސީބާތެއްގެ ތެރޭގައި. ފަސޭހައިންނެއް ނޫން ރައީސް ޔާމިން. ރައީސް ޔާމިންގެ ވެރިކަން ނިމެނޭ.\nޖުމްހޫރީ ޕާޓީ ޑެޕިއުޓީ ލީޑަރު އަބްދުﷲ ކަމާލުއްދީން.\nމިހާރު ޑިކްޓޭޓަރޝިޕް ދުނިޔޭގައި މަސައްކަތްކުރަނީ ކުރިން މަސައްކަތްކުރި ގޮތަކަށްނޫން. މިއަދުގެ ޑިކްޓޭޓަރުންނަކީ ހުނަރުވެރި ބައެއް. އެމީހުންގެ މައްޗަށް ގަދަވާން ބޭނުން ނަމަ ޖެހޭނީ އެމީހުނަށްވުރެ ހުނަރުވެރިވާން. އަޅުގަނޑުމެން ރިޔާސީ ކެންޑިޑޭޓަކު ދައްކާނަން. އިރާދަ ކުރެއްވިއްޔާ ދެން އިންތިހާބުވާނީ ގުޅިފައިވާ ސިޔާސީ ޕާޓީތަކުން ތާއިދުކުރާ ކެންޑިޑޭޓެއް.\n8 ޑިސެންބަރ 2017 | ހުކުރު 22:09\nމަގޫދޫގައި ކުރިއަށްދާ ޖަލްސާ\nމަގޫދޫގައި ބާއްވާ ޖަލްސާ\nގުޅިފައިވާ ސިޔާސީ ޕާޓީތަކުން ފ.މަގޫދޫގައި ބާއްވާ ޖަލްސާ ފެށިއްޖެ އެވެ. މި ޖަލްސާގައި ސަރުކާރާ ދެކޮޅު ގިނަ އަދަދެއްގެ މީހުން ބައިވެރިވެ އެވެ. މި ޖަލަސާގައި އެމްޑީޕީ، ޖުމްހޫރީ ޕާޓީ އަދި އަދާލަތު ޕާޓީގެ އިސްވެރިން ބައިވެރިވެ އެވެ. މީގެ އިތުރުން ރައްޔިތުންގެ މަޖިލީހަށް ނިސްބަތްވާ ގިނަ މެމްބަރުންތަކެއް ބައިވެރިވެވަޑައިގަންނަވަ އެވެ. މަގޫދޫގައި ބާއްވާ މި ޖަލްސާއަށް މި އަތޮޅުގެ ކައިރި ރަށްތަކުން މީހުން ބައިވެރިވެ އެވެ.\nމި ޖަލްސާގައި ބައިވެރިވެވަޑައިގަންނަވާ އިސް ބޭފުޅުން:-\nއެމްޑީޕީގެ ޕާލަމެންޓްރީ ގުރޫޕްގެ ރައީސް އިބްރާހިމް މުހައްމަދު ސޯލިހް\nރައްޔިތުންގެ މަޖިލީހުގެ ކުރީގެ ރައީސް އަބްދުﷲ ޝާހިދު\nރައްޔިތުންގެ މަޖިލީހުގެ ކުރީގެ ރައީސް މުހައްމަދު ޝިހާބު\nޖުމްހޫރީ ޕާޓީގެ ނައިބު ލީޑަރު އަބްދުﷲ ކަމާލުއްދީން\nޖުމްހޫރީ ޕާޓީގެ ޑެޕިއުޓީ ލީޑަރު އަބްދުﷲ ރިޔާޒް\n8 ޑިސެންބަރ 2017 | ހުކުރު 21:56


The President's Office - މިނިވަންދުވަހުގެ މުނާސަބަތުގައި، ދިވެހި ޤައުމާ މުޚާޠަބު ކުރައްވައި، ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު\nފުރަތަމަ ޞަފްޙާ > ޕްރެސް އޮފީސް > ރައީސްގެ ވާހަކަފުޅު >\nމިނިވަންދުވަހުގެ މުނާސަބަތުގައި، ދިވެހި ޤައުމާ މުޚާޠަބު ކުރައްވައި، ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު\n26 ޖުލައި 2014، ރިފަރެންސް: PPRS/RAY/2014/42\nދިވެހިރާއްޖޭގެ މިނިވަންކަން ޙިމާޔަތް ކޮށްދެއްވައި، ރާއްޖޭގެ ރައްޔިތުންނަށް އަމަންއަމާންކަން ޤާއިމުކޮށްދެއްވުމުގެ މަތިވެރި ނަޞީބު މިންވަރުކޮށްދެއްވި ކަމަށްޓަކައި اللّـه سبحـانـه وتعـالىގެ ޙަޟުރަތަށް ޙަމްދުކޮށް ޝުކުރު ކުރަން. ޙަޤީޤީ މިނިވަންކަމަކީ ކޮބައިކަން، މިއުންމަތަށް ދަސްކޮށްދެއްވި މި އުންމަތުގެ މާތް ނަބިއްޔާ مُحَمَّـد رســول اللّـه صـلّى الله علـيـه وسـلّم އަށް ޞަލަވާތާއި ސަލާމް ލައްވާށި!\nދިވެހިރާއްޖޭގެ ލޮބުވެތި ޢިއްޒަތްތެރި ރައްޔިތުން:\nދިވެހިރާއްޖޭގެ ފަޚްރުވެރި މިނިވަންދުވަހުގެ މުނާސަބަތުގައި، ރާއްޖޭގެ އަހުރަވެތި އެންމެހައި އަޚުންނަށާއި އުޚުތުންނަށް، ވަރަށް އިޚްލާޞްތެރިކަމާއެކު ތަހުނިޔާ ދަންނަވައި، ހެޔޮއެދުންތައް އަރިސްކުރަން.\nއަދި މި ފަޚްރުވެރި ފަސްގަނޑު، މިނިވަންކަމުގެ ހިޔަލުގައި ރައްކާތެރިކޮށްދެއްވައި، ދިވެހި ޤައުމުގެ މިނިވަންކަމާއި ސިޔާދަތު ދެމެހެއްޓެވުމަށް މަސައްކަތްޕުޅު ކުރެއްވި ޤައުމީ އަބްޠާލުންނާއި، ދިވެހިރާއްޖެ، އެކިދުވަސްވަރު ބޭރުގެ އިސްތިޢުމާރުގެ އަތްދަށުން ސަލާމަތްކޮށްދެއްވުމަށް، ޤައުމީ ބަޠަލުން ކުރެއްވި މަތިވެރި ޖިހާދުގެ މަތިންވެސް ހަނދާންކޮށް، އެބޭފުޅުންނަށް ޙައްޤު ތަޢުރީފް އަޅުގަނޑު އަދާކުރަން. އަދި އެބޭފުޅުންގެ ފުރާނައަށް މާތްﷲ ސުވަރުގޭގެ ދާއިމީ ނިޢުމަތް މިންވަރުކޮށްދެއްވުން އެދި އެކަލާނގެ ޙަޟުރަތުގައި ދުޢާ ދަންނަވަން.\nއާދެ، 1965 ވަނަ އަހަރުގެ ޖުލައި މަހުގެ 26 ވަނަ ދުވަހު އިނގިރޭސިންގެ ޙިމާޔަތުގެ ދަށުން ރާއްޖެއަށް ފުރިހަމަ މިނިވަންކަން ހޯއްދަވައިދެއްވުމަށް މަތިވެރި ޤުރްބާނީއެއް ވެވަޑައިގެންނެވި ރާއްޖޭގެ ކުރީގެ ރައީސުލްޖުމްހޫރިއްޔާ ސުމުއްވުލް އަމީރު އަލްމަރްޙޫމް އިބްރާހީމް ނާޞިރު ރަންނަބަނޑޭރި ކިލެގެފާނު ކުރެއްވި މަސައްކަތްޕުޅުތަކުގެ ޒިކުރާ އަޅުގަނޑު އާކުރަން. އެމަނިކުފާނަކީ، ރާއްޖޭގެ މިނިވަންކަން ރައްކާތެރިކުރައްވައި ދިފާޢު ކުރެއްވުމުގައި ލާމަސީލު މަސައްކަތްޕުޅުތަކެއް ކުރެއްވި ބޭފުޅެއް.\nމި ފުރްޞަތުގައި، 1988 ވަނަ އަހަރުގެ ނޮވެންބަރު މަހުގެ3ވަނަ ދުވަހު ރާއްޖެއަށް ކުރިމަތިވި ބިރުވެރި ނުރައްކާތެރި ޢުދުވާނީ ޙަމަލާއިން ރާއްޖޭގެ ރައްޔިތުންނާއި ދިވެހި ޤައުމު ސަލާމަތް ކުރައްވައި، ޤައުމުގެ މިނިވަންކަން ދިފާޢުކުރައްވައި، މާތްވެގެންވާ އިސްލާމްދީން ޙިމާޔަތް ކުރެއްވުމަށް، އޭރުގެ ރައީސުލްޖުމްހޫރިއްޔާ ނިޝާން ޣާޒީގެ ޢިއްޒަތްތެރި ވެރިޔާ އަލްއުސްތާޛު މައުމޫން ޢަބްދުލްޤައްޔޫމް ކުރެއްވި ޖިހާދާއި، އެމަނިކުފާނު ވެވަޑައިގެންނެވި މަތިވެރި ޤުރްބާނީގެ ހަނދާންތައް އާކުރަމުން، ދިވެހި ސަރުކާރާއި ރައްޔިތުންގެ ނަމުގައި، އެމަނިކުފާނަށް ވަރަށް އިޚްލާޞްތެރިކަމާއެކީ ޝުކުރު ދަންނަވަން.\nއެދުވަހު ދިވެހި ސިފައިން ކުރެއްވި މަތިވެރި ޖިހާދުގެ ހަނދާންތައް އާކުރަމުން، ދިވެހި ސިފައިންނަށް އަދި ސިފައިންގެ ގޮތުގައި އޭރު ހިމެނުނު އަދުގެ ފުލުހުންނަށް ޙައްޤުވެގެންވާ ޝުކުރާއި ތަޢުރީފު އަދާކުރަން.\nއަންނަ އަހަރަކީ، ދިވެހިރާއްޖޭގެ މިނިވަންކަމަށް 50 އަހަރު ފުރޭ ރަން ޔޫބީލް އަހަރު. މިނިވަންކަމުގެ ރަން ޔޫބީލް، ކުލަގަދަ ގޮތެއްގައި ފާހަގަކުރުމަށް ސަރުކާރުން ނިންމައި، އެކަމުގެ ޢަމަލީ މަސައްކަތްތައް މިހާރު ވަނީ ފަށާފައި.\nރާއްޖެ ފުރިހަމަ މިނިވަން ދައުލަތަކަށްވީ، ރާއްޖޭގެ މައްޗަށް އިސްތިޢުމާރީ ނުފޫޒު ހިންގަމުން ގެންދިޔަ ބޭރުގެ ބާރުތަކާ ހަނގުރާމަކޮށްގެނެއް ނޫން. އެހެން ނަމަވެސް، މާތްﷲގެ ރަޙްމަތްފުޅާއި، އެކަލާނގެ އިރާދަފުޅުން ރާއްޖެއަށް ފުރިހަމަ މިނިވަންކަން ލިބުނީ، ބޮޑެތި ޤުރްބާނީތަކެއްވެގެން.\nދައުލަތަކަށް ފުރިހަމަ މިނިވަންކަން ލިބުމަކީ، އެ ދައުލަތުގެ ރައްޔިތުންނަށް ލިބޭނެ އެންމެބޮޑު ހިތްހަމަޖެހުން. މި ފުރްޞަތުގައި އަޅުގަނޑުގެ ހަނދާނަށް އަންނަނީ، ފަލަސްޠީނުގެ ލޮބުވެތި ރައްޔިތުން، މިނިވަންކަން ހޯދުމަށްޓަކައި ކުރަމުންދާ މަތިވެރި ޖިހާދު.\nއިޒުރޭލުން ފަލަސްޠީނުގެ ނިކަމެތި ރައްޔިތުންނަށް ދެމުންދާ އަނިޔާތަކާއި ޙަމަލާތަކުގައި، ވަރަށްގިނަ ޢަދަދެއްގެ ކުޑަކުދިންނާއި ޒުވާނުން މަރައި އަދި މުސްކުޅިން މަރައި ހިންގަމުންގެންދާ ލާއިންސާނީ ޢަމަލުތައް، މިއަދުވެސް އަޅުގަނޑު ވަރަށް ބޮޑަށް ކުށްވެރިކުރަން. އަދި ފަލަސްޠީނުގެ މައްސަލަ ޙައްލުކުރުމަށްޓަކައި ދުނިޔޭގެ ބާރުގަދަ ޤައުމުތަކުން އިސްނަގައިގެން، އ.ދ.ގެ އެހީތެރިކަމާއެކީގައި، އަވަސް މަސައްކަތްތަކެއްކޮށް، ޔަހޫދީން، ތަކުރާރުކޮށް ފަލަސްޠީނަށް ދެމުން ގެންދާ ޢުދުވާނުތަކަށް ހުއްޓުމެއް ގެންނަން އެބަޖެހޭ.\nހަމައެޔާއެކު، ފަލަސްޠީނުގެ ރައްޔިތުންނަށް، ރާއްޖޭގެ ރައްޔިތުންގެ ފުރިހަމަ ތާއީދާއި އެއްބާރުލުން އަބަދުވެސް އޮންނާނެ ކަމުގެ ޔަޤީންކަން، މި ފުރްޞަތުގައި ފަލަސްޠީނުގެ ސަރުކާރަށާއި، ފަލަސްޠީނުގެ ލޮބުވެތި ރައްޔިތުންނަށް އަޅުގަނޑު އަރުވަން.\nމީގެ އިތުރުން، އިޒްރޭލުން ފަލަސްޠީނާމެދު ގެންގުޅޭ އަނިޔާވެރި، ހަރުކަށި ސިޔާސަތު ދޫކޮށްލައި، ފަލަސްޠީނާއެކު ޞުލްޙަ ޤާއިމުކުރުމުގެ މަސައްކަތް ފަށަންދެން، އިޒްރޭލުގައި އުފައްދާ ތަކެތި ރާއްޖޭގައި ވިއްކުން ނުވަތަ ރާއްޖެއަށް އެތެރެކުރުން މިހާރުވަނީ މަނާކުރެވިފައި. އަދި ރައީސް ނަޝީދުގެ ސަރުކާރުން އިޒްރޭލާއެކީ ގުޅުން ބަދަހިކުރުމަށް 2010 ވަނަ އަހަރު ސޮއިކޮށްފައިވާ "ގުޅުން ބަދަހިކުރުމުގެ" ތިން އެއްބަސްވުމަކަށް ޢަމަލުކުރުން މިހާރުވަނީ ހުއްޓާލާފައި.\nފަލަސްޠީނުގެ ރައްޔިތުންނަށް ލިބެމުންދާ އަނިޔާތަކުން އެމީހުން ސަލާމަތްކޮށްދެއްވައި، ފަލަސްޠީނު ރައްޔިތުން ކުރަމުންދާ ޖިހާދަށް ނަޞްރާއި ކާމިޔާބީ ދެއްވުން އެދި މާތްﷲގެ ޙަޟުރަތުގައި ދުޢާ ދަންނަވަން.\nރާއްޖޭގެ ލޮބުވެތި ޢިއްޒަތްތެރި ރައްޔިތުން:\nމިއަދު މިނިވަންކަމުގެ އުފާތައް ޙާޞިލު ކުރަމުންދާއިރު، ޤައުމުގައި މިވަނީ އަމާންކަން ޤާއިމުކުރެވިފައި. އުފާވެރި މާޙައުލެއްގައި ދިރިއުޅެމުންދާ ކަމުގެ އިޙްސާސްތައް އަޅުގަނޑުމެންނަށް މިދަނީ ކުރެވެމުން. މި ޤައުމު ހަލަބޮލި ދުވަސްތަކެއް ވޭތުކުރުމަށްފަހު، ހަމަޖެހުމުގެ ފުން ނޭވާއެއް މިއަދު އަޅުގަނޑުމެން ލަމުންދާއިރު، މާތްﷲގެ ހެޔޮ ރަޙްމަތްފުޅާއެކު، ރާއްޖެ ދަތުރުކުރަމުން މިދަނީ، ތަރައްޤީގެ އާ އުދަރެހަކަށް.\nޤައުމު ހަމަޖެހުމުގެ ނޭވާއެއްލަމުންދާ މިދަނޑިވަޅުގައި، ޤައުމު ހަލަބޮލި ކަމުގެ ތެރެއަށް ސޮއްސާލާކަށް ސަރުކާރުން ފުރުޞަތެއް ނުދޭނެ. ސިޔާސީ އިދިކޮޅު ފަރާތްތަކުން ގަސްދުގައި ހަމަޖެހުން ނަގާލުމަށް މަސައްކަތް ކުރަނީ، މުޖުތަމަޢުގައި ނުތަނަވަސްކަމުގެ އުދާސް އުފައްދައިގެން. ސިޔާސީ ބޭނުމުގައި އުފަންކުރުވާ އުދާސްކަން މިނިވަންކަމަށް އަސަރުފޯރާ ހިސާބަށް ގެންގޮސްފައި އެބަހުރި. ދިވެހި ތާރީޚުން މިކަން ވަނީ ތަކުރާރުކޮށް ފެނިގެން ގޮސްފައި.\nރައްޔިތުންގެ ރުހުމާއި ލޯބި ހޯދުމުގައި ކާމިޔާބީ ޙާޞިލު ނުވުމަކީ، ޤައުމު ނަފްރަތާއި ޙަސަދައިގެ ފުންވަޅުގަނޑަކަށް ވައްޓާލަންޖެހޭ ސަބަބެއް ކަމަކަށް އަޅުގަނޑު ގަބޫލެއް ނުކުރަން. ރާއްޖެއަށް ފަތުރުވެރިން ޒިޔާރަތްކުރުން ހުއްޓުވުމަށް މަސައްކަތް ކުރުމާއި، ދިވެހި މަސްވެރިން ރެޔާއިދުވާލު ބުރަ މަސައްކަތް ކޮށްގެން ބާނާ މަސް، މަސް ގަންނަ ފަރާތްތަކުން މަސްގަތުން ހުއްޓުވުމަށް މަސައްކަތް ކުރުމަކީ، އުދާސްކަމާއި ހާސްކަން އުފެއްދުމަށް ސިޔާސީ އިދިކޮޅު ފަރާތްތަކުން ގަސްދުގައި ކުރާ ނޭދެވޭ ޢަމަލުތަކެއް.\nމިއަދު ޤައުމަށް އަންނަ ޙަމަލާތަކުގެ ބަޑިބޭހަކީ، އިޤްތިޞާދީ ގޮތުން ދަތިކުރުމާއި، ރައްޔިތުން ފަޤީރުކަމުގެ ތެރެއަށް އެއްލާލުން. އިޤްތިޞާދީ ގޮތުން ޤައުމު ނިކަމެތިކުރަން މަސައްކަތް ކުރުމަކީ، މިނިވަންކަން ނަގާލަން ކުރާ މަސައްކަތް. އެހެންކަމުން، ރާއްޖޭގައި މިއޮތް ހަމަޖެހުން، ސިޔާސީ އެކިއެކި ބޭނުންތައް ފުއްދުމަށްޓަކައި ނަގައިނުލުމަށް ރާއްޖޭގެ ރައްޔިތުންނަށާއި، ރާއްޖޭގައި ޙަރަކާތްތެރިވާ ސިޔާސީ ޕާޓީތަކަށާއި، ސިޔާސީ ވެރިންނަށް، މި ފުރްޞަތުގައި އަޅުގަނޑު އިލްތިމާސް ކުރަން.\nރާއްޖޭގެ އިޤްތިޞާދު އިތުރަށް ފުޅާކޮށް ހަރުދަނާކުރުމަށްޓަކައި، ރާއްޖޭގައި ޚާއްޞަ އިޤްތިޞާދީ ސަރަޙައްދުތަކެއް ނުވަތަ ސްޕެޝަލް އިކޮނޮމިކް ޒޯންތަކެއް ޤާއިމުކުރުމަކީ، ސަރުކާރުގެ އިޤްތިޞާދީ ތަޞައްވުރުގެ ވަރަށް މުހިންމު އަމާޒެއް. މިކަމަށް މަގުފަހިކުރުމަށްޓަކައި، މިކަމާބެހޭ ބިލު، ސަރުކާރުގެ ފަރާތުން މިހާރުވަނީ ރައްޔިތުންގެ މަޖިލީހަށް ހުށަހަޅާފައި.\nމި ބިލް ޤާނޫނަކަށް ވެގެން އައުމުން، ބޭރުގެ އިންވެސްޓަރުންނަށް އިތުބާރު ލިބި، ރާއްޖެ އަންނަ އިންވެސްޓްމަންޓްތައް އިތުރުވެގެންދާނެ. މިއާއެކު، ވަޒީފާގެ ފުރުޞަތުތައް އިތުރުވެ، ރާއްޖޭގެ އިޤްތިޞާދު، ފަތުރުވެރިކަމަށް ބިނާވެފައި އޮތްއޮތުން ކުޑަކުރެވި، ރާއްޖޭގައި ވިޔަފާރިއާއި ޞިނާޢީ ޙަރަކާތްތައް ފުޅާވެގެންދާނެ. އަދި، ރާއްޖޭގެ އުފެއްދުންތެރިކަން އެތައް ގުނައަކަށް އިތުރުވެ، ރާއްޖޭގައި ދައުރުވާ ބޭރު ފައިސާގެ މިންވަރު އިތުރުވެގެންދާނެ.\nޚާއްޞަ އިޤްތިޞާދީ ސަރަޙައްދުގެ ޤާނޫނު އައުމާއެކު، މި ސަރުކާރުން ހިންގާނެ އެންމެ މުހިންމު އިޤްތިޞާދީ މަޝްރޫޢަކީ، އިހަވަންދިއްޕޮޅު އިންޓަރގްރޭޓެޑް ޑިވެލޮޕްމަންޓް ޕްރޮޖެކްޓް، އާދެ، އައިހެވަން މަޝްރޫޢު. މިއީ، ރާއްޖޭގެ އުތުރުގެ ސަރަޙައްދަށް ބޮޑު ތަރައްޤީއެއް ގެނެސް، އުތުރުގެ ރައްޔިތުންނަށް ވަޒީފާގެ ފުރުޞަތުތައް އިތުރުކޮށްދީ ރައްޔިތުންގެ ތަނަވަސްކަން އިތުރުކޮށްދޭނެ މަޝްރޫޢެއް. އުތުރުގެ ތަނަވަސްކަމުގެ މައި ދޮރޯށި.\nއައްޑޫ ސިޓީ ޒަމާނީ، ސިޓީއެއްގެ ގޮތުގައި ތަރައްޤީކޮށް، އެ ސިޓީގައި ވިޔަފާރީއާއި، އިޤްތިޞާދީ ޙަރަކާތްތައް އިތުރުކުރުމަށްޓަކައި ގަން އިންޓަރނޭޝަނަލް އެއަރޕޯޓާއި، ހިތަދޫ ސަރަޙައްދީ ބަނދަރުގެ ފެންވަރުމަތިކޮށް، އެތަނުގައި އިޤްތިޞާދީ ހަރަކާތްތަކެއް އިތުރުކުރެވޭނެ. އެތަންތަން ހިންގުން ހަރުދަނާކުރުމަކީ، ސަރުކާރުގެ ވަރަށް މުހިންމު އަމާޒެއް. މިގޮތުން، ގަން އިންޓަރނޭޝަނަލް އެއަރޕޯޓް ތަރައްޤީކުރުމުގެ ބިޔަ މަޝްރޫޢެއް މިހާރުދަނީ ކުރިއަށް.\nމީގެއިތުރުން، ހިތަދޫ ސަރަޙައްދީ ބަނދަރު ތަރައްޤީކޮށް، އެތަނުގެ ހިންގުން ހަރުދަނާކުރުމަށްޓަކައި، އެ ބަނދަރު މޯލްޑިވްސް ޕޯޓްސް ލިމިޓެޑުގެ ދަށަށް ބަދަލުކުރުމަށް ސަރުކާރުން މިހާރުވަނީ ނިންމާފައި. މި ގެނެވޭ ބަދަލާއެކު، އެ ބަނދަރުން ދެވޭ ޚިދްމަތް އިތުރަށް ފުޅާކޮށް، ޒަމާނީ ވިޔަފާރި ބަނދަރަކުން ދެވޭ ގިނަ ޚިދްމަތްތަކެއް، އައްޑޫ ސިޓީގައި ދެމުން ގެންދެވޭނެ.\nހިތަދޫ ބަނދަރާއެކު ހދ. ކުޅުދުއްފުށީ ސަރަޙައްދީ ބަނދަރުވެސް، މޯލްޑިވްސް ޕޯޓްސް ލިމިޓެޑުގެ ދަށަށް ބަދަލުކުރުމަށް ސަރުކާރުން ވަނީ ނިންމާފައި. ހިތަދޫ ބަނދަރަށް ގެނެވޭ ތަރައްޤީ، ކުޅުދުއްފުށީ ބަނދަރަށް ގެނެސް، އަދި ކުޅުދުއްފުށީގައި އިޤްތިޞާދީ އާރޯކަމެއް ފެނިގެންދާނެކަމާ ދޭތެރޭގައި އަޅުގަނޑު ޝައްކެއްނުކުރަން.\nމާލޭ އިންޓަރނޭޝަނަލް އެއަރޕޯޓް ތަރައްޤީ ކުރުމުގެ މަޝްރޫޢެއް މިހާރު ވަނީ ފަށާފައި. މި މަޝްރޫޢުގެ ދަށުން އެއަރޕޯޓްގެ މާސްޓަރ ޕްލޭން އެކުލަވާލުމުގެ މަސައްކަތް ދުނިޔޭގެ އެންމެ ނަންހިނގާ އެއަރޕޯޓްތަކުގެ ތެރޭގައި ހިމެނޭ ސިންގަޕޫރުގެ ޗަންގީއާއެކު އެބަ ކުރިއަށްދޭ. އަދި މި މާސްޓަރ ޕްލޭންގެ ދަށުން ޢިމާރާތް ކުރެވޭ އާ ޓަރމިނަލް ޢިމާރާތް، ކުރެހުމުގެ މަސައްކަތް މިހާރު ދަނީ ހިނގަމުން.\nއެއަރޕޯޓް މާސްޓަރ ޕްލޭންގެ ދަށުން ގެނެވޭނެ ބަދަލުތަކުގެ ތެރޭގައި މިހާރު އޮތް ރަންވޭގެ އިތުރަށް، އިތުރު ރަންވޭ ހެދޭނެ. ހަމައެހެންމެ، ސަރަޙައްދީ ވައިގެ ބަނދަރުތައް ތަރައްޤީކޮށް، އިތުރު ވައިގެ ބަނދަރު ޤާއިމުކުރުމުގެ މަސައްކަތް މިހާރު ދަނީ ކުރެވެމުން.\nޔޫތުސިޓީ ބިނާކުރުމަށްޓަކައި ހުޅުމާލޭގެ ދެވަނަ ފިޔަވަހި ހިއްކުމުގެ މަސައްކަތް މިހާރުވަނީ ބަޔަކާ ޙަވާލުކުރެވިފައި. މި މަސައްކަތް، އަންނަ އަހަރުގެ މެދެއްހާތާނގައި އިރާދަކުރެއްވިއްޔާ ނިމޭނެ. ޒުވާނުންގެ ސިޓީ ވެގެންދާނީ، ވަޒީފާގެ ފުރުޞަތުތަކާއި، މުނިފޫހިފިލުވުމާއި، އުނގެނުމުގެ ފުރުޞަތުތައް ޒުވާނުންނަށް ތަނަވަސްކޮށްދޭނެ ނާރެހަކަށް.\nދިވެހިރާއްޖެއަކީ އިޤްތިޞާދީ ގޮތުން ކުރިއަރާފައިވާ ޤައުމަކަށް ހެދުމަށްޓަކައި ސަރުކާރުން އަޅާ ކޮންމެ ފިޔަވަޅެއް އަދި ހިންގާ ކޮންމެ މަޝްރޫޢެއް ނުވަތަ ޙަރަކާތެއް ހިންގާނީ، އެކަމުގެ ސަބަބުން ޤައުމުގެ މިނިވަންކަމަށާއި އިސްތިޤްލާލަށް އެއްވެސް ބުރުލެއް ނާންނަގޮތަށް.\nރާއްޖޭގެ ފަތުރުވެރިކަން ބޮއިކޮޓް ކުރުމަށާއި، ރާއްޖޭގެ މަސްވެރިން ބާނާ މަސްގަންނަ ފަރާތްތަކުގެ ހިތްތަކުގައި ޝައްކު އުފައްދައި މަސްވެރިކަން ހަލާކުކުރުމަށް ވަކިފަރާތްތަކަކުން ކުރަމުން ގެންދާ މަސައްކަތްތައް އަޅުގަނޑު ކުށްވެރިކުރަން. ދިވެހި ރައްޔިތުން ފަޤީރުކުރުމަށް ކުރާ ހުރިހާ މަސައްކަތެއް ބަލިކޮށް، ޞުލްޙަވެރި ޒުވާން ޖީލެއް ބިނާކޮށް، ދިވެހިންނަށް ތަނަވަސްކަން ހޯދައިދިނުމުގައި މި ސަރުކާރު ކުރިއަށްދާނެ.\nސަރުކާރުގެ އެންމެ އިސް މަސްއޫލިއްޔަތަކީ އަދި ވާޖިބަކީ، މާތްވެގެންވާ އިސްލާމްދީން ޙިމާޔަތްކުރުމާއެކު، ރާއްޖޭގެ މިނިވަންކަން ދެމެހެއްޓުން. މިނިވަންކަން ދެމެހެއްޓުމުގެ އަސާސަކީ މުޖުތަމަޢުގެ ހަމަޖެހުމާއި ފުދުންތެރިކަން.\nޒުވާނުންނާއި މުޖުތަމަޢުގެ އެންމެހައި ފަރުދުންގެ ހަމަޖެހުމަށްޓަކައި ޒުވާނުންނަށް ފަހި މުޖުތަމަޢެއް ބިނާކުރުމުގެ މަސައްކަތް ސަރުކާރުން މިދަނީ ކުރަމުން. މައްސަލަތަކުގެ ޝިކާރަޔަކަށް ޒުވާނުން ވިޔަނުދިނުމަށްޓަކައި ކެނޑިނޭޅިދަނީ މަސައްކަތްތަކެއް ކުރެވެމުން.\nއަޅުގަނޑު ރާއްޖޭގެ ރައީސުލްޖުމްހޫރިއްޔާކަމުގެ މަގާމާ ޙަވާލުވި ދުވަހުން ފެށިގެން މިއަދާ ހަމައަށް ތަފާތު 4000 މައްސަލައިގައި ތުހުމަތު ކުރެވިފައިވާ 3588 ޒުވާނުންގެ ކުށުގެ ރެކޯޑުތައްވަނީ ސާފުކޮށް ނިމިފައި. މިދެންނެވި ޒުވާނުންގެ މައްޗަށް ތުހުމަތު ކުރެވުނު މައްސަލަތަކާމެދު މިހާރުވަނީ ގޮތެއް ނިންމިފައި.\nޒުވާނުންނަށް އިތުރު ފުރުޞަތެއް ދިނުމުގެ ބޭނުމުގައި، ކުދި ކުށްތަކުގައި ދަޢުވާ އުފުލިފައި ތިބި ޒުވާނުންނާއި، ދަޢުވާ އުފުލުމަށް ޕްރޮސެކިއުޓަރ ޖެނެރަލްގެ އޮފީހަށް ހުށަހެޅިފައި ހުރި މައްސަލަތަކުގައި، ފުރަތަމަފަހަރަށް ކުށަށް އަރައިގަނެވިފައިވާ ޒުވާނުންނާއެކު ވެވޭ އެއްބަސްވުމެއްގެ ދަށުން، ދަޢުވާނުކޮށް ދޫކޮށްލުމުގެ އުޞޫލެއް ޤާއިމުކޮށްދިނުމަށް އަޅުގަނޑު މިހާރުވާނީ ޕްރޮސެކިއުޓަރ ޖެނެރަލް އަރިހުގައި ދަންނަވާފައި.\nއަޅުގަނޑުގެ ޢަޒުމަކީ، ދިވެހި މުޖުތަމަޢަކީ ޞުލްޙަވެރި ޒުވާން، ތަޢުލީމީ، ތަހުޒީބު މުޖުތަމަޢަކަށް ހެދުން. ހަމައެޔާއެކު، ރާއްޖޭގެ ރައްޔިތުންނަކީ، މިއަދު ދުނިޔެ ދެކެމުންދާ ޒަމާނީ ޓެކްނޮލޮޖީގެ ވަސީލަތްތަކުގެ ބޭނުން ފުރިހަމައަށް ހިފައި، ދުނިޔެއަށް އަންނަމުންދާ އެކިއެކި ބަދަލުތަކާމެދު ވިސްނައި، ހޭލުންތެރި މުޖުތަމަޢަކަށް ދިވެހި މުޖުތަމަޢު ވެގެންދިޔުން.\nއަޅުގަނޑުގެ ވާހަކަކޮޅު ނިންމާލަމުން، އަދިވެސް އެއްފަހަރު ދިވެހިރާއްޖޭގެ ފަޚްރުވެރި މިނިވަންދުވަހުގެ ތަހުނިޔާ އަރިސްކުރަން. އަދި މިހާރު އަޅުގަނޑުމެން ވޭތުކުރަމުން މިދަނީ، ބަރަކާތްތެރި ރަމަޟާން މަހުގެ ފަހު ދިހައިގެ ދުވަސްތައް. އެހެންކަމުން، މި މާތް މައްސަރުގައި އަޅުގަނޑުމެން އަދާކުރަމުން ގެންދާ އަޅުކަންތަކާއި، ހެޔޮކަންތަކުގެ ޘަވާބާއި ދަރުމަ، މާތްﷲ އަޅުގަނޑުމެންނަށް ހެޔޮގޮތުގައި މިންވަރުކޮށްދެއްވުން އެދި އެކަލާނގެ ޙަޟުރަތުގައި ދުޢާ ދަންނަވަން. އަދި ތިޔަ އެންމެހައި ބޭފުޅުންނަށް ފިޠުރުޢީދުގެ ތަހުނިޔާވެސް މިފުރްޞަތުގައި އަރިސްކުރަން.\nމާތްﷲ، މާތްވެގެންވާ އިސްލާމްދީނުގެ އަލިގަދަ ނޫރުން މި ދިވެހި އުދަރެސް އަލިކޮށްދެއްވާށި! އަޅުގަނޑުމެންގެ މި ލޮބުވެތި ޤައުމުގެ މިނިވަންކަން ރައްކާތެރިކޮށްދެއްވައި، އެ މިނިވަންކަން އަބަދަށްމެ ޙިމާޔަތް ކުރައްވާށި!


TC Sports Club Ge Coach Akah Mohamed Shaazly (Shaaz) Hamajassaifi - Vaguthu\nޓީސީގެ ކޯޗަކަށް މުހައްމަދު ޝާޒްލީ ހަމަޖައްސައިފި\nދިރާގު ދިވެހި ލީގުގެ އެންމެ ފަހުގެ ޗެމްޕިއަން ޓީސީ ސްޕޯޓްސް ކްލަބުގެ ކޯޗަކަށް މުހައްމަދު ޝާޒްލީ (ޝާޒް) ހަމަޖައްސައިފި އެވެ.\nކުރިން ފުރަތަމަ ޑިވިޝަނުގައި ވިކްޓްރީ ސްޕޯޓްސް ކްލަބާއި ބީޖީ ސްޕޯޓްސް ކްލަބަށް ވެސް ކޯޗުކަން ކޮށްދިން ޝާޒް ޓީސީ އާއި ހަވާލުގެ ކްލަބާއެކު އެއްބަަސްވުމުގައި ސޮއިކުރީ ރޭ އެކަމަށްޓަކައި ބޭއްވި ރަސްމިއްޔާތެއްގަ އެވެ.\nޓީސީ އާއެކު އެއްބަސްވުމުގައި ސޮއިކުރުމަށްފަހު ޝާޒް ބުނީ އޭނާގެ އަމާޒު ހުރީ އޭއެފްސީ ކަޕަށް ކަމަށާއި އެ މުބާރާތުގައި ރަނގަޅު ވާދައެއް ކުރެވޭނެ ކަމުގެ ޔަގީންކަން އެބައޮތް ކަމަށެވެ.\n“ އަހަރެމެންގެ ޓާގެޓަކީ އޭއެފްސީ ކަޕް. ރަނގަޅު ވާދައެއް ކުރެވޭނެ. އެ ފެންވަރު ހުރި އަދި ތަޖުރިބާގެ ގޮތުން ބެލިޔަސް ރާއްޖޭގެ ފުޓްބޯޅައިގެ އެންމެ މަތީ ފަންތީގައި ފާހަގަކޮށްލެވޭ ކުޅުންތެރިން ޓީސީގައި އެބަ ތިބި. މި ޓީމާއެކު އޭއެފްސީ ކަޕުގައި ރަނގަޅު ކުޅުމެއް ދައްކައި ލީގުގައި ވެސް ރަނގަޅު ނަތީޖާއެއް ނެރުން އަހަރެމެންގެ އަމާޒަކީ، “ ޝާޒް ބުންޏެވެ.\nޝާޒް އަކީ ފުޓްބޯޅައިގެ އެންމެ މަތީ ކޯޗިން ލައިސަންސް ކަމަށްވާ އޭއެފްސީ ޕްރޯ ލައިސަންސް ހާސިލްކުރި ފުރަތަމަ ދިވެހި ކޯޗެވެ. އޭއެފްސީ ޕްރޯ ލައިސަންސް އަކީ ޔުއެފާ ޕްރޯ ލައިސަންސްއާ އެއް ފެންވަރެއްގެ ސެޓްފިކެޓެކެވެ. މިއީ އޭ ލައިސަންސް އަށް ފަހު ދެން އޮންނަ، އަދި ފުޓްބޯޅައިގައި މިވަގުތު ނެގެން އޮންނަ އެންމެ މަތީ ލައިސަންސެވެ.\nޝާޒް ވަނީ ދާދި ފަހުން ރާއްޖޭގެ 18 އަހަރުން ދަށުގެ ގައުމީ ފުޓްބޯޅަ ޓީމުގެ ކޯޗުކަން ވެސް އަދާކޮށްފަ އެވެ. އޭނާގެ އިރުޝާދުގެ ދަށުން ޒުވާން ޓީމް ވަނީ ނޭޕާލުގައި ކުރިއަށްދިޔަ 19 އަހަރުން ދަށުގެ ސާފް ޗެމްޕިއަންޝިޕް ފުޓްބޯޅަ މުބާރާތުގެ ތިންވަނަ ހޯދައިފަ އެވެ. ތިންވަނަ ހޮވި މެޗުގައި ބޫޓާންގެ މައްޗަށް ރާއްޖޭގެ ޒުވާން ޓީމުން ކުރިހޯދި އިރު މިއީ ސީނިއާ ފުޓްބޯޅަ ޓީމް ފިޔަވައި އެހެން އުމުރު ފުރައިގެ ޓީމަކުން ބައިނަލްއަގުވާމީ މުބާރާތެއްގައި މެޑެއްޔެއް ހޯދި ފުރަތަމަ ފަހަރެވެ.\nޝާޒް ޓީސީ އާއި ރޭ ހަވާލުވި އިރު އެޓީމު އޮތީ މާލީގޮތުން އެހާ ރަނގަޅު ހާލަތެއްގައެއް ނޫނެވެ. ދިވެހި ފުޓްބޯޅަ އަށް ދިމާވެފައިވާ މާލީ މައްސަލަތަކުގެ އަސަރު ޓީސީ އަށް ވެސް ކޮށްފައިވާއިރު އެންމެ ފަހުން ޓީސީ އަށް އިރުޝާދު ދިން ކޯޗު މުހައްމަދު އާތިފް (އާތީ) މަގާމުން އިސްތިއުފާ ދިނީ ވެސް މާލީ މައްސަލަތަކާއި ހެދި އެވެ.\nޓީސީގެ ކޯޗުކަމާއި ހަވާލުވުމަށްފަހު ޝާޒްގެ އިރުޝާދުގެ ދަށުން އެޓީމު ކުޅޭ ފުރަތަމަ މެޗުގައި ނުކުންނާނީ ދިރާގު ދިވެހި ޕްރިމިއާ ލީގުގައި މާދަމާ ރޭ ނިލަންދޫ ސްޕޯޓްސް ކްލަބާއި ދެކޮޅަށެވެ. 16 ޕޮއިންޓާއެކު ޓީސީ އޮތީ މިވަގުތު ދިވެހި ލީގް ތާވަލުގެ ހަތަރުވަނައިގަ އެވެ.\nކޮވިޑް-19 އަށް ނައްސި ވުމުން ޓީސީ ފުޓްބޯޅަ ޓީމު ކަރަންޓީނުން ދޫކޮށްލައިފި


ރާއްޖެއިސްލާމް | ތަނބުތަކުގެ ދޭތެރޭގައި ސަފުހެދުން\nތަނބުތަކުގެ ދޭތެރޭގައި ސަފުހެދުން\nއެޑްމިން 18 ސެޕްޓެމްބަރ 2011\nލިޔުއްވީ: އައްޝައިޚް އާދަމް ޝަމީމް ބިން އިބްރާހީމް\nالحمد لله، والصلاة والسلام على نبينا محمد وعلى آله وصحبه وسلم وبعد :\nޖަމާޢަތުގައި ނަމާދު ކުރާއިރު ސަފުތައް މެދުނުކެނޑޭނެހެން ފުރިހަމަޔަށް ގުޅިފައި ހުންނަން ވާނެއެވެ. ސަފުހެދުމުގައިސުންނަތްގޮތަކީ އެއީއެވެ. ސަފު މެދުކެނޑޭ އެއްވެސް ކަމަކީ ކޮށްގެން ވާނެ ކަމެއްނޫންނެވެ. ވީމައި މިސްކިތުގައި ހުންނަ ތަނބުތަކުގެ ސަބަބުންވެސް ސަފު މެދުކެނޑޭގޮތަށް ސަފުހެދުމަކީ رسول الله صلى الله عليه وسلم މަނާކުރައްވާފައިވާކަމެކެވެ. އެހެންކަމުން އަޞްޙާބުބެއިކަލުން އެކަމަށް ސަމާލުވެވަޑައިގެން ތަނބުތަކުގެ ދެމެދުގައި ސަފު ނުހައްދަވާކަމާއި ސަފު މެދުކެނޑޭ ފަދަ ތަންތަނާއިދުރުވެ ރައްކާތެރިވުމަށް މަސައްކަތް ކުރައްވާކަން ސާބިތުވެއެވެ.\nمُعَاوِيَةَ بْنِ قُرَّةَ އެކަލޭގެފާނުންގެ ބައްޕާފުޅުގެ އަރިހުން ގެންނަވާފައި ވެއެވެ. އެކަލޭގެފާނުން ވިދާޅުވިއެވެ. ”كُنَّانُنْهَى أَنْ نَصُفَّ بَيْنَ السَّوَارِي عَلَى عَهْدِ رَسُولِ اللَّهِ صَلَّى اللَّهُعَلَيْهِ وَسَلَّمَ وَنُطْرَدُ عَنْهَا طَرْدًا” سنن ابن ماجه (ج 3، ص 277) މާނައަކީ:” رسول الله صلى الله عليه وسلم ގެ ޒަމާނުގައި ތަނބުތަކުގެ ދޭތެރޭގައި ސަފުހެދުމުން ތިމަންބޭކަލުންނަށް މަނާކުރެވެއެވެ. އަދި ތަނބުތަކުގެ ދޭތެރެއިން ސަފުހެދުމުން ދުރުކުރެވެއެވެ.” މިހަދީޘް ‘حسن’(ރަނގަޅު) ކަމުގައި الألباني رحمه الله ވިދާޅުވެފައިވެއެވެ. السلسلة الصحيحة (ج 1، ص 655، ح 335)\nހަމައެފަދައިން عَبْد الْحَمِيدِ بْنِ مَحْمُودٍ ވިދާޅުވިފައިވެއެވެ. “ތިމަންނާ أَنَسبْنِ مَالِكٍ رضي الله عنه އާއި އެކުގައި ހުކުރު ކުރީމެވެ. މީހުން ބައިބޯވުމުގެ ސަބަބުން ތިމަންމެނަށް ދެތަނބު ދޭތެރެއަށް ވަންނަން ޖެހުނެވެ. ދެން ނަމާދުން ސަލާމްދިނުމަށްފަހުގައި أَنَس رضي الله عنه ވިދާޅުވިއެވެ. ((كُنَّا نَتَّقِي هَذَا عَلَى عَهْدِ رَسُولِ اللَّهِ صَلَّى اللَّهُ عَلَيْهِوَسَلَّمَ)) “ތިމަންމެން رسول الله صلى الله عليهوسلم ގެޒަމާނުގައި މިގޮތަށް (ތަނބުތަކުގެ ދެމެދުގައި) ސަފުހެދުމުން ރައްކާތެރިވަމުއެވެ.”މިހަދީޘް سنن أبى داود، (ج 2، ص 316) ގައިއަދި سنن الترمذي އާއި سنن النسائي އާއި އިތުރު ހަދީޘްފަޮތްތަކުގައި އައިސްފައި ވެއެވެ. މިހަދީޘް ޞައްހަކަމުގައި މުޙައްދިޘުން ވިދާޅުވެފައި ވެއެވެ. السلسلة الصحيحة (ج 1، ص334)\nމި ދެޚަބަރުގެ އަލީގައި މިއުންމަތުގެ ޢިލްމުވެރިން ވިދާޅުވެފައިވަނީ މިސްކިތުގައި ޖާގަ ހުރި ނަމަ ތަނބުތަކުގެ ދޭތެރޭގައި ސަފުހެދުމަކީ މަކުރޫހަ ކަމެއްކަމުގައެވެ. އަދި އެއީ ސަފު ކެނޑޭތީކަމުގައެވެ. އެއީ އިތުރު އެކަލޭގެފާނުން ރުހިވަޑައިނުވަންނަވާ ކަމެއް ކަމުގައެވެ. މިފަދައިން އަޞްޙާބުންގެ އިތުރު ބޭކަލުންގެ އަރިހުންވެސް އިންކާރު ސާބިތުވެއެވެ. ނަމަވެސް މިސްކިތް ފުރޭ ހާލަތުގައި ތަނބުތަކުގެ ދޭތެރޭގައި ސަފުހެދުމަކީ މައްސަލައެއްނޫންކަމުގައި އެބޭކަލުން އިއްތިފާގުވެވަޑައިގަންނަވައެވެ. އެއީ ދެބަސްވުމެއް އޮތްކަމެއް ނޫނެވެ. އަދި އިމާމާއި އެކަނި ނަމާދު ކުރާ މީހާ ނުވަތަ ދެތަނބުގެ ދެމެދުންނުނުކުންނަ ވަރުގެ ކުޑަ ޖަމާޢަތެއްގައި ނަމަ ދެތަނބު ދޭތެރޭގައި ހުރުމަކީ ނުވަތަސަފު ހެދުމަކީ ހުއްދަކަމެއްކަމުގައިވެސް ޢިލްމުވެރިން ވިދާޅުވެފައިވެއެވެ. (الشوكاني، نيل الأوطار، ج 3، ص 235، والألباني، الثمر المستطاب، ج 1، ص 412)\nއިސްވެދިޔަ ސަލަފުންގެ ދެ ޚަބަރާއި ޢިލްމުވެރިންގެ ބަސްފުޅުތަކުން ސާފުކޮށް ދޭހަވާގޮތަކީ ޖަމާޢަތުގައި ސަފު މެދުކެނޑޭގޮތަށް ސަފު ހަދައިގެން ނުވާނެކަމެވެ. އެއީ ރަނގަޅު ކަމެއް ނޫންކަމެވެ. ވީމައި އެކަމަށް ސަމާލުވާން ޖެހެއެވެ. މިސްކިތުގެ މެދުން ފެށިގެން ސަފެއްކަމުގައި ބެލެވޭވަރުގެ ސަފެއް ދެތަނބު ދޭތެރޭގައި ހެދިފައިވާނަމަ އަދި ދެތަނބުވަނީ ސަފުގެ ދެކޮޅުގައި ނަމަ އެފަދަ ހާލަތުގައި ތަނބުން ފެށިގެން އިމާމާއި ދުރަށް ސަފު ކެނޑިފައިވާބައިގައި މިސްކިތް ފުރިގެން މެނުވީ ހުރެގެން ނުވާނެއެވެ. ތަނބެކޭ އެއްފަދައިން ހުކުރުކުރާމެންބަރާއި ފާރުބުރި ފަދަ ތަންތަނުގެ ސަބަބުންވެސް ސަފު މެދުކެނޑުމަކީ އެދެވިގެންވާކަމެއްނޫނެވެ. އެފަދަ ތަންތަނުން ދުރުހެލިވެވޭތޯ ބަލަން ވާނެއެވެ.\nމިސްކިތް ބިނާކުރުމުގައި ތަނބު ނުލައި ނުވަތަބޮޑު މިސްކިތެއްނަމަ ވީހައިވެސް ތަނބު މަދުވާނެހެން އަދި މެދުނުކެނޑޭނެހެން ސަފުތައްއެތުރޭނެ ގޮތަށް މިސްކިތް ޑިޒައިންކޮށް ފަރުމާ ކުރެވިދާނެއެވެ. އަދި އެއީ އެފަދަކަންކަން ކުރާ ފަރާތްތަކުން ސަމާލުވާންޖެހޭނެ ކަމެކެވެ. މުސްލިމު އާރކިޓެކްޗަރުންނާއި އިންޖިނޭރުން ނުވަތަ އެފަދަ ކަންކަމުގެ މަސްއޫލުވެރި ފަރާތްތަކުން މިސްކިތްތައް ހެދުމުގައި މިފަދަ ކަންކަމަށް ވަރަށް ބޮޑަށް ސަމާލުވާން ޖެހެއެވެ. މިއަދު ރާއްޖޭގައި ބިނާކުރެވިފައިވާ އަދި ބިނާކުރެވެމުންދާ ގިނަ މިސްކިތްތައް އެމިސްކިތްތަކުގެ ކުދި ކަމާއިއެކުގައިވެސް ހުންނަނީ ތަނބުން ފުރިފައެވެ. އަދި މިސްކިތް ޑިޒައިންކޮށް ހެދިފައިހުންނަނީ މިމައްސަލައަށް ވިސްނައިގެނެއް ނޫނެވެ. މިއީ ހިތާމަކުރަން ޖެހޭ ކަމެކެވެ. މާތް ﷲ އަޅަމެން އެއްމެނަށް ހެޔޮތައުފީގު ދެއްވާށި! އާމީން!


BML ge is dhe magaamakah beyfulhun ayyankoffi - vNews.mv\nބީއެމްއެލްގެ އިސް ދެ މަގާމަކަށް ބޭފުޅުން އައްޔަންކޮށްފި\nހަދީޖާ އާނަސްތު 12 January 2020, 15:38\nބޭންކް އޮފް މޯލްޑިވްސްއިން އާ ޗީފް ރިސްކް އޮފިސަރ އާއި ޑައިރެކްޓަރ އޮފް އިސްލާމިކް ބޭންކިންގެ މަގާމަށް ބޭފުޅުން އައްޔަންކޮށްފި އެވެ.\nބީއެމްއެލްގެ އާ ޗީފް ރިސްކް އޮފިސަރ ގެ މަގާމަށް އައްޔަން ކުރެއްވީ ގެރީ ލޯޓަން އެވެ. އަދި އިސްލާމިކް ބޭންކިންގ ޑައިރެކްޓަރގެ މަގާމަށް އައްޔަން ކޮށްފައިވަނީ ސުރީ ހާނިމް މުޙައްމަދެވެ.\nބީއެމްއެލް އިން ބުނީ ބޭންކާ ގުޅިވަޑައިގަތުމުގެ ކުރިން ގެރީ ހުންނެވީ އިންވެސްޓެކް ބޭންކް ލަންޑަން ގެ ޗީފް ކްރެޑިޓް އޮފިސަރގެ މަގާމުގައެވެ. ގެރީ އަކީ ބޭންކިންގ އަދި ރިސްކް މެނޭޖްމަންޓް ދާއިރާއިން 20 އަހަރަށްވުރެ ގިނަ ދުވަހުގެ ތަޖުރިބާ ލިބިވަޑައިގެންފައިވާ ބޭފުޅެކެވެ. އޭނާ ވަނީ ޔޫކޭ އަދި ސައުތް އެފްރިކާގެ އިންވެސްޓެކް ބޭންކްގެ އިސް މަގާމްތަކެއްވެސް ފުރުއްވާފައެވެ.\nސުރީ އަކީ އިސްލާމިކް ބޭންކިންގެ ދާއިރާގައި އިސް މާގާމްތަކެއް ފުރުއްވައި 19 އަހަރުގެ ތަޖްރިބާ ހޯއްދަވާފައިވާ ކަނބަލެއް ކަމަށް ބީއެމްއެލް އިން މައުލޫމާތުދެއެވެ. އޭނާ ވަނީ ތަވާފުޤް ކޮންސަލްޓަންސީ އެސްޑީއެން ބީއެޗްޑީގައި ކޮންސަލްޓެންޓެއްގެ ގޮތުން މަސައްކަތްކުރައްވާފައެވެ. ސުރީވަނީ އެސޯސިއޭޝަން އޮފް އިސްލާމިކް އެންޑް ފައިނޭންޝަލް އިންސްޓިޓިއުޝަންސް މެލޭޝިއާ ގެ ޗީފް އެގްޒެކްޓިވް އޮފިސަރ ކަމާއި އެގްޒެކްޓިވް ޑިރެކްޓަރ ގެ މަގާމްވެސް ފުރުއްވާފައެވެ.\nބީއެމްއެލްގެ ސީއީއޯ އަދި މެނޭޖިންގ ޑައިރެކްޓަރ ޓިމް ސޯޔަރ ވިދާޅުވިީ ހަރުދަނާކޮށް ރިސްކް ބެލެހެއްޓުމަަށް ބޭންކުން ވަރަށް މުހިންމު އިސްކަމެއްދޭ ކަމަށެވެ. މިވޭތުވެދިޔަ އަހަރުތަކުގައި ބައިނަލްއަޤްވާމީ އުސޫލްތަކާ އެއްގޮތަށް ރިސްކް ބެލެހެއްޓުމަށް މުހިންމު ފިޔަވަޅުތަކެއް އަޅާފައިވާ ކަމަށް ޓިމް ވިދާޅުވިއެވެ.\nއަދި ގެރީ ފަދަ ތަޖުރިބާކާރު ބޭފުޅަކާއެކު އަޅުގަނޑުމެންގެ ރިސްކް ބެލެހެއްޓުން އިތުރަށް ހަރުދަނާކުރެވިގެންދާނެ. މިއަހަރުތެރޭ އިސްލާމިކް ބޭންކިންގެ ޚިދުމަތް އިތުރަށް ފުޅާކުރުމަކީވެސް އަޅުގަނޑުމެންގެ ވަރަށް މުހިންމު އަމާޒެއް. އަޅުގަނޑުގެ އުއްމީދަކީ ސުރީގެ ބައިނަލްއަޤްވާމީ ތަޖްރިބާ އާއެކު ކުރިއަރަމުންދާ އިސްލާމިކް ބޭންކިންގ ޚިދުމަތް އިތުރު ހަރުފަތަކަށް ދިޔުން. ގެރީ އާއި ސުރީގެ އަށް ކާމިޔާބީއަށް އެދެން."


Vaahaka: Dhina Ufaa Loabin\n11 ޖޫން 2019 1 ކޮމެންޓް\nވާހަކަ: ދިން އުފާ ލޯބިން\n(12 ވަނަ ބައި)\nއުނގު މަތީގައި ލެޕްޓޮޕް ބައިންދައިގެން އިނީތީ ފަޔަށް ވަރަށް ހޫނުވެއެވެ. އެކަން އިނގެނީ ދޭތެރެއަކުން ޝެނީންގެ ފަޔަށް ހަދައިލާގޮތުންނެވެ. އިނގިލީގެ ހަރަކާތްތައް އަވަސްކޮށްލާފައި ލިޔަމުންގެންދިޔައީ ޔަނާލްއަށް އެތައް ވާހަކަތަކެއް ބުނެދިނުމުގެ ބޭނުމުގައެވެ. ލޮލުން ވެއްޓޭ ކަރުނަތިކި ފޮހެލަނީ، ކޯތާފަތް ހުރަސްކޮށް ދަތްދޮޅީގައި ފޭދިގަތުމުގެ އުނދަގުލުން ސަލާމަތްވާންވެގެންނެވެ. ދޭތެރެއަކުން ނިކަން ބާރަށް ނޭފަތް ދަމާލައެވެ. ޓިޝޫއެއް ބޭނުންކޮށްލަންވެސް ވަގުތުތަކެއް ގެއްލިދާނެތީއެވެ. ފަޚުރުވެރިކަމާއެކު ދެކޮނޑު ސީދާކޮށްލާފައި ފިރިހެނުންގެ ކުރިމަތީގައި ނިކަން ނަލަކޮށް ހިނގާލަން ޝެނީން ކުޅަދާނަވިޔަސް، އޭނާއަކީވެސް ހިތްބަލި ނުވަތަ ޖަޒްބާތީ އިންސާނެއްކަން މިވަގުތު އެދަނީ ހާމަވަމުންނެވެ. ނޭފަތުކުރި ތުރުތުރުއަޅުވާލާފައި ރޯލަނީ އަމިއްލަ ކަންފަތައްވެސް ސިއްރުކުރުމުގެ ބޭނުމުގައެވެ.\nފަރިތަކަމާއެކު ޝެނީންގެ އިނގިލިތަކުގެ ހަރަކާތް އަވަސްކޮށްލައިފިއެވެ. ހިތްފުރޭވަރަށް ލިޔެވުނީއެވެ. ލިޔުނު އެއްޗެއް ތަކުރާރުކޮށް ކިޔައިފިއެވެ. އިތުރުކުރަންޖެހޭ ބައެއްތަންތަންކޮޅު ފާހަގަކޮށް އެފަދަ ދޭތެރެތައް ފުރަމުން ގެންދިޔައެވެ. ދޭތެރެއަކުން ކޮޓަރީގެ ދޮރާއި ދިމާއަށްވެސް ބަލައިލައެވެ. ޝަރީފު ކޮންމެ ވަގުތެއްގައިވެސް އަތުވެދާނެކަމަށްޓަކައެވެ. އެއިންކަމެއް ޝަރީފުއަށް އަންގަން ޝެނީން ފަސްޖެހެނީއެވެ.\n"ބައްޕައަށް ހުރިހައި އެއްޗެއްވެސް ބުނެދިނީ ޝެނީން.. މިވަގުތު ބައްޕައަށް ޝެނީން ވަރަށް މުހިއްމު" ހިތުގެ އަޑިން ބުނެލާފަދަ ބުނެލުމެކެވެ. އިސްއުފުލައި ބަލައިލަމުން މުސްކާންގެ ދެބުމަ ގާތްކޮށްލިއެވެ.\nހަގީގަތުގައި އެންމެ ބޮޑު ގޮތެއްވީ، ފާރާއި ނިވާވެގެންހުރި ޝަރީފުއަށެވެ. އެއްފަހަރާ އެތައް އެއްޗެއް ހިތައް އަރައި ސިކުނޑި ހާސްކޮށްލައިފިއެވެ. ޚިޔާލްތައް ތަޣައްޔަރުވެ، ދެއަތުގެ އިނގިލިތައް މުއްކެވިގެން ދިޔައީ ސިކުނޑީގެ ނާރުތަކަށް ބަރުބޮޑުވެގެންނެވެ. އެވަރުކަމެއްގެ ހިލަމެއްވެސް ވެފައިނެތުމުންނެވެ. އެއްކޮޅުން އެންމެ ގާތް އެކުވެރިޔާއެވެ. އަނެއްކޮޅުން ލޯބިވެރިޔާއެވެ. އެދެމީހުންގެ ދެމެދުގައި އެވަރުގެ ވާހަކަތަކެއް ދެކެވުނީ ކޮން އިރަކު ހެއްޔެވެ؟ ދެމީހުންކުރެ އެކަކުވެސް ޝަރީފުއަށް އެކަން ނާންގާ ސިއްރުކުރުމުގެ ބޭނުމަކީ ކޮބައިހެއްޔެވެ؟ ހިތްހަމަނުޖެހުނެވެ. ރުޅިވެސް އައެވެ. ނަމަވެސް އެތަނުން ދުރައްދިއުމާމެދު ޝަރީފުގެ ޟަމީރު ދެކޮޅުހެދިއެވެ.\n"ޝެނީންއާއި މުސްކާން މަންމައާއި ހުރީ ކޮން ގުޅުމެއް؟" މުސްކާންގެ ސުވާލުގެ ޖަވާބަށް ޔަނާލްއިނީ ތައްޔާރުވެގެންނެވެ.\n"އެއީ ދަރިފުޅު މަންމަގެ އެންމެ ކުޑައިރުގެ ރައްޓެއްސެއް.. އާއިލީގޮތުންވެސް ދެމީހުން ވަރަށް ގާތް.. ދަރިފުޅުގެ މަންމަގެ އެނޫން ރައްޓެއްސެއް ހުންނަކަން މިހާތަނަށް ނުވެސް އިނގޭ.. މިކަންވެސް މި އެނގުނީ ޝެނީން އިސްވެ، ބައްޕައާއި މިކަމާ ވާހަކަދެއްކީތީވެ" ހިތްވަރުކޮށްފައި ޔަނާލް ވާހަކަދެއްކިއެވެ. މުސްކާންއާއި ޔަނާލް ނޫން މީހަކު އެތަނުގައި ނެތުމުން ވާހަކަދައްކަން ޔަނާލްއަށް ވަރަށް ފަސޭހަވިއެވެ.\n"މަގުޞަދެއް ކުރިން ނޭގެ.. އެކަމަކު ޝެނީންގެ އިޝަރާތްތައް އެކިފަހަރުމަތީން ބައްޕައަށް ލިބުނު.. ބައްޕައަކީ ސޯޝަލްމީޑިއާގައި މާ އެކްޓިވް މީހަކަށް ނުވާތީ އެގޮތައް ފޮނުވާ މެސެޖްތަކަށް ސަމާލުކަމެއް ނުދެން.. އެފަދަ މެސެޖްތަކަށް ޖަވާބެއްވެސް ނުދެން.. އެހެންވީމައިކަންނޭގެ މިކަން މިހާ ލަސްވެގެން މިދިޔައީވެސް.. ހަގީގަތުގައި ބައްޕަ ހީކުރީ ކޮންމެވެސް ކަހަލަ އުނދަގުލެއް ކޮށްލަން އުޅުނީކަމަށް" މާޒީއާއިމެދު ޝަކުވާގެ ރާގެއްގައި ޔަނާލް ބުނެލިއެވެ.\n"އެހައި ގާތް އެކުވެރިޔަކަށް މަންމައާއިބެހޭގޮތުން ގިނަ އެއްޗެހިތަކެއް އެނގޭނެ.. ބައްޕައަށް އަންގާނެ އެތައް ގޮތެއް ހުންނާނެ.. އަހަރެންގެ ކުރިމަތީގައި ޝެނީންއަކީ ކުއްވެރިއެއް" ވަރަށް އަސަރާއެކު މުސްކާން ބުނެލިއެވެ.\n"ނޫން ދަރިފުޅާ.. ޝެނީން ކުށްވެރި ނުކުރޭ.. ވަރަށް އުނދަގުލުން ބައްޕައާއި ހަމައަށް ޝެނީން އެއައީ.. އެހެން ގޮތެއް ނެތިގެން ޝަރީފުބެއާއި ގާތްގުޅުމެއް އުފައްދައިގެން ބައްޕައާއި ހަމައަށް އޭނާ އެއައީ.. ބައްޕަގެ ކުށެއް ނެތްކަން މިހާރު ޝެނީންއަށް އިނގޭ.. މީގެ ކުރިން ޝެނީންއަށްވެސް އެނގުނީ ދަރިފުޅުގެ ކާފަގެ ފަރާތުން ލިބިފައި އޮތް ދޮގު މައުލޫމާތު" މުސްކާންގެ މޫނަށް ބަލައިލަމުން ޔަނާލް ބުންޏެވެ.\nޔަނާލްގެ ޖުމުލައާއެކު ޝަރީފުގެ ދެލޯ ބޮޑުވިއެވެ. ދެކަންފަތް ބައްވެ، ނާރުތައް ފަޅައިގެން ހިނގައިދާނެހެން ހީވިއެވެ. އިވުނު އަޑު، ގަބޫލުކުރާން ފަސޭހައެއްނޫނެވެ. ޝެނީން، ޝަރީފުގެ ބޭނުން އެފަދަގޮތަކަށް ކޮށްފާނެކަމަށް ހިތެއް އެއްބަހެއް ނުވާނެއެވެ. އިރެއްގައި ލޯބިނުވިޔަސް، ޝެނީންދެކެ އިންތިހާއަށް ޝަރީފު މިހާރު ލޯބިވެއެވެ. ޝެނީންއާއި ނުލައި ދިރިއުޅެން މިވަގުތު ޝަރީފުއަށް ފަސޭހައެއްނުވާނެއެވެ. ނަމަވެސް އިވުނު އަޑު ދޮގުކުރާނީ ކިހިނެއް ހެއްޔެވެ؟\nސުވާލުގެ ނަޒަރެއް ބައްޕައާއި ސީދާކޮށްލުން އެއީ މުސްކާން ގަސްތުގައި ކުރިކަމެއް ނޫނެވެ. އެ މޫނުން އެތައް ސުވާލެއް ޔަނާލްއަށް އަމާޒުކޮށްލީ، ދުލުގެ ހަރަކާތަކާއި ނުލައެވެ.\nކޮޓަރީން ނިކުތް، މުރުޝިދާގެ ފިޔަވަޅު ހުއްޓުނެވެ. ފާރުގައި ކަންފަތްޖަހައިގެން ޝަރީފު ހުރިގޮތް ކަމުނުދިޔައީއެވެ. ކާކޮޓަރީގައި މިވަގުތު ހިނގަނީ ކޮންކަމެއްކަން މުރުޝިދާއަށް އެނގޭތީއެވެ.\n"ޝަރީފު..! ކަމަކުތަ؟" ހިތްހަމަނުޖެހިފައި މުރުޝިދާ ސުވާލުކޮށްލިއެވެ.\n"މީ..މީ.. ޔަ..ނ.!" ބުނަންވީ އެއްޗެއް ޝަރީފުއަށްވެސް ނޭގުނެވެ.\nބުނާނެ އެއްޗެއް ކުއްލިޔަކަށް ދުލަށްވެސް ނައެވެ. އަނގައޮޅި، މޫނުމަތީގެ ކުލަވަރު ބަދަލުވެ، އަތުގެ ހަރަކާތްތަކުން އެތައް އެއްޗެއް މުރުޝިދާގެ ތަޖުރިބާއިން ދެނެގަތްފިއެވެ.\n"މިވަގުތު އަހަންނަށް ރަގަޅީ، ޔަނާލްއާއި ޝަރީފު ބައްދަލުނުކުރުން..! ތި އަޑުއެހި އެއްވެސް ކަމަކާބެހޭގޮތުން، ޔަނާލްއާއި ޝަރީފު ސުވާލުނުކުރުންވެސް އަހަރެން އެދެން.." މުރުޝިދާގެ ޖުމުލަތައް އަޑުއަހަން ޝަރީފުއަށް ފަސޭހައެއްނުވިއެވެ.\nތެދެކެވެ. ޔަނާލް އެވާހަކައިގައި ޝަރީފު ޝާމިލްކުރަން ބޭނުންނަމަ، އެކަން ހިއްސާކުރަންވީއެވެ. ނަމަވެސް ރަހްމަތްތެރިކަމުގެ ދިގު މާޒީގައިވެސް އެކަން މަޝްވަރާކޮށްފައެއް ނެތެވެ. ޝާމިލްކުރަން ބޭނުންނަމަ، ޔަނާލް އެވާހަކަ ކިޔައިނުދޭންވީ ސަބަބެއް ނެތެވެ. ޝަރީފުގެ ސިކުނޑިއަށް މިވަގުތު އެންމެ އުނގަދޫވީ، އެކަމުގައި ޝެނީންއާއި ޝަރީފު ބައިވެރިވެފައިވާލެއް ބޮޑުކަމުންނެވެ. ދެމީހުންވެސްވަނީ ޝަރީފުއަށް ސިއްރުކޮށްފައެވެ. ހިންދިރުވާލެވުނީ އެކަން ހަޖަމުކުރަން އުނދަގޫވީތީއެވެ. ކުރިމަތީގައި ހުރި މުރުޝިދާއަށް ބަލައިލަމުން، ޝަރީފު އިސްޖަހައިލިއެވެ.\n"ސޮރީ ޔަނާލް މަންމާ!" ދެރަވެލާފައި ޝަރީފު ބުންޏެވެ. ހެޔޮހިތުން މަޢާފުގަބޫލުކޮށްފިކަން ޔަގީންވީ މުރުޝިދާގެ ލުއި ހިނިތުންވުން، ޝަރީފުއަށް ހަދިޔާކޮށްލުމުންނެވެ.\nފިރިމީހާގެ ސިއްރު، ދިރިއުޅުން ޝެނީންއަށް އުނދަގޫކުރަނީއެވެ. ޝަރީފުގެ އެކުވެރިޔާގެ ކިބައިން ލިބުނު މައުލޫމާތަކީ ދޮގެއްކަމަށް ބުނެވޭނެ ޖާގައެއްނެތެވެ. އިންތިޒާރުކުރަމުންދިޔައީ ޝަރީފު ގެއަށް އަންނާނެ ވަގުތަކަށެވެ.\n"ދަރިފުޅާ.. މުއާމަލާތުކުރަން އަތުގައި ފޯނެއް އޭރަކު ނޯވޭ.. ރަށްރަށުގައި ފޯނު ހުންނަނީ އޮފީސްތަކުގައި.. ދެން ހުންނަނީ ރައްޔިތުން ހިއްސާކުރުމަށް ހުންނަ ފޯނުބޫތު.. އެތަނަށް ގުޅީމައި މީހަކު ގޮވައިދޭން ދާނީ އެމީހަކު ހިތައްއެރިފަހަރަކު.. އެތައް ދުވަހަކު ގުޅިން.. ތަކުރާރުކޮށް ގުޅިން.. މަހެއްހާ ދުވަސް ވީއިރު، އެހިސާބުގައި އުޅޭ އެންމެންނަށް އެނގިއްޖެ، ނިމާ ހޯދަން ފިރިހެނަކު ގުޅާކަން.. ރަށުތެރޭގައި ވާހަކަފެތުރެން ނުނަގާނެ މާގިނައިރެއް.. ދަރިފުޅު ކާފައަށް އެކަން އިނގެން މާގިނަދުވަހެއް ނުނެގި.. ހުރިހައި ކަމެއްވަމުންދިޔައީ ބައްޕަގެ އިޙްސާސްތަކާއި ދެކޮޅަށް.." އަތުގެ އިނގިލިތަކުން ކަށިގޮއްވާލާފައި، ނިއްކުރީގައި އިނގިތަކުގެ ކުރިން ޔަނާލް ފިއްތާލިއެވެ. ހިނދުކޮޅަކަށްފަހު މުސްކާންއަށް ބަލައިލިއެވެ.\n"އެއީ ވަރަށްބޮޑު ރަށެއް.. ފޯނު ހުންނަނީ އެގެއާއި ވަރަށް ދުރުގައި.. ގޮވައިދޭން ދިއުމަކީވެސް މީހަކަށް ފަސޭހަކަމަކަށްނުވާނެ.. އެކަމަކު ވަރަށް ރަގަޅު މީހުންވެސް އުޅޭނެދޯ ދަރިފުޅާ!" ތަފާތުގޮތަކަށް ޔަނާލް ބުނެލިއެވެ. އާއެކޭ ނުބުންޏަސް އެއްބަސްވާ ފަދައަކުން މުސްކާން ބަލައިލިއެވެ. ބައްޕައަށް ވަމުންދާގޮތް އެދަރިފުޅަށް އިހްސާސްކުރެވެއެވެ.\n"ބައްޕަ ވަރަށް އާދޭސްކުރުމުން ޅަފުރައިގެ ފިރިހެންކުއްޖަކު ވަޢުދުވި އެކަން ކޮށްދޭނަންކަމަށް، ގަޑިކިޔާފައި ގުޅުމުން އެދުވަހު ފޯނު ނެގީވެސް އޭނާ.. ވަރަށް ދެރަވެލާފައިބުނީ، ތިމަންނަގެ ނަސޭހަތް އަޑުއަހަންޏާއި ދެން އިތުރަށް ނިމާއަށް ނުގުޅާށޭ.. އޭނާބުނީ، ބައްޕަ ގުޅާވާހަކަ ރަށުތެރޭގައި ދެކެވެން ފެށުމުން، އެކަމުގެ ހުރިހައި ރުޅިއެއް ދަރިފުޅުގެ ކާފަ ބާލާލަނީ މަންމައަށްކަމަށް.. ކުރާ އަނިޔާއަށް ކެތްނުވެގެން ރޯ އަޑު އަވަށްޓެރިންގެ ކަންފަތްތަކާއި ހަމައަށް އަންނަންފެށިކަން އެނގުމުން ވަރަށް ދެރަވި.. ބައްޕަގެ ސަބަބުން އެވަރުގެ އަނިޔާއެއް ލިބޭކަށް ބޭނުމެއްނުވި" ކަރުނައިން ދެލޯ ފުރުމުން ޔަނާލްގެ ދެލޯފޮހެލިއެވެ. ހިތްދަތިކަން ނޫނީ ޔަނާލްގެ މޫނުގައި ނުވެއެވެ.\n"ރަށުގެ އެއްވެސް މީހަކު އެގެއަށް ވަނުން ހުއްދައެއް ނޯންނާނެ.. އެހެންމީހުންނާއި ދަރިފުޅުގެ މަންމަ ވާހަކަދެއްކުންވެސް ހުއްދައެއްނޯވޭ... ހުރިހައި ކޮންޓްރޯލެއް އޮންނަނީ ކާފަގެ އަތުގައި.. މީހަކު މަންމައާއި ދިމާއަށް ބަލައިލިކަން އެނގުނަސް، އެމީހަކާއި ދިމާއަށް ވަރަށް ހަޑިކޮށް އެއްޗެހިކިޔާމީހެއް ކާފައަކީ.. ބައްޕައަކަށް ނޭގެ އެގޭގައި ބައްޕަ ބަހައްޓަން ކާފަ އެއްބަސްވީ ކީއްވެކަމެއްވެސް! އެއް ރެއަކު މަހަށް ގޮސްފައި އުޅެނިކޮށް ކުރި ސަމާސާއެއްގައި ދޯނި މީހަކުވެސް އެސުވާލުކުރި.. އެރޭ ބުނިއަޑުއެހިން، ބައްޕަ، އޮފީހުން އެކަން ހަމަޖައްސަން ސިޓީފޮނުވީ ތިމަންނާ ރަށު އޮފީހުގައި ހުއްޓައޭ.. ކޮންމެ ފަދަ އަގެއްގައިވެސް ސަލާމަތީކަންކަން ރަގަޅު ތަނެއްގައި ބަހައްޓައިދިނުމަށް އެދެފައި އޮތްކަން އެނގުމުން ތިމަންނާ އެފުރުސަތު ހޯދައިގަތީއޭ... ހީވަނީ ފައިސާގެ ބޭނުމުގައި ކުރިކަމެއްހެން.. ދަރިފުޅާ! ކޮންމެ ކަމަކަށްވެސް ސަބަބެއް މެދުވެރިވާނެ.. ބައްޕަގެ ނަސީބުގައި ދަރިފުޅު ލިޔެވިފައިވާތީ މެދުވެރިވި ގޮތެއް މީ" ދަރިފުޅުގެ ގައިގައި ބައްދާލުމަށް ޔަނާލްގެ ދެއަތް ހުޅުވައިލިއެވެ. ލޯތްބާއެކު މުސްކާން އެފުރުސަތުގެ ބޭނުންހިފިއެވެ.\n"މަންމަގެ އާއިލާގެ މީހުން ތިބޭނެނުން.. އެމީހުން މެދުވެރިކޮށް މައުލޫމާތު ލިބޭތޯ ބަލަމާ" މުސްކާންއަށް އޭނާގެ މަންމަ މުހިއްމުވެފައިވާ މިންވަރު ޔަނާލްއަށް އިޙްސާސްކުރެވުނެވެ. ކުލައެއް ސާފުނުވާ ފޮޓޯއެއްގެ ތަސްވީރުން މުސްކާންގެ ހިތް ހަމަޖައްސާލައިގެން އުޅޭތާ، އެދަރިފުޅުގެ އުމުރުން ވީހާދުވަހެއް މާޒީވީއެވެ.\nދަރިއެއްގެ ދުލުން ޝަކުވާއެއްނުކުރިޔަސް، މަންމައަކާމެދު ކުރެވޭނެ އުއްމީދާއި ދެކޭނެ ހުވަފެންތައް ޔަނާލްއަށް އަންދާޒާކުރެވުނެވެ. މުސްކާންގެ ހިތުގެ ޝަކުވާތައް ފުނިޖެހިފައިވާނެވަރު، ޔަނާލްއަށް އިހުސާސްކުރެވެއެވެ.\n"ދަރިފުޅާ.. ޝެނީންއަށްވުރެން އެކަން އިނގޭނެ އެހެންމީހަކު ހުންނާނެހެން ބައްޕައަކަށް ހިޔެއްނުވޭ.. އާއިލާގައި މީހަކު ހުއްޓަސް، އެއްވެސް ގުޅުމެއް ނޯންނާނެ.. އެއްވެސް މީހަކު ނިމާއާއި އަނގައިން ބުނެލިކަން އެނގުނަސް އެމީހެއްގެ ލޯ ހުޅުވާލަން ނުކެރޭވަރުކޮށްލާނެ" ޔަނާލްގެ ޖުމުލަ ނިންމާލުމުގައި ރާގު ތަފާތުވިކަން މުސްކާން ދެނެގަތެވެ.\nބައްޕަބުނި އެއްޗެއް އިތުރަށް ބުނެދިނުންއެދި މުސްކާން ބަލައިލިއެވެ. ނަމަވެސް މިފަހަރު ފެނުނީ ބައްޕަގެ ހަމަހިމޭންކަމެވެ.\nހުދާއިކަޅުގެތެރެއިން މާޒީގެ ހަނދާންތައް ގަދަވެއްޖެއެވެ. ލޯކުރިމަތީން މުސްކާންގެ ސޫރަ ފަނޑުކޮށްލައިފިއެވެ. ލަސްލަހުން ނިމާގެ އެސްފިޔަތައް ތިރިކޮށްލިއެވެ. ދެމައިންގެ ލޮލުގައި ތަފާތެއް ނެތެވެ. ދިގު އެސްފިޔަތަކެކެވެ. ރީތި ބައްޓަމަށް އެސްފިޔަތައް އެތުރިލާފައިވަނީ ގުދުތަރުގެ ފުރިހަމަކަން އިންސާނުންގެ ހިތައް ވާޞިލްކޮށްދެއްވުމަށްކަން ކަށަވަރެވެ. އެއީ ﷲތަޢާލާގެ ފުރިހަމަ އުފެއްދެވުމެކެވެ. ފަންނުވެރިއެއްގެ މޭކަޕްގެ ކުޅަދާނަކަމެއް ދައްކުވާކަށް ނުޖެހެއެވެ. ކާންބޯން ރަގަޅު ކާނާއެއް ނުލިބޭ ހާލުގައިވެސް ކުލަ އަލި، ހަން އޮމާން ބަނިޔާދަން އަންހެނެކެވެ. ހިތާމައިގެ އެތައް އަސަރެއް އެމޫނުން ފާޅުވާއިރުވެސް އެކަންކަން ފަރުދާކުރާން ނިމާ ކުޅަދާނައެވެ. ޔަނާލް ފެންނަ ކޮންމެ ފަހަރަކު ލަދުވެތި އިސްޖަހައިލުމަކުން، ހުރިހައި ނުތަނަވަސްކަމެއް ފޮރުވާލަން މަސައްކަތްކޮށް، އެކަން ކާމިޔާބުވެސް ކުރިއެވެ. ނަމަވެސް ބުނެވުނު އެންމެ ލަފުޒެއްގެ ސަބަބުން އެރޭ، ނިމާގެ މިޒާޖު ބަދަލުވިއެވެ. ސުވާލުތައް ތަކުރާރު ކުރެވުނީވެސް އެސަބަބަށްޓަކައެވެ.\n"ތިހާ ފުރިހަމަ އަންހެނެއްގެ މޫނުން، ހިތާމައިގެ އަސަރެއް އަހަންނަށް ފެންނަހެން ހީވަނީ ކީއްވެގެން؟ އަންހެނުން ދެނެގަންނާން އަހަންނަށް ނޭގެނީތަ؟ ނޫނީ އަހަންނަށް ހެދުނު ގޯހެއްގެ ސަބަބުން ނިމާގެ ހިތުގައި ޖެހުނީތަ؟ ހިނިތުންވެލާއިރުވެސް ކަރުނަހިލެނީ ކީއްވެ؟ އަބަދު ގޭގައި ހުންނަނީ ކީއްވެ؟ ރައްޓެއްސަކާ ބައްދަލުކުރަނިކޮށް ނުވެސް ދެކެން.. ނިމާ ސްކޫލަށް ނުދަނީ ކީއްވެ؟ މިއަދު ހަވީރު ނިމާގެ ބައްޕަ، ނިމާއަށް އަނިޔާކުރީ ކީއްވެ؟ އެނޫނަސް، ބައްޕަ އަނިޔާކުރޭތަ؟" ފަހު ސުވާލުގެ އަޑު ފުރޭނިގެން، ދުރުދުރުން އެތައް ދިމާއަކުން ޔަނާލްގެ ކަންފަތާއި ހަމައަށް އައެވެ. ދެކަންފަތުގައި އަތް އަޅާފައި ނުހަނު ބާރަށް ޔަނާލް ހަޅޭއްލަވައިގަތެވެ.\n"ނިމާ... ނިމާ.. އަހަރެން މަރުވެދާނެ.. އެންމެ ފަހަރަކުނަމަވެސް އަހަރެންގެ ގާތަށް އާދެބަލަ" ޔަނާލްގެ އަޑު އިވުނު އިންސާނަކު ކަރުނަ އަޅާނެއެވެ. މުސްކާންއަށް މާބާރަށް ރޮވުނީވެސް އެހެންވެއެވެ.\nލޯތްބަށްޓަކައި ކެތް ކޮށްފިއެވެ. ޝަކުވާއެއް ނުކުރެއެވެ. ހިތާއި ނަފުސުން ވަފާތެރިވެއްޖެއެވެ. އަމާނާތްތެރިކަމާއެކު ލޯބީގެ ހުޅުކޮޅު ރައްކާތެރިކޮށްފިއެވެ. ނަފުސުގެ ބަލިކަށިކަމުން ހިތްވަރު އެލިގެން ދިޔަވަގުތުގައި ޔަނާލްގެ ސިކުނޑީގެ މައްޗަށް އޭނާގެ އިހުސާސްތައް ގަދަކޮށްލިއެވެ. ހިންދިރުވާލާފައި ނޭފަތް އެތެރެއަށް ދަމާލިއެވެ. އުނދަގުލުންނަމަވެސް މުސްކާންއަށް ހިނިތުންވުމެއް ހަދިޔާކޮށްލިއެވެ.\nޝަރީފުގެ ކަންފަތުގައި އެތައް އަޑެއް ހަރުލައިފިއެވެ. ކަރުބުޑުގައި ހިތިރަހަ ނޫނީ ނުލައެވެ. ސިކުނޑިބުނާ އެއްޗަކާއި ހިތް ދެކޮޅުހަދަނީއެވެ. ދާންވީ މަންޒިލެއް ފެންނާން ނެތުމުން މަގުތަކުގައި ދުއްވުނީ ކިހައި އިރަކުކަމެއްވެސް ނޭގުނެވެ.\nފޯނު ރިންގުވާކަން އިނގެއެވެ. ނަމަވެސް ގުޅަނީ ކާކުތޯ ބެލުމުގެ ޝައުގުވެރިކަމެއް ނެތުމުން، ޖީބުން ފޯނު ހިއްލާވެސް ނުލިއެވެ.\nއެތައް ފަހަރަކު ގުޅުމުންވެސް ފޯނު ނުނެގީތީވެ، ނިޝާނާގެ ރުޅިގަނޑު މިފަހަރު ބާލައިލީ އަތުގައި އޮތް އޭނާގެ މޮބައިލަށެވެ.\nބައްޕަގެ މާޒީ މުސްކާންއަށް ނޭގުނަސް، އެ ވޭންތައް ދެނެގަނެވޭހާ ބޮޑަށް ޒުވާންސިކުނޑި ތަނަވަސްވެއްޖެއެވެ. ވޭނާއި އުފަލާއި ހިތްހަމަޖެހުމާއި ހިތްދަތިކަން، މުސްކާންއަށްވެސް އިޙްސާސްކުރެވެއެވެ. އެކަން ދެނެގަންނާންވެސް މިއަދު މުސްކާން ކުޅަދާނައެވެ. އެސްފިޔަތަކުގެތެރޭގައި ފޮރުވިފައިވީ ކަރުނަތައް ފޮހެލަން މަޖުބޫރުކޮށްލިއެވެ.\nގިނައިރުތަކެއްވަންދެން ރުއިމުން، ޖަންބުކުލަ އަރާފައިވާ މޫނު ތަޒާކޮށްލެވޭތޯ ދެއަތުން ފޮހެލާފައި ހިނިތުންވާން މަސައްކަތްކޮށްލިއެވެ. ބައްޕަގެ ހިނިތުންވުމަށް އެދަރިފުޅު އިންތިޒާރުކުރާކަން، ފޮރުވުމެއްނެތި ޔަނާލްއަށް ހާމަކޮށްލިއެވެ. ހިތާމައިގެތެރެއިންވެސް ބައްޕަގެ ހިނިތުންވުން ފެނިލުމުން މުސްކާންއަށް ދިރުން ލިބޭނެކަން ޔަނާލްއަށް ޔަގީންވެއެވެ.\n"މުސްކާންއާއި ޝެނީންއާއި ބައްދަލުކޮށްދީފާނަންތަ؟" ބައްޕަގެ އިޒުނައަކަށް މުސްކާންއެދުނެވެ. އެދުނު ކޮންމެ ކަމެއް ފުރިހަމަކޮށްދޭނެކަމުގެ ޔަގީންކަމާއެކުއެވެ.